text:
 |
 52011PC0747
 Proposta għal REGOLAMENT TAL-PARLAMENT EWROPEW U TAL-KUNSILL li jemenda r-Regolament (KE) Nru 1060/2009 dwar aġenziji li jiggradaw il-kreditu [l-aġenziji tal-klassifikazzjoni tal-kreditu] /* KUMM/2011/0747 finali - 2011/0361 (COD) */
 MEMORANDUM TA’ SPJEGAZZJONI
 1. IL-KUNTEST TAL-PROPOSTA
 L-aġenziji tal-klassifikazzjoni
 tal-kreditu huma parteċipanti importanti fis-suq finanzjarju u
 jeħtieġ li jkunu soġġetti għal qafas legali xieraq.
 Ir-Regolament (KE) Nru 1060/2009 dwar dwar aġenziji li jiggradaw
 il-kreditu[1] (Ir-Regolament dwar
 is-CRAs) sar japplika bis-sħiħ fis-7 ta’ Diċembru 2010.
 Dan jitlob illi l-aġenziji tal-klassifikazzjoni tal-kreditu (credit rating
 agencies - CRAs) jikkonformaw ma’ regoli rigorużi ta’ mġiba sabiex
 jittaffew kunflitti ta’ interess li jista’ jkun hemm, tiġi żgurata
 kwalità għolja u trasparenza suffiċjenti tal-klassifikazzjonijiet u
 tal-proċess ta’ klassifikazzjoni. Is-CRAs eżistenti kellhom japplikaw
 għar-reġistrazzjoni u jikkonformaw mar-rekwiżiti tar-Regolament
 sas-7 ta’ Settembru 2010.
 Fl-1 ta’ Ġunju 2011
 daħħlet fis-seħħ emenda għar-Regolament dwar is-CRAs
 (ir-Regolament (UE) Nru 513/2011), li tafda lill-Awtorità Ewropea
 tat-Titoli u s-Swieq (AETS) bis-setgħa esklussiva ta’ superviżjoni
 fuq is-CRAs li huma reġistrati fl-UE sabiex ir-reġistrazzjoni u
 s-superviżjoni tagħhom jiġu ċentralizzati u ssimplifikati
 f’livell Ewropew[2].
 Għalkemm tipprovdi bażi tajba,
 għadd ta’ kwistjonijiet relatati ma’ attivitajiet ta’ klassifikazzjoni
 tal-kreditu u l-użu tal-klassifikazzjonijiet ma ġewx indirizzati
 biżżejjed fir-Regolament dwar is-CRAs eżistenti. Dawn
 jirrigwardaw b’mod partikolari r-riskju ta’ dipendenza żejda fuq
 il-klassifikazzjonijiet tal-kreditu mill-parteċipanti finanzjarji tas-suq,
 il-livell għoli ta’ konċentrazzjoni fis-suq tal-klassifikazzjoni,
 ir-responsabbiltà ċivili tal-aġenziji tal-klassifikazzjoni
 tal-kreditu vis-à-vis l-investituri, il-kunflitti ta’ interess fir-rigward
 tal-mudell ‘l-emittent iħallas’ u l-istruttura tal-azzjonisti tas-CRAs.
 L-ispeċifiċitajiet tal-klassifikazzjonijiet sovrani li saru evidenti
 matul il-kriżi tad-dejn sovran ta’ bħalissa wkoll mhumiex indirizzati
 speċifikament fir-Regolament dwar is-CRAs kurrenti.
 Il-Kummissjoni Ewropea semmiet dawn
 il-kwistjonijiet miftuħa fil-Komunikazzjoni tagħha tat-2 ta’
 Ġunju 2010 ("Ir-regolamentazzjoni tas-servizzi finanzjarji għat-tkabbir
 ekonomiku [għat-tkabbir sostenibbli]")[3] u fi ktiba ta’
 konsultazzjoni dwar is-servizzi tal-Kummissjoni tal-5 ta’ Novembru 2010[4]
 li fiha titħabbar il-ħtieġa għal reviżjoni mmirata
 tar-Regolament dwar is-CRAs li qed titwassal ma’ din il-proposta.
 Fit-8 ta’ Ġunju 2011,
 il-Parlament Ewropew ħareġ riżoluzzjoni mhux
 leġiżlattiva dwar is-CRAs[5]. Ir-rapport
 jappoġġa l-ħtieġa li jissaħħaħ il-qafas
 regolatorju għall-aġenziji tal-klassifikazzjoni tal-kreditu u li
 jittieħdu miżuri biex jitnaqqas ir-riskju ta’ dipendenza żejda
 fuq il-klassifikazzjonijiet. B’mod iktar partikolari, il-Parlament Ewropew
 jappoġġa, fost l-oħrajn, rekwiżiti ogħla għall-pubblikazzjoni
 tal-klassifikazzjonijiet tad-dejn sovran, it-twaqqif ta’ Indiċi Ewropew tal-Klassifikazzjoni,
 żieda fil-pubblikazzjoni ta’ informazzjoni dwar strumenti ta' finanzjament
 strutturat u responsabbiltà ċivili tal-aġenziji tal-klassifikazzjoni
 tal-kreditu. Barra minn hekk, il-Parlament Ewropew kien tal-opinjoni li
 l-istimolazzjoni tal-kompetizzjoni kienet kompitu importanti u qies li
 l-istabbiliment ta' Aġenzija Ewropea tal-Klassifikazzjoni tal-Kreditu
 indipendenti għandu wkoll jiġi esplorat u vvalutat mill-Kummissjoni.
 F’laqgħa informali tal-ECOFIN li saret
 fit-30 ta’ Settembru u fl- 1 ta' Ottubru 2010
 il-Kunsill tal-Unjoni Ewropea rrikonoxxa li għandhom isiru iktar sforzi
 biex jiġu indirizzati għadd ta’ kwistjonijiet relatati ma’
 attivitajiet ta’ klassifikazzjoni tal-kreditu, inkluż ir-riskju ta’
 dipendenza żejda fuq il-klassifikazzjonijiet tal-kreditu u r-riskju ta’
 kunflitti ta’ interess li jiġu mill-mudell ta’ rimunerazzjoni
 tal-aġenziji tal-klassifikazzjoni. Il-Kunsill Ewropew tat-23 ta’ Ottubru 2011
 ikkonkluda li hemm bżonn ta’ progress biex titnaqqas id-dipendenza
 żejda fuq il-klassifikazzjonijiet tal-kreditu.
 Barra minn hekk, il-Kumitat Ewropew tat-Titoli
 u l-Kumitat Ewropew tas-Superviżuri tal-Banek magħmula minn
 rappreżentanti tal-ministeri tal-finanza tal-Istati Membri ddiskutew
 il-ħtieġa li jsaħħu aktar il-qafas regolatorju
 għall-aġenziji tal-klassifikazzjoni tal-kreditu fil-laqgħat
 tagħhom tad-9 ta’ Novembru 2010 u d-19 ta’ Settembru 2011.
 Fil-livell internazzjonali, f’Ottubru 2010
 il-Bord għall-Istabilità Finanzjarja (BIF/FSB) ħareġ bi
 prinċipji biex titnaqqas id-dipendenza tal-awtoritajiet u
 tal-istituzzjonijiet finanzjarji fuq il-klassifikazzjonijiet tas-CRA[6].
 Il-prinċipji jisħqu fuq it-tneħħija jew is-sostituzzjoni
 ta’referenzi għal klassifikazzjonijiet bħal dawn fil-leġiżlazzjoni
 fejn standards alternattivi u addattati ta’ affidabbiltà kreditizja huma
 disponibbli u fuq il-ħtieġa li l-investituri jagħmlu
 l-valutazzjonijiet tal-kreditu tagħhom stess. Dawk il-prinċipji
 ġew approvati mis-Samit tal-G20 f'Seoul f’Novembru 2010.
 Dan l-aħħar il-Kummissjoni
 indirizzat il-kwistjoni tad-dipendenza eċċessiva fuq
 il-klassifikazzjonijiet min-naħa tal-istituzzjonijiet finanzjarji
 fil-kuntest tar-riforma dwar il-leġiżlazzjoni bankarja[7].
 Il-Kummissjoni pproponiet l-introduzzjoni ta' regola li tirrikjedi lill-banek u
 d-ditti tal-investiment biex huma stess jivvalutaw ir-riskju tal-kreditu
 tal-entitajiet u tal-istrumenti finanzjarji li fihom huma jinvestu u mhux
 sempliċement jiddependu fuq il-klassifikazzjonijiet esterni f'dan
 ir-rigward. Dispożizzjoni simili ġiet proposta mill-Kummissjoni
 fl-abbozz ta' emenda għad-Direttivi dwar l-UCITS u dwar il-maniġers
 ta' fondi ta' investiment alternattiv[8], li qed jiġu
 proposti b'mod parallel ma' din il-proposta għal Regolament.
 2. RIŻULTATI TAL-KONSULTAZZJONIJIET
 MAL-PARTIJIET INTERESSATI U TAL-VALUTAZZJONIJIET TAL-IMPATT
 Il-Kummissjoni Ewropea mexxiet konsultazzjoni
 pubblika mill-5 ta’ Novembru 2010 sas-7 ta’ Jannar 2011
 fejn ippreżentat alternattivi varji biex jiġu indirizzati
 l-kwistjonijiet identifikati. Il-Kummissjoni rċeviet madwar 100
 kontribuzzjoni mill-partijiet involuti li ġew ikkunsidrati fl-abbozzar ta’
 din il-proposta. Wieħed jista’ jsib sommarju tar-reazzjonijiet għall-paper
 ta’ konsultazzjoni fuq
 http://ec.europa.eu/internal_market/securities/docs/agencies/summary-responses-cra-consultation-20110704_en.pdf.
 Fis-6 ta’ Lulju, is-servizzi
 tal-Kummissjoni ltaqgħu f’assemblea biex jiksbu iktar rispons minn
 korpinvoluti rilevanti f’dawn il-kwistjonijiet. Wieħed jista’ jsib
 sommarju ta’ din l-assemblea fuq
 http://ec.europa.eu/internal_market/securities/docs/agencies/roundtable_en.pdf.
 Għal din il-proposta saret valutazzjoni
 tal-impatt li tinsab fuq
 http://ec.europa.eu/internal_market/securities/agencies/index_en.htm.
 Il-valutazzjoni tal-impatt identifikat
 il-problemi li ġejin:
 –
 ir-rekwiżiti fil-leġiżlazzjoni biex
 jintużaw klassifikazzjonijiet tal-kreditu esterni, l-użu
 eċċessiv mill-investituri ta' klassifikazzjonijiet esterni
 għall-ġestjoni tar-riskju intern, l-istrateġiji tal-investiment
 marbuta direttament mal-klassifikazzjonijiet kif ukoll l-informazzjoni
 insuffiċjenti dwar l-istrumenti ta' finanzjament strutturat
 jirriżultaw f'dipendenza eċċessiva fuq il-klassifikazzjonijiet
 tal-kreditu esterni li jwasslu għal proċiklikalità u għal
 "cliff" effects[9] fis-swieq kapitali;
 –
 oġġettività, kompletezza u trasparenza
 insuffiċjenti, fil-proċess tal-klassifkazzjoni sovrana, flimkien
 mad-dipendenza eċċessiva, iwasslu għal effetti "cliff"
 u ta' kontaġju tal-bidliet fil-klassifikazzjoni sovrana;
 –
 konċentrazzjoni għolja fis-suq
 tal-klassifikazzjoni tal-kreditu, ostakli għoljin għad-dħul
 fis-suq tal-klassifikazzjoni tal-kreditu u n-nuqqas ta' komparabbiltà
 tal-klassifikazzjonijiet iwasslu għal għażla u kompetizzjoni
 limitati fis-suq tal-klassifikazzjoni tal-kreditu;
 –
 dritt għal rimedju insuffiċjenti
 għall-utenti tal-klassifikazzjonijiet li qed ibatu t-telf minħabba
 klassifikazzjoni mhux preċiża maħruġa minn CRA li tikser
 ir-Regolament dwar is-CRAs;
 –
 indipendenza potenzjalment mhedda tas-CRAs
 minħabba kunflitti ta' interess li jirriżultaw mill-mudell
 "l-emittent iħallas", minħabba l-istruttura ta' sjieda u
 minħabba l-kuntratt fit-tul tal-istess CRA; u
 –
 metodoloġiji u proċessi
 tal-klassifikazzjoni tal-kreditu mħux tajbin biżżejjed.
 L-għan ġenerali tal-proposta huwa li
 tikkontribwixxi għat-tnaqqis tar-riskji għall-istabbiltà finanzjarja
 u għar-restawr tal-fiduċja tal-investituri u tal-parteċipanti
 oħra fis-suq, fis-swieq finanzjarji u fil-kwalità
 tal-klassifikazzjonijiet. Tqisu għażliet ta' politika differenti
 sabiex il-problemi indirizzati jiġu indirizzati u b'hekk jintlaħqu
 l-għanijiet speċifiċi korrispondenti:
 –
 li jitnaqqas l-impatt ta' "cliff effects"
 fuq l-istituzzjonijiet u s-swieq finanzjarji billi tonqos id-dipendenza fuq
 il-klassifikazzjonijiet esterni;
 –
 li jitnaqqsu r-riskji tal-effetti
 kontaġjużi marbuta ma' bidliet fil-klassifikazzjonijiet sovrani;
 –
 li jitjiebu l-kundizzjonijiet fis-suq
 tal-klassifikazzjoni tal-kreditu, minħabba li hemm għażla u
 kompetizzjoni limitati fis-suq tal-klassifikazzjoni tal-kreditu, bil-għan
 li titjieb il-kwalità tal-klassifikazzjonijiet;
 –
 li jkun żgurat id-dritt għal rimedju
 għall-investituri, minħabba li bħalissa hemm dritt għal
 rimedju insuffiċjenti għall-utenti tal-klassifikazzjonijiet li sofrew
 telf dovut għal klassifikazzjoni tal-kreditu maħruġa minn CRA li
 kisret ir-Regolament dwar is-CRAs; u
 –
 li titjieb fil-kwalità tal-klassifikazzjonijiet
 bir-rinfurzar tas-CRAs u bil-promozzjoni ta' metodoloġiji u proċessi
 tajbin tal-klassifikazzjoni tal-kreditu. Bħalissa, l-indipendenza tas-CRAs
 hija potenzjalment mhedda minħabba kunflitti ta' interess li
 jirriżultaw mill-mudell "l-emittent iħallas", minħabba
 l-istruttura ta' sjieda u minħabba pussess fit-tul ta' relazzjonijiet
 tan-negozju mal-istess CRA individwali.
 L-għażliet ta' politika ppreferuti
 huma deskritti fit-Taqsima 3.4. hawn taħt u huma riflessi f'din
 il-proposta. Dawn l-għażliet mistennija li jnaqqsu d-dipendenza
 eċċessiva mill-istituzzjonijiet finanzjarji fuq klassifikazzjonijiet
 esterni billi tonqos l-importanza tal-klassifikazzjonijiet esterni
 fil-leġiżlazzjoni dwar is-servizzi finanzjarji. Barra minn hekk,
 l-iżvelar tal-emittenti fir-rigward tal-ġabriet ta’ assi sottostanti
 tal-prodotti ta' finanzjament strutturat mistenni li jgħin lill-investituri
 jagħmlu huma stess il-valutazzjoni tar-riskju tal-kreditu tagħhom,
 aktar milli jiddependu biss fuq il-klassifikazzjonijiet esterni.
 It-trasparenza u l-kwalità
 tal-klassifikazzjonijiet sovrani se jittejbu peremezz tal-verifkazzjoni
 tal-informazzjoni sottostanti u tal-pubblikazzjoni tar-rapport sħiħ
 dwar ir-riċerka li jakkumpanja l-klassifikazzjoni. It-tqabbil
 tal-klassifikazzjonijiet minn aġenziji tal-klassifikazzjoni distinti,
 iffaċilitat mill-promozzjoni ta' standards komuni għal gradi tal-klassifikazzjoni
 u minn Indiċi Ewropew tal-Klassifikazzjoni (EURIX), mistennija li jtejbu
 l-għażla u jottimizzaw l-istruttura tal-industrija
 tal-klassifikazzjoni. Minbarra dan, ir-rotazzjoni obbligatorja tas-CRAs
 għandha mhux biss tnaqqas sostanzjalment it-theddida tal-familjarità
 għall-indipendenza tas-CRAs li tirriżulta minn relazzjoni tan-negozju
 twila bejn CRA u emittent, iżda għandu wkoll ikollha effett
 pożittiv sinifikanti għat-titjib tal-għażla fl-industrija
 tal-klassifikazzjoni bil-promozzjoni ta' aktar opportunitajiet tan-negozju
 għas-CRAs iżgħar.
 F'termini tal-protezzjoni tal-investitur,
 l-istabbiliment ta' dritt ta' rimedju għall-investituri kontra s-CRAs
 għandu jipprovdi inċentivi qawwija biex is-CRAs jikkonformaw
 mal-obbligi legali u għandu jiżgura klassifikazzjonijiet ta' kwalità
 għolja. L-indipendenza tal-klassifikazzjonijiet se tittejjeb
 bl-introduzzjoni ta' rekwiżit għall-emittenti biex perjodikament
 ibiddlu s-CRA u bit-titjib fir-rekwiżiti tal-indipendenza dwar l-istruttura
 ta' sjieda tas-CRAs. Minbarra dan, CRA ma għandhiex tipprovdi
 klassifikazzjonijiet solleċitati għall-emittent u għall-prodotti
 tiegħu fl-istess ħin.
 B'żieda ma' dan, it-trasparenza u
 l-kwalità tal-klassifikazzjonijiet għandhom jittejbu permezz
 tat-tisħiħ fir-regoli dwar l-iżvelar tal-metodoloġiji
 tal-klassifikazzjoni, bl-introduzzjoni ta' proċess
 għall-iżvilupp u l-approvazzjoni tal-metodoloġiji
 tal-klassifikazzjoni, inkluż ir-rekwiżit li s-CRAs jikkomunikaw u
 jiġġustifikaw ir-raġunijiet għall-modifiki
 fil-metodoloġiji tal-klassifikazzjoni tagħhom u billi s-CRAs ikunu
 obbligati jinfurmaw lill-emittenti tagħhom minn biżżejjed
 żmien qabel il-pubblikazzjoni ta' klassifikazzjoni.
 F'termini ta' spejjeż, se jkun hemm
 spejjeż addizzjonali a skapitu tad-ditti finanzjarji li jirriżultaw
 mir-rekwiżiti għat-titjib fil-ġestjoni tar-riskju u
 għall-użu tal-mudelli tal-klassifikazzjoni interna għal
 skopijiet regolatorji u a skapitu tal-emittenti minħabba r-rekwiżiti
 tal-iżvelar imtejjeb. Is-CRAs se jġarrbu wkoll spejjeż
 addizzjonali rikorrenti ta' konformità għall-mitigazzjoni tar-riskji
 tal-effetti kontaġjużi marbuta mal-klassifikazzjonijiet sovrani.
 Madankollu, il-miżuri għat-titjib fil-kompetizzjoni ma għandhomx
 iżidu l-ispejjeż b'mod sinifikanti għas-CRAs. L-għażla
 ta' politika relatata mar-responsabbiltà ċivili tas-CRAs lejn
 l-investituri mistennija li tirriżulta fi spejjeż ta' konformità
 dovuti għall-ħtieġa tal-assigurazzjoni tar-responsabbiltà
 ċivili tagħhom jew, fl-assenza tal-assigurazzjoni, tal-ħolqien
 ta' lqugħ finanzjarju li jkopri t-talbiet potenzjali tal-investituri.
 Fl-aħħar nett, l-għażliet ta' politika ppreferuti li
 jittrattaw l-indipendenza tas-CRA mhux mistennija li jirriżultaw fi
 spejjeż sinifikanti.
 3. L-ELEMENTI LEGALI TAL-PROPOSTA
 3.1. Bażi legali
 Il-proposta hija bbażata fuq
 l-Artikolu 114 TFUE.
 3.2. Is-sussidjarjetà u l-proporzjonalità
 Skont il-prinċipju tas-sussidjarjetà
 (l-Artikolu 5(3) tat-Trattat tal-UE), l-azzjoni f’livell tal-UE
 għandha tittieħed biss fejn l-għanijiet previsti ma jkunux
 jistgħu jinkisbu b’mod suffiċjenti mill-Istati Membri weħedhom u
 li, għaldaqstant, minħabba l-iskala jew l-effetti tal-azzjoni
 proposta, jistgħu jinkisbu aħjar mill-UE. L-affari tal-aġenziji
 tal-klassifikazzjoni tal-kreditu hija globali. Il-parteċipanti tas-swieq
 fl-UE kollha jużaw u joqogħdu fuq klassifikazzjonijiet
 maħruġa minn aġenzija tal-klassifikazzjoni tal-kreditu
 bbażata fi Stat Membru wieħed. Il-mankanzi jew in-nuqqas ta’ qafas
 regolatorju għall-aġenziji tal-klassifikazzjoni tal-kreditu fi Stat
 Membru wieħed speċifiku jistgħu jħallu effett negattiv fuq
 il-parteċipanti tas-swieq u s-swieq finanzjarji madwar l-UE kollha.
 Jinħtieġu għalhekk regoli regolatorji b’saħħithom
 applikabbli fl-UE kollha biex l-investituri u s-swieq jitħarsu minn nuqqasijiet
 li jista’ jkun hemm. Huwa għalhekk li kull azzjoni oħra fil-qasam
 tas-CRAs tista’ tinkiseb l-aħjar permezz tal-UE.
 L-emendi proposti huma wkoll proporzjonati,
 kif mitlub mill-Artikolu 5(4) tat-Trattat tal-UE.
 L-emendi ma jeċċedux dak li hu meħtieġ biex jilħqu
 l-għanijiet tagħhom. Il-kundizzjonijiet ta’ indipendenza tal-aġenziji tal-klassifikazzjoni tal-kreditu huma mtejba b’mod
 partikulari: l-emittenti huma meħtieġa jbiddlu regolarment
 l-aġenzija tal-klassifikazzjoni tal-kreditu li jħallsu sabiex
 joħorġu l-klassifikazzjonijiet tal-kreditu u jaħtru
 aġenziji tal-klassifikazzjoni tal-kreditu differenti biex
 joħorġu l-klassifikazzjonijiet tal-kreditu fuqhom u fuq l-istrumenti
 tad-dejn tagħhom. Dawn l-obbligi, għalkemm jillimitaw il-libertà
 tan-negozju, huma proporzjonati mal-għanijiet imfittxija u jikkunsidraw
 l-ambjent regolatorju. Japplikaw biss fir-rigward ta’ servizz fl-interess
 pubbliku (klassifikazzjonijiet tal-kreditu li jistgħu jintużaw
 għal raġunijiet regolatorji) minn ċerti istituzzjonijiet
 regolati (aġenziji tal-klassifikazzjoni tal-kreditu) b’ċerti
 kundizzjonijiet (il-mudell ’l-emittent iħallas’) u, f’każ ta’
 rotazzjoni, fuq bażi temporanja. Madankollu, l-aġenziji
 tal-klassifikazzjoni tal-kreditu mhumiex miżmuma milli jkomplu jipprovdu
 servizzi tal-klassifikazzjoni tal-kreditu fis-suq: aġenzija
 tal-klassifikazzjoni tal-kreditu obbligata ma tipprovdix servizzi ta’
 klassifikazzjoni tal-kreditu lil emittent partikolari xorta tkun tista’
 tipprovdi klassifikazzjonijiet tal-kreditu lil emittenti oħrajn. F’kuntest
 ta’ suq fejn ir-regola tar-rotazzjoni tapplika fil-livelli kollha, se jkun hemm
 opportunitajiet għan-negozju ladarba l-emittenti kollha jkunu
 jeħtieġu jibdlu l-aġenzija tal-klassifikazzjoni tal-kreditu.
 Barra minn hekk, l-aġenziji tal-klassifikazzjoni tal-kreditu dejjem ikunu
 jistgħu joħorġu klassifikazzjoni ta’ kreditu minn jeddhom
 lill-istess emittent, u jikkapitalizzaw fuq l-esperjenza tagħhom.
 L-emendi jipprevedu wkoll li l-investituri u
 l-aġenziji l-kbar tal-klassifikazzjoni tal-kreditu huma limitati
 fir-rigward ta’ għażliet ta’ investiment. Huwa pprojbit
 għall-investituri li għandhom parteċipazzjoni ta' mill-anqas 5 %
 f'CRA biex ikollhom aktar minn 5 % f’kull CRA oħra. Din
 ir-restrizzjoni hija meħtieġa biex tiggarantixxi l-perċezzjoni
 ta’ indipendenza tas-CRAs, li tista’ tiġi affettwata jekk l-istess
 azzjonisti jew membri jkunu qed jinvestu b'mod sinifikanti f’aġenziji
 tal-klassifikazzjoni tal-kreditu differenti li ma jappartjenux
 għall-istess grupp ta’ aġenziji tal-klassifikazzjoni tal-kreditu, ukoll
 jekk dawk l-azzjonisti jew membri mhumiex f’qagħda li jeżerċitaw
 legalment influwenza dominanti jew kontroll. Dan ir-riskju huwa ogħla meta
 wieħed iqis li s-CRAs irreġistrati fl-UE mhumiex elenkati, u
 għalhekk inqas trasparenti bħala kumpaniji. Madankollu, sabiex
 jiġi żgurat li l-investimenti purament ekonomiċi f’aġenziji
 tal-klassifikazzjoni tal-kreditu għadhom possibbli, il-projbizzjoni ta’
 investiment simultanju f’iktar minn aġenzija tal-klassifikazzjoni
 tal-kreditu waħda ma għandhiex tiġi estiża għal
 investimenti permezz ta’ skemi ta’ investiment kollettivi ġestiti minn
 partijiet terzi indipendenti mill-investitur u mhux suġġetti
 għall-influwenza tiegħu jew tagħha.
 3.3 Konformità mal-Artikoli 290 u 291 TFUE
 Fit-23 ta’ Settembru 2009, il-Kummissjoni addottat
 proposti għar-Regolamenti li jistabbilixxu l-ABE (l-Awtorità Bankarja
 Ewropea), l-AEAPX (l-Awtorità Ewropea tal-Assigurazzjoni u l-Pensjonijiet
 tax-Xogħol), u l-AETS. F’dan ir-rigward il-Kummissjoni tixtieq tfakkar
 id-Dikjarazzjonijiet b’relazzjoni mal-Artikoli 290 u 291 TFUE li
 għamlet fl-addozzjoni tar-Regolamenti li jistabbilixxu l-Awtoritajiet
 Superviżorji Ewropej u li skonthom: "Fejn jidħol il-proċess
 għall-addozzjoni ta’ standards regolatorji, il-Kummissjoni tenfasizza
 l-karattru uniku tas-settur tas-servizzji finanzjarji, kif joħroġ
 mill-istruttura Lamfalussy u rikonoxxut espliċitament fid-Dikjarazzjoni 39
 għat-TFUE. Madankollu, il-Kummissjoni għandha dubji serji jekk
 ir-restrizzjonijiet fuq ir-rwol tagħha meta taddotta atti ddelegati u
 timplimenta provvedimenti humiex konformi mal-Artikoli 290 u 291
 TFUE."
 3.4. Spjegazzjoni tal-proposta
 L-Artikolu 1 ta’ din il-proposta jemenda
 r-Regolament dwar is-CRAs. Ir-referenzi fis-subsezzjonijiet li ġejjin
 jirreferu għall-artikoli emendati jew ġodda fir-Regolament dwar
 is-CRAs, sakemm ma jkunx speċifikat.
 3.4.1. Estensjoni fl-ambitu
 tal-applikazzjoni tar-Regolament biex ikopri l-prospetti tal-
 klassifikazzjonijiet
 Barra mill-klassifikazzjonijiet tal-kreditu,
 is-CRAs jippubblikaw ukoll “prospetti ta’ klassifikazzjonijiet” li jipprovdu
 opinjoni fuq l-iktar direzzjoni probabbli li tkun ser tieħu
 klassifikazzjoni tal-kreditu fil-ġejjieni. Il-proposta tal-Kummissjoni
 testendi l-ambitu tar-regoli dwar il-klassifikazzjonijiet tal-kreditu biex
 tkopri wkoll, fejn hu xieraq, “prospetti ta’ klassifikazzjonijiet”. It-test
 emendat jitlob b’mod partikulari li s-CRAs jiżvelaw l-orizzont temporali
 li matulu tkun mistennija bidla tal-klassifikazzjoni tal-kreditu (cf.
 L-Anness I, it-Taqsima D, il-Parti II, il-punt 2(f)).
 Ir-Regolament dwar is-CRAs huwa għalhekk speċifikament addattat
 f’postijiet differenti: l-Artikoli 3, 6(1), 7(5), 8(2), u 10(1) u (2);
 fl-Anness I, it-Taqsima B, il-punti 1, 3, u 7; it-Taqsima C, il-punti 2, 3
 u 7; it-Taqsima D, il-Parti I, il-punti 1, 2, 4 u 5; u t-Taqsima E, il-Parti I,
 il-punt 3. Barra minn hekk, l-emendi deskritti hawn taħt huma wkoll
 addattati, fejn hu xieraq, għall-introduzzjoni tal-kunċett dwar
 “prospetti ta’ klassifikazzjoni”.
 3.4.2. Emendi relatati mal-użu
 tal-klassifikazzjonijiet tal-kreditu
 L-Artikolu 5a ġdid imdaħħal
 fir-Regolament dwar is-CRAs jitlob li ċerti istituzzjonijiet finanzjarji
 jagħmlu l-valutazzjoni tar-riskju tal-kreditu tagħhom stess.
 Għalhekk, għandhom jevitaw li jiddependu biss jew b’mod mekkaniku fuq
 klassifikazzjonijiet tal-kreditu esterni li jivvalutaw l-affidabbiltà kreditizja tal-assi. L-awtoritajiet kompetenti għandhom
 jissorveljaw l-adegwatezza tal-proċessi ta’ valutazzjoni tal-kreditu ta’
 dawn il-kumpaniji finanzjarji inklużi l-monitoraġġ fuq kumpaniji
 finanzjarji sabiex dawn ma jiddependux iżżejjed fuq
 klassifikazzjonijiet tal-kreditu. Din ir-regola tiġi mill-prinċipji
 tal-Bord għall-Istabilità Finanzjarja biex titnaqqas id-dipendenza
 żejda fuq il-klassifikazzjonijiet tas-CRA ta’ Ottubru 2010.
 Barra minn hekk, skont l-Artikolu 5b
 ġdid, /l-AETS, l-ABE/l-EBA u l-AEAPX/l-EIOPA ma għandhomx jirreferu
 għall-klassifikazzjonijiet tal-kreditu fil-linjigwida,
 fir-rakkomandazzjonijiet u fl-abbozzi tal-istandards tekniċi tagħhom
 fejn referenzi bħal dawn għandhom il-potenzjal li jikkawżaw
 dipendenza mekkanika fuq il-klassifikazzjonijiet tal-kreditu minn awtoritajiet
 kompetenti jew parteċipanti fis-suq finanzjarju. Barra minn hekk,
 għandhom jadattaw il-linji gwida u r-rakkomandazzjonijiet eżistenti
 tagħhom skont dan, u sa mhux iktar tard mill-31 ta’ Diċembru 2013.
 Emendi oħrajn jimmiraw biex jindirizzaw
 ir-riskju ta’ dipendenza żejda fuq il-klassifikazzjonijiet tal-kreditu
 minn parteċipanti fis-suq finanzjarju f’dak li għandu x’jaqsam
 mal-istrumenti ta' finanzjament strutturat u biex tiżdied il-kwalità tal-klassifikazzjoni tal-kreditu għal strumenti bħal dawn:
 –
 L-Artikolu 8a: dan l-artikolu ġdid jitlob
 li l-emittenti (jew l-oriġinaturi jew l-isponsers) jiżvelaw
 informazzjoni speċifika fuq prodotti ta' finanzjament strutturat u
 għat-tul, b’mod partikolari fuq l-elementi prinċipali fil-bażi
 tal-ġbir ta’ assi għal prodotti ta' finanzjament strutturat
 meħtieġa sabiex l-investituri jagħmlu l-valutazzjoni tal-kreditu
 tagħhom stess u b’hekk jevitaw il-bżonn li jiddependu fuq
 klassifikazzjonijiet esterni. Din l-informazzjoni għandha tiġi
 żvelata permezz ta’ sit elettroniku ċentralizzat operat mill-AETS;
 –
 L-Artikolu 8b: dan l-artikolu ġdid jitlob
 li l-emittenti (jew il-partijiet terzi relatati) li jissolleċitaw
 klassifikazzjoni biex jimpenjaw żewġ aġenziji tal-klassifikazzjoni
 tal-kreditu, indipendentement minn xulxin, biex joħorġu
 żewġ klassifikazzjonijiet tal-kreditu indipendenti b’mod parallel fuq
 l-istess strumenti ta' finanzjament strutturat.
 Fl-aħħar nett, għandu jiġu
 nnutat li l-Kummissjoni qed tipproponi b’mod parallel emendi
 għad-Direttiva 2009/65/KE tal-Parlament Ewropew u tal-Kunsill tat-13 ta’ Lulju 2009
 dwar il-koordinazzjoni ta’ liġijiet, regolamenti u dispożizzjonijiet
 amministrattivi fir-rigward tal-impriżi ta’ investiment kollettiv f’titoli
 trasferibbli (UCITS)[10] u d-Direttiva 2011/61/UE
 tal-Parlament Ewropew u tal-Kunsill tat-8 ta’ Ġunju 2011
 dwar Maniġers ta’ Fondi ta’ Investiment Alternattivi sabiex jiġi
 żgurat li l-prinċipju li tiġi evitata d-dipendenza żejda
 fuq il-klassifikazzjonijiet tal-kreditu jiġi integrat ukoll
 fil-leġiżlazzjoni nazzjonali li timplimenta dawk id-direttivi.
 3.4.3. Emendi relatati
 mal-indipendenza tas-CRAs
 Dan il-grupp ta’ emendi jistabbilixxi regoli
 iktar stretti ta’ indipendenza li jimmiraw biex jindirizzaw il-kunflitti ta’ interess
 fir-rigward tal-mudell ‘l-emittent iħallas’ u l-istruttura t’azzjonisti
 tas-CRAs:
 –
 L-Artikolu 6a: dan l-artikolu jipprojbixxi
 kull membru jew azzjonist ta’ xi CRA li huwa d-detentur ta' ishma ta'
 mill-anqas 5 % biex ikollu 5 % jew aktar f’kull CRA oħra, sakemm
 is-CRAs ikkonċernati ma jkunux membri tal-istess grupp;
 –
 L-Artikolu 6b: dan l-artikolu ġdid
 jintroduċi regola ta’ rotazzjoni għas-CRAs imħaddma
 mill-emittent (jiġifieri ma japplikax għal klassifikazzjonijietmhux
 solleċitati) biex jew jikklassifikaw l-emittent innifsu jew l-istrumenti
 tad-dejn tiegħu. Is-CRA mqabbda ma għandhiex tkun ilha stabbilita
 iktar minn tliet (3) snin jew iktar minn sena jekk tikklassifika iktar minn għaxar
 strumenti ta’ dejn konsekuttivi tal-emittent. Madankollu, din ir-regola
 tal-aħħar ma għandhiex twassal biex tqassar il-perjodu ta’
 żmien permess ta’ tħaddim għal inqas minn sena. Fejn l-emittent
 jissolleċita aktar minn klassifikazzjoni waħda għalih innifsu
 jew għall-istrument tiegħu, kemm minħabba obbligu legali u kemm
 jekk fuq bażi volontarja, waħda biss mill-aġenziji għandu
 jkollha r-rotazzjoni. Madankollu, it-tul ta' żmien massimu għal kull
 waħda minn dawn is-CRAs huwa stabbiliti għal perjodu ta' sitt snin.
 Is-CRA tal-bidu (jew kull CRA oħra li tappartjeni għall-istess grupp
 jew li għandha rabtiet fuq livell t’azzjonisti mas-CRA ta’ qabel) ma
 għandhiex tkun tista’ terġa’ tikklassifika lill-istess emittent jew
 l-istrumenti tiegħu sakemm ma jkunx għadda perjodu ta’ tregwa
 biżżejjedta' finanzjament strutturat. Dan l-artikolu jipprevedi wkoll
 li s-CRA li tinqala’ tipprovdi lis-CRA ta’ warajha b’fajl ta’ handover li
 jkollu informazzjoni rilevanti;
 –
 Din ir-regola ta’ rotazzjoni hija mistennija ttaffi
 b’mod sinifikanti kwistjonijiet ta’ kunflitti potenzjali ta’ interess relatati mal-mudell
 “l-emittent iħallas”. Barra minn hekk, il-Kummissjoni tkompli timmoniterja
 l-adegwatezza tal-mudelli ta’ remunerazzjoni tal-aġenziji
 tal-klassifikazzjoni tal-kreditu u se tissottometti rapport fuq dan
 lill-Parlament Ewropew u lill-Kunsill sas-7 ta’ Diċembru 2012,
 kif mitlub mill-Artikolu 39 (1) tar-Regolament. F’dan il-kuntest,
 il-Kummissjoni se tikkunsidra wkoll iktar soluzzjonijiet fit-tul għal din
 il-kwistjoni kif inhi vvalutata bħalissa f’ġurisdizzjonijiet
 oħrajn, inklużi l-Istati Uniti.
 L-Artikolu 6b ma japplikax
 għall-klassifikazzjonijiet sovrani;
 –
 L-Anness I, it-Taqsima C, il-punt 8
 b’relazzjoni mal-Artikolu 7(4): ir-regoli dwar ir-rotazzjoni interna
 tal-persunal f’xi CRA ġew addattati biex jikkunsidraw l-Artikolu 6b
 ġdid. Ir-regoli l-ġodda jipprovdu li l-analisti ewlenin
 tal-klassifikazzjoni ma għandhomx ikunu involuti fil-klassifikazzjoni
 tal-istess entità għal aktar minn erba’ (4) snin, b’tali mod li dawk
 l-analisti ma jitħallewx jiċċaqalqu lejn xi CRA oħra b’fajl
 ta’ xi klijent jew ieħor. Barra minn hekk, ir-regoli dwar ir-rotazzjoni
 interna huma pprovduti fil-każ li xi CRA tipprovdi klassifikazzjonijiet
 mhux solleċitati jew klassifikazzjonijiet sovrani;
 –
 L-Anness I, it-Taqsima B, il-punt 3:
 ir-Regolament ma jħallix CRA toħroġ klassifikazzjonijiet
 tal-kreditu (jew jitlob lil dik is-CRA tiżvela li l-klassifikazzjoni
 tal-kreditu tista’ tiġi affettwata) fejn hemm kunflitti ta’ interess
 attwali jew potenzjali maħluqa mill-involviment ta’ (barra -s-CRA u
 l-persunal tagħha, diġà koperti mir-regoli) persuni li għandhom
 iktar minn 10 % tal-kapital jew tad-drittijiet għall-vot fis-CRA, jew
 inkella li qegħdin f’qagħda li jħaddmu influwenza sinifikanti
 fuq l-attivitajiet tan-negozju tas-CRA, f’ċerti sitwazzjonijiet, bħal
 investiment fl-entità kklassifikata, ikunu membru fuq il-bord tal-entità
 kklassifikata eċċ.;
 –
 L-Anness I, it-Taqsima B, il-punt 4:
 persuni li għandhom iktar minn 5 % mill-kapital jew mid-drittijiet
 għall-vot tas-CRA, jew inkella qegħdin f’qagħda li jħaddmu
 influwenza sinifikanti fuq l-attivitajiet tan-negozju tas-CRA ma għandhomx
 jitħallew jipprovdu konsultazzjoni jew servizzi ta’ konsulenza lill-entità
 kklassifikata fir-rigward tal-istruttura korporattiva jew legali, l-assi,
 ir-responsabbiltajiet jew l-attivitajiet tal-entità kklassifikata.
 3.4.4. Emendi relatati mal-kxifta’ informazzjoni fuq
 il-metodoloġiji tas-CRAs, il-klassifikazzjonijiet tal-kreditu u
 l-prospetti tal-klassifikazzjonijiet
 Grupp ieħor ta’ emendi
 jsaħħaħ ir-regoli dwar il-kxif ta’ metodoloġiji
 tal-klassifikazzjonijiet, bil-għan li jiġu inkoraġġiti
 proċessi ta’ klassifikazzjoni tal-kreditu b’saħħithom u, in
 fine, imtejba l-kwalità tal-klassifikazzjoni:
 –
 L-Artikoli 8(5a), 8(6)(aa)
 u 22a(3): dawn id-dispożizzjonijiet proposti jistabbilixxu proċeduri
 għall-preparazzjoni ta’ metodoloġiji ġodda ta’ klassifikazzjoni
 jew il-modifika ta’ oħrajn diġà eżistenti. Jeħtieġu
 l-konsultazzjoni ma’ partijiet involuti dwar il-metodoloġiji l-ġodda
 jew it-tibdiliet proposti u l-ġustifikazzjoni tagħhom. Is-CRAs
 għandhom, barra minn hekk, iressqu l-metodoloġiji proposti lill-AETS
 għall-valutazzjoni tal-konformità tagħhom mar-rekwiżiti
 eżistenti. Il-metodoloġiji l-ġodda jistgħu jintużaw
 biss ladarba jkunu ġew approvati mill-AETS. Ir-regoli jeħtieġu
 wkoll il-pubblikazzjoni tal-metodoloġiji l-ġodda flimkien ma’
 spjegazzjoni dettaljata;
 –
 L-Artikolu 8(7): kull CRA se tkun bl-obbligu
 li tikkoreġi l-iżbalji fil-metodoloġiji tagħha jew
 fl-applikazzjoni tagħhom, kif ukoll tgħarraf lill-AETS,
 lill-entitajiet klassifikati u ġeneralment lill-pubbliku dwar l-iżbalji
 bħal dawn;
 –
 L-Anness I, it-Taqsima D, il-Parti I, il-punt 2a:
 ir-rekwiżit biex tiġi pprovduta gwida fuq il-metodoloġiji u
 s-suppożizzjonijiet li fuqhom imsejsa l-klassifikazzjonijiet huwa
 estiż minn prodotti ta' finanzjament strutturatta' finanzjament strutturat
 għal kull kategorija ta’ assi. Il-gwida pprovduta mis-CRAs għandha
 tkun ċara u li tinftiehem faċilment.
 Obbligi oħrajn tas-CRAs li jberrħu
 huma msaħħa wkoll:
 –
 L-Anness I, it-Taqsima D,
 il-Parti I, il-punt 3: din id-dispożizzjoni għandha
 x’taqsam mal-informazzjoni li trid tiġi pprovduta mis-CRAs lill-emittenti
 fuq ir-raġunijiet prinċipali li fuqhom il-klassifikazzjoni jew
 il-prospett huma bbażati qabel il-pubblikazzjoni tal-klassifikazzjoni jew
 tal-prospett, sabiex tingħata l-opportunità lill-entità kklassifikata li
 ssib kwalunkwe żball fil-klassifikazzjoni. Ir-regola proposta titlob li
 s-CRAs jgħarrfu lill-emittenti waqt il-ħinjiet tax-xogħol
 tal-entità klassifikata u mill-inqas jum wieħed sħiħ
 tax-xogħol qabel il-pubblikazzjoni. Din ir-regola tapplika
 għall-klassifikazzjonijiet kollha, sew jekk solleċitati jew le, u
 għal dawk prospetti;
 –
 L-Anness I, it-Taqsima D,
 il-Parti I, il-punt 6: Is-CRAs għandhom jiżvelaw
 l-informazzjoni dwar l-entitajiet kollha jew l-istrumenti tad-dejn mressqa
 lilhom għall-ewwel reviżjoni tagħhom jew
 għall-klassifikazzjoni preliminarja. B’hekk, ir-regola l-ġdida
 testendi dan l-obbligu lil hinn mill-klassifikazzjonijiet ta’ prodotti ta'
 finanzjament strutturatta' finanzjament strutturat. Din l-emenda timplika
 t-tħassir korrispondenti tal-punt 4 fil-Parti II
 tat-Taqsima D tal-Anness I.
 3.4.5. Emendi relatati ma’
 klassifikazzjonijiet sovrani
 Regoli li japplikaw speċifikament
 għal klassifikazzjonijiet sovrani (il-klassifikazzjoni ta’ Stat, awtorità
 reġjonali jew lokali ta’ Stat jew ta’ strument li l-emittent tad-dejn jew
 tal-obbligu finanzjarju tiegħu hu xi Stat jew awtorità reġjonali jew
 lokali ta’ Stat) huma msaħħa b’mod partikolari, bil-għan ta’
 titjib fil-kwalità ta’ klassifikazzjonijiet bħal dawn:
 –
 L-Artikolu 8(5), it-tieni subparagrafu
 ġdid: Is-CRAs huma mitluba jivvalutaw l-klassifikazzjonijiet sovrani iktar
 ta’ spiss; kull sitt xhur minflok kull tnax-il xahar;
 –
 L-Anness I, it-Taqsima D:
 il-Parti III ġdida fuq l-obbligi addizzjonali f’relazzjoni
 mal-preżentazzjoni tal-klassifikazzjonijiet sovrani hija miżjuda.
 Is-CRAs jridu b’mod partikolari jippubblikaw rapport ta’ riċerka komplut
 meta joħorġu u jemendaw il-klassifikazzjonijiet sovrani, sabiex
 jiġu mtejba t-trasparenza u l-fehim tal-utenti. Il-klassifikazzjonijiet
 sovrani għandhom ikunu ppubblikati biss wara l-għeluq tan-negozju u
 mill-inqas siegħa qabel il-ftuħ ta’ postijiet kummerċjali fl-UE;
 –
 L-Anness I, it-Taqsima E,
 il-Parti III, il-punti 3 u 7: ir-regoli fuq il-pubblikazzjoni ta’
 rapport ta’ trasparenza mis-CRAs huma msaħħa billi s-CRAs jiġu
 mitluba jkunu trasparenti rigward l-allokazzjoni tal-persunal
 għall-klassifikazzjonijiet ta’ kategoriji differenti ta’ assi
 (jiġifieri klassifikazzjonijiet sovrani, korporattivi, u ta’ finanza
 strutturata). Is-CRAs għandhom jipprovdu wkoll dejta disaggregata fuq
 id-dħul tagħhom, inkluża d-dejta fuq it-tariffi
 ġġenerati għall-kategoriji differenti ta’ assi. Din
 l-informazzjoni għandha tippermetti l-valutazzjoni safejn is-CRAs
 jużaw ir-riżorsi għall-ħruġ ta’ klassifikazzjonijiet
 sovrani.
 3.4.6. Emendi relatati
 mal-komparabbiltà tal-klassifikazzjonijiet tal-kreditu u t-tariffi
 għall-klassifikazzjonijiet tal-kreditu
 It-titjib tal-kompetizzjoni fis-suq
 tal-klassifikazzjoni tal-kreditu kif ukoll tal-kwalità
 tal-klassifikazzjonijiet huwa għan ieħor ta’ din il-proposta. Dan
 l-għan qed jiġi indirizzat partikolarment permezz tal-emendi li
 ġejjin, li jippromwovu l-komparabbiltà tal-klassifikazzjonijiet
 tal-kreditu u jipprovdu għal iktar trasparenza rigward it-tariffi
 għall-klassifikazzjonijiet tal-kreditu:
 –
 L-Artikolu 11a: dan l-artikolu ġdid
 jitlob li s-CRAs jikkomunikaw il-klassifikazzjonijiet tagħhom lill-AETS.
 Dan jiżgura li l-klassifikazzjonijiet kollha disponibbli għal
 strument tad-dejn jiġu ppubblikati fl-għamla ta’ Indiċi ta’ Klassifikazzjonijiet
 Ewropej (EURIX), għad-dispożizzjoni b’xejn tal-investituri;
 –
 L-Artikolu 21(4a): dan il-paragrafu ġdid
 jagħti s-setgħa lill-AETS li tiżviluppa abbozzi ta’ standards
 tekniċi, għall-approvazzjoni tal-Kummissjoni, fuq skala ta’
 klassisfikazzjoni armonizzata li trid tintuża mis-CRAs.
 Il-klassifikazzjonijiet kollha jkollhom bżonn jimxu fuq l-istess skala ta’
 standards, u jiżguraw li l-klassifikazzjonijiet ikunu jistgħu
 jitqabblu iktar faċilment mill-investituri. B’din id-dispożizzjoni
 il-EURIX tkun iktar utli għall-investituri u partijiet involuti
 oħrajn;
 –
 L-Anness I, it-Taqsima B, il-punt 3a:
 it-tariffi ċċarġjati lill-klijenti mis-CRAs
 għall-provvedimentta’ klassifikazzjonijiet (u servizzi anċillari) ma
 għandhomx ikunu diskriminatorji (jiġifieri bbażati fuq il-kost
 attwali u l-kriterji ta’ trasparenza fl-iffissar tal-prezzijiet) u mhux
 ibbażati fuq kwalunkwe forma ta’ kontinġenza (jiġifieri ma
 jiddependux fuq ir-riżultat tax-xogħol li jkun sar). Din
 id-dispożizzjoni ġdida timmira wkoll biex jiġu evitati
 l-kunflitti ta’ interess (p.eż. entitajiet ikklassifikati jistgħu
 jħallsu tariffi ogħla biex imbagħad jitpattielhom bi
 klassifikazzjonijiet favorevoli żżejjed);
 –
 L-Anness I, it-Taqsima E,
 il-Parti II, il-punti 2(a) u 2(aa): il-punt 2(a) emendat jitlob
 li kull sena s-CRAs jgħaddu lill-AETS lista ta’ tariffi li jkun
 ħallas kull klijent, għall-klassifikazzjonijiet individwali u kull
 servizz anċillari. L-iżvelar tat-tariffi jikkompleta ruħu
 permezz tad-dispożizzjoni l-ġdida fil-punt 7 tal-Parti III
 tat-Taqsima E tal-Anness I deskritt hawn fuq.
 Il-punt 2(aa) ġdid jitlob li s-CRAs jiżvelaw ukoll mal-AETS
 il-politika tal-prezzijiet tagħhom, inklużi
 l-kriterji dwar il-prezzijiet b’relazzjoni mal-klassifikazzjonijiet
 għall-kategoriji differentital-assi.
 Fl-aħħar nett, ir-regolament propost
 jitlob li l-AETS tieħu r-responsabbiltà għal xi ftit ta’
 monitoraġġ rigward il-konċentrazzjoni tas-suq (cf.
 l-Artikolu 21(5)) u li l-Kummissjoni tħejji rapport dwar din
 il-kwistjoni (l-Artikolu 39(4)).
 3.4.7. Emendi relatati
 mar-responsabbiltà ċivili tal-aġenziji
 tal-klassifikazzjoni tal-kreditu vis-à-vis l-investituri
 Għalkemm din il-proposta għal
 Regolament għandha wkoll dispożizzjonijiet li għandhom
 l-għan li jnaqqsu r-riskju ta’ serħan eċċessiv fuq
 il-klassifikazzjonijiet tal-kreditu esterni (ara t-Taqsima 3.4.2 ta’ dan
 il-memorandum ta’ spjegazzjoni), il-klassifikazzjonijiet tal-kreditu, sew jekk
 maħruġa għal finijiet regolatorji sew jekk le, fil-futur
 previdibbli se jkomplu jkollhom impatt fuq deċiżjonijiet ta’
 investiment. Għalhekk, is-CRAs għandhom responsabbiltà importanti
 lejn l-investituri f’li tkun assigurata konformità mar-regoli ta-Regolament
 dwar is-CRA. Dan huwa rifless fl-Artikolu 35a propost tar-Regolament dwar
 is-CRAs li se jżomm responsabbli lil dik is-CRA li tikser, intenzjonalment
 jew minħabba negliġenza serja, ir-Regolament dwar is-CRAs u
 tikkawża ħsara lil xi investitur li jkun iddependa fuq
 klassifikazzjoni tal-kreditu ta’ CRA bħal din, sakemm il-ksur in kwistjoni
 jkun affetwa l-klassifikazzjoni tal-kreditu.
 3.4.8. Emendi oħrajn
 It-test tar-Regolament huwa addattat ukoll
 biex jiċċara xi obbligi fir-rigward ta’ CRAs
 “iċċertifikati” stabbiliti f’pajjiżi terzi. B’hekk,
 l-Artikoli 5(8), 11(2), 19(1) u 21(4)(e) tar-Regolament dwar is-CRAs huma
 skont dan emendati.
 Il-lista ta’ ksur tar-regolamenti
 fl-Anness III u l-Artikolu 36a(2) tar-Regolament dwar is-CRAs
 ġew ukoll addattati skont it-tibdiliet l-oħra li saru fir-Regolament.
 Sabiex ir-Regolament dwar is-CRAs jiġi
 konformi mat-terminoloġija tat-Trattat ta’ Lisbona, referenzi għall-“Komunità”
 jiġu sostitwiti b’referenzi għall-“Unjoni”.
 3.4.9 Il-kwistjoni dwar
 l-Aġenzija Ewropea tal-Klassifikazzjoni
 Din il-proposta ma għandhiex l-għan
 li tistabbilixxi aġenzija Ewropea tal-klassifikazzjoni tal-kreditu. Kif
 inhu mitlub mill-Parlament Ewropew fir-rapport tiegħu dwar l-aġenziji
 tal-klassifikazzjoni tal-kreditu tat-8 ta’ Ġunju 2011 din
 l-alternattiva ġiet valutata bid-dettalji kollha fil-valutazzjoni
 tal-impatt mehmuż ma’ din il-proposta. Il-valutazzjoni tal-impatt sabet li
 anki jekk CRA ffinanzjata pubblikament jista’ jkollha xi benefiċċji
 billi żżid id-diversità ta’ opinjonijiet fis-suq
 tal-klassifikazzjonijiet u tipprovdi alternattiva għall-mudell ‘l-emittent
 iħallas’, ikun diffiċli jiġi indirizzat tħassib li
 jirrigwarda l-kunflitti ta’ interess u l-kredibbiltà, speċjalment jekk CRA
 bħal din tikklassifika d-dejn sovran. Madankollu, dawn is-sejbiet ma
 għandhom bl-ebda mod jiskoraġixxu atturi oħrajn milli
 jistabbilixxu aġenziji ġodda tal-klassifikazzjoni tal-kreditu.
 Il-Kummissjoni se tkun qed tagħmel monitoraġġ biex tara safejn
 parteċipanti privati ġodda fis-suq tal-klassifikazzjoni tal-kreditu
 jġibu aktar diversità.
 Għadd ta’ miżuri fil-proposta
 kurrenti għandhom jikkontribwixxu għal aktar diversità u
 għażla fl-industrija tal-klassifikazzjoni tal-kreditu:
 –
 Ir-regola ta’ rotazzjoni proposta se ġġib
 magħha tibdil regolari fl-aġenziji tal-klassifikazzjoni tal-kreditu u
 dan għandu jiftaħ is-suq tas-CRA għal parteċipanti
 ġodda; u
 –
 Il-projbizzjoni proposta li għal perjodu ta' għaxar
 snin twaqqaf lill-aġenziji tal-klassifikazzjoni tal-kreditu l-kbar milli
 jakkwistaw CRAs oħrajn.
 Il-Kummissjoni qiegħda tesplora wkoll
 modi ta’ kif u safejn jistgħu jintużaw il-fondi tal-Unjoni biex
 jippromwovu l-ħolqien ta’ netwerks ta’ CRAs iżgħar li
 jippermettulhom jgħaqqdu r-riżorsi u jiġġeneraw
 effiċjenzi qawwija.
 4. IMPLIKAZZJONI BAĠITARJA
 Il-proposta tal-Kummissjoni ma għandha
 l-ebda impatt fuq il-baġit tal-Unjoni Ewropea. Il-kompiti, partikularment,
 li jiġu fdati f’idejnl-AETS kif imsemmi fil-proposta mhux se jinvolvu
 fondi addizzjonali tal-UE.
 Ta’ min wieħed jinnota wkoll li
 l-Artikolu 19 tar-Regolament dwar is-CRAs[11] jipprovdi li l-ispejjeż tal-AETS li huma meħtieġa
 għar-reġistrazzjoni u s-superviżjoni tas-CRAs skont
 ir-Regolament għandhom jiġu koperti kollha minn tariffi li jiġu
 ċċarġjati l-aġenziji tal-klassifikazzjoni tal-kreditu.
 2011/0361 (COD)
 Proposta għal
 REGOLAMENT TAL-PARLAMENT EWROPEW U
 TAL-KUNSILL
 li jemenda r-Regolament (KE) Nru 1060/2009
 dwar aġenziji li jiggradaw il-kreditu
 [l-aġenziji tal-klassifikazzjoni tal-kreditu]
 (Test b’rilevanza għaż-ŻEE)
 IL-PARLAMENT EWROPEW U L-KUNSILL
 TAL-UNJONI EWROPEA,
 Wara li kkunsidraw it-Trattat dwar
 il-Funzjonament tal-Unjoni Ewropea, u b’mod partikulari l-Artikolu 114
 tiegħu,
 Wara li kkunsidraw il-proposta mill-Kummissjoni
 Ewropea,
 Wara li ntbagħat l-abbozz tal-att
 leġiżlattiv lill-Parlamenti nazzjonali,
 Wara li kkunsidraw l-opinjoni tal-Bank
 Ċentrali Ewropew[12],
 Wara li kkunsidraw l-opinjoni tal-Kumitat
 Ekonomiku u Soċjali Ewropew[13],
 Filwaqt li jaġixxu skont il-proċedura
 leġiżlattiva ordinarja,
 Billi:
 (1)
 Ir-Regolament (KE) Nru 1060/2009 tal-Parlament
 Ewropew u tal-Kunsill tas-16 ta’ Settembru 2009 dwar
 aġenziji li jiggradaw il-kreditu [l-aġenziji tal-klassifikazzjoni
 tal-kreditu][14] jitlob li
 l-aġenziji tal-klassifikazzjoni tal-kreditu jikkonformaw mar-regoli ta’ mġiba
 sabiex jittaffew il-kunflitti ta’ interess li jista’ jkun hemm, jiżgura
 l-kwalità għolja u t-trasparenza suffiċjenti tal-klassifikazzjonijiet
 u tal-proċess ta’ klassifikazzjonijiet. B’segwitu għall-emendi introdotti
 mir-Regolament (UE) Nru 513/2011 tal-Parlament Ewropew u tal-Kunsill[15],
 l-Awtorità Ewropea tat-Titoli u s-Swieq (l-AETS) ingħatat is-setgħa
 li tirreġistra u tissorvelja l-aġenziji tal-klassifikazzjoni
 tal-kreditu. Din l-emenda tikkomplementa l-qafas regolatorju kurrenti
 għall-aġenziji tal-klassifikazzjoni tal-kreditu. Uħud
 mill-kwistjonijiet indirizzati (kunflitti ta’ interess minħabba l-mudell
 ‘l-emittent iħallas’, l-iżvelar fir-rigward ta’ strumenti
 finanzjament strutturat) ġew identifikati, iżda mhux solvuti
 għalkollox permez tar-regoli eżistenti. Il-bżonn li jiġu
 riveduti rekwiżiti ta’ trasparenza u ta' proċedura speċifikament
 għal klassifikazzjonijiet sovrana kien enfasizzat bil-kriżi tad-dejn
 sovran attwali.
 (2)
 Fit-8 ta’ Ġunju 2011
 il-Parlament Ewropew ħareġ riżoluzzjoni dwar l-aġenziji
 tal-klassifikazzjoni tal-kreditu li fiha sejjaħ għal regolament
 mtejjeb dwar l-aġenziji tal-klassifikazzjoni tal-kreditu[16].
 F’laqgħa informali tal-ECOFIN fit-30 ta’ Settembru u l-1 ta’ Ottubru 2010
 l-Kunsill tal-Unjoni Ewropea għaraf li għandhom isiru aktar sforzi
 biex jiġu indirizzati għadd ta’ kwistjonijiet relatati
 mal-attivitajiet ta’ klassifikazzjoni tal-kreditu, inkluż ir-riskju ta’
 dipendenza żejda fuq il-klassifikazzjonijiet tal-kreditu u r-riskju ta’
 kunflitti ta’ interess li jirriżulta mill-mudell ta’ remunerazzjoni
 għall-aġenziji tal-klassifikazzjoni. Il-Kunsill Ewropew tat-23 ta’ Ottubru 2011
 ikkonkluda li hemm bżonn li jsir progress biex titnaqqas id-dipendenza
 żejda fuq il-klassifikazzjonijiet tal-kreditu.
 (3)
 Fil-livell internazzjonali fl-20 ta’ Ottubru 2010
 l-Bord għall-Istabbiltà Finanzjarja (Financial Stability Board - FSB)
 approva uffiċjalment prinċipji biex titnaqqas id-dipendenza
 tal-awtoritajiet u tal-istituzzjonijiet finanzjarji fuq il-klassifikazzjonijiet
 tas-CRAs. Dawk il-prinċipji ġew approvati uffiċjalment mis-Samit
 tal-G20 f'Seoul f’Novembru 2010.
 (4)
 Ir-rilevanza tal-prospetti tal-klassifikazzjoni
 għall-investituri u l-emittenti u l-effetti tagħhom fuq is-swieq hija
 paragonabbli mar-rilevanza u l-effetti tal-klassifikazzjonijiet tal-kreditu.
 Għalhekk, ir-rekwiżiti kollha tar-Regolament (KE) Nru 1060/2009
 li għandhom l-għan li jiżguraw li l-azzjonijiet ta’
 klassifikazzjoni jkunu ħielsa mill-kunflitti ta’ interess,
 preċiżi u trasparenti, għandhom japplikaw ukoll
 għall-prospetti tal-klassifikazzjonijiet. Skont il-prattika
 superviżorja ta' bħalissa għadd mir-rekwiżiti
 tar-Regolament japplikaw għall-prospetti tal-klassifikazzjoni. Dan
 ir-Regolament jintroduċi definizzjoni ta’ prospetti ta’ klassifikazzjoni u
 jiċċara liema dispożizzjonijiet speċifiċi japplikaw
 għal prospetti bħal dawn. Dan għandu jiċċara r-regoli
 u jipprovdi ċertezza legali. Id-definizzjoni ta’ prospetti ta’
 klassifikazzjoni skont dan ir-Regolametnt għandha tinkludi wkoll
 opinjonijiet li jirrigwardaw id-direzzjoni l-iktar probabbli li tieħu
 klassifikazzjoni tal-kreditu f'qasir żmien, li komunement jissejħu
 credit watches.
 (5)
 L-aġenziji tal-klassifikazzjoni tal-kreditu
 huma parteċipanti importanti fis-swieq finanzjarji. Bħala
 konsegwenza, l-indipendenza u l-integrità tal-aġenziji
 tal-klassifikazzjoni tal-kreditu u l-attivitajiet tal-klassifikazzjoni
 tal-kreditu tagħhom huma ta’ importanza partikolari biex tiġi
 żgurata l-kredibbiltà tagħhom vis-à-vis il-parteċipanti tas-suq,
 b’mod partikulari l-investituri u utenti oħrajn tal-klassifikazzjonijiet.
 Ir-Regolament 1060/2009 jipprovdi li l-aġenziji tal-klassifikazzjoni
 tal-kreditu għandhom ikunu reġistrati u sorveljati minħabba li
 s-servizzi tagħhom għandhom impatt konsiderevoli fuq l-interess
 pubbliku. Il-klassifikazzjonijiet tal-kreditu, għall-kuntrarju
 tar-riċerka fl-investiment, mhumiex sempliċiment opinjonijiet dwar
 valur jew prezz għal strument finanzjarju jew obbligu finanzjarju.
 L-aġenziji tal-klassifikazzjoni tal-kreditu mhumiex sempliċiment
 analisti finanzjarji jew konsulenti dwar l-investiment. Il-klassifikazzjonijiet
 tal-kreditu għandhom valur regolatorju għal investituri regolati,
 bħalma huma istituzzjonijiet tal-kreditu, kumpaniji tal-assigurazzjoni u
 investituri istituzzjonali oħrajn. Għalkemm l-inċentivi biex
 wieħed jiddependu b’mod eċċessiv fuq il-klassifikazzjonijiet
 tal-kreditu qed jonqsu, il-klassifikazzjonijiet tal-kreditu għadhom imexxu
 l-għażliet ta’ investiment, partikularment minħabba assimetriji
 fl-informazzjoni u għal skopijiet ta’ effiċjenza. F’dan il-kuntest,
 l-aġenziji tal-klassifikazzjoni tal-kreditu għandhom ikunu
 indipendenti u pperċepiti bħala tali mill-parteċipanti fis-suq.
 (6)
 Ir-Regolament (KE) Nru 1060/2009 diġà
 pprovda l-ewwel rawnd ta’ miżuri biex tiġi ttrattata l-kwistjoni tal-indipendenza
 u l-integrità tal-aġenziji tal-klassifikazzjoni tal-kreditu u
 l-attivitajiet tal-klassifikazzjoni tal-kreditu tagħhom. L-għanijiet
 li tiġi żgurata l-indipendenza tal-aġenziji tal-klassifikazzjoni
 tal-kreditu u li jiġi identifikat, ġestit u safejn hu possibbli,
 evitat kull kunflitt ta’ interess li jista' jitqajjem kienu diġà
 fil-bażi ta’ bosta dispożizzjonijiet ta’ dak ir-Regolament fl-2009.
 Filwaqt li jipprovdu bażi soda, ir-regoli eżistenti ma għandhomx
 jidhru li kellhom impatt suffiċjenti f’dan ir-rigward. L-aġenziji
 tal-klassifikazzjoni tal-kreditu għadhom mhumiex ipperċipiti
 bħala atturi suffiċjentement indipendenti. L-għażla u
 r-remunerazzjoni tal-aġenzija tal-klassifikazzjoni tal-kreditu mill-entità
 klassifikata (il-mudell ‘l-emittent iħallas’) huma sors inerenti ta’
 kunflitti ta’ interess, li mhumiex indirizzati b’mod suffiċjenti
 mir-regoli eżistenti. Skont dan il-mudell, hemm inċentivi
 għall-aġenziji tal-klassifikazzjoni tal-kreditu biex joħorġu
 klassifikazzjonijiet ta’ kompjaċenza fuq l-emittent sabiex jakkwistaw
 relazzjoni ta’ negozju fit-tul b'garanzija ta’ dħul ta’ flus jew sabiex
 jiżguraw xogħol u dħul addizzjonali. Barra minn hekk,
 ir-relazzjonijiet bejn l-azzjonisti tal-aġenziji tal-klassifikazzjoni tal-kreditu
 u l-entitajiet ikklassifikati jistgħu jikkawżaw kunflitti ta’
 interess li mhumiex trattati b’mod suffiċjenti permezz tar-regoli
 eżistenti. Bħala riżultat, klassifikazzjonijiet tal-kreditu
 maħruġa skont il-mudell ‘l-emittent iħallas’ jistgħu
 jiġu perċepiti iktar bħala klassifikazzjonijiet tal-kreditu
 adatti għall-emittent milli klassifikazzjonijiet tal-kreditu
 meħtieġa mill-investitur. Mingħajr preġudizzju
 għall-konklużjonijiet tar-rapport li jrid jitressaq mill-Kummissjoni
 dwar il-mudell ‘l-emittent iħallas’ sa Diċembru 2012 skont
 l-Artikolu 39(1) tar-Regolament (KE) Nru 1060/2009, huwa essenzjali
 li jiġu msaħħa l-kundizzjonijiet ta’ indipendenza li japplikaw
 għall-aġenziji tal-klassifikazzjoni tal-kreditu sabiex jiżdied
 il-livell ta’ kredibbiltà tal-klassifikazzjonijiet tal-kreditu
 maħruġa taħt il-mudell ‘l-emittent iħallas’.
 (7)
 Is-suq tal-klassifikazzjoni tal-kreditu juri li,
 tradizzjonalment, l-aġenziji tal-klassifikazzjoni tal-kreditu u entitajiet
 klassifikati jidħlu għal relazzjonijiet fit-tul. Dan iqajjem
 it-theddida tal-familjarità, għaliex l-aġenzija tal-klassifikazzjoni
 tal-kreditu tista’ tissimpatizza żżejjed max-xewqat tal-entità
 klassifikata. F’dawk iċ-ċirkustanzi, l-imparzjalità tal-aġenziji
 tal-klassifikazzjoni tal-kreditu tista’ ssir dubjuża maż-żmien.
 Tabilħaqq, l-aġenziji tal-klassifikazzjoni tal-kreditu mibgħuta
 u mħallsa minn emittent korporattiv jingħataw l-inċentiv biex
 joħorġu klassifikazzjonijiet favorevoli żżejjed fuq dik
 l-entità klassifikata jew fuq l-istrumenti tad-dejn tagħha sabiex
 ir-relazzjoni tan-negozju tinżamm ma’ emittent bħal dan. L-emittenti
 huma wkoll suġġetti għal inċentivi li jiffavorixxu
 relazzjonijiet fit-tul, bħalma hu l-effett lock-in: emittent jista’ ma
 jibdilx l-aġenzija tal- klassifikazzjoni tal-kreditu minħabba li dan
 jista’ jqajjem tħassib fl-investituri fir-rigward tal-affidabbiltà
 kreditizja tal-emittent. Din il-problema diġà kienet ġiet
 identifikata fir-Regolament (KE) Nru 1060/2009, li rrikjeda li
 l-aġenziji tal-klassifikazzjoni tal-kreditu japplikaw mekkaniżmu ta’
 rotazzjoni li jipprovdi bidliet gradwali permezz ta' gruppi analitiċi u
 ta' kumitati tal-klassifikazzjoni ta’ kreditu sabiex l-indipendenza
 tal-analisti tal-klassifikazzjoni u l-persuni li japprovaw l-klassifikazzjoni
 tal-kreditu ma tkunx kompromessa. Madankollu, is-suċċess ta’ dawk
 ir-regoli kien jiddependi ħafna minn soluzzjoni ta’ mġiba interna
 fl-aġenzija tal-klassifikazzjoni tal-kreditu: l-indipendenza u
 l-professjonalità attwali tal-impjegati tal-aġenzija tal-klassifikazzjoni
 tal-kreditu vis-à-vis l-interessi kummerċjali tal-aġenzija
 tal-klassifikazzjoni tal-kreditu nnifisha. Dawn ir-regoli ma kinux mfassla biex
 jagħtu garanzija b’mod suffiċjenti lejn partijiet terzi sabiex
 il-kunflitti ta’ interess li tqajmu mir-relazzjoni fit-tul jittaffew jew
 jiġu evitati. Għaldaqstant jidher li huwa meħtieġ li jkun
 hemm provdiment għal rispons strutturali li jkollu impatt ogħla fuq
 il-partijiet terzi. Dan jista’ jintlaħaq b’mod effettiv billi jiġi
 limitat il-perjodu li matulu aġenzija tal-klassifikazzjoni tal-kreditu
 tista’ tipprovdi kontinwament klassifikazzjonijiet tal-kreditu fuq l-istess
 emittent jew fuq l-istrumenti tad-dejn tiegħu. L-iffissar ta’ tul
 taż-żmien massimu fir-relazzjoni kummerċjali bejn l-emittent li
 huwa klassifikat jew li ħareġ l-istrumenti tad-dejn klassifikati u
 l-aġenzija tal-klassifikazzjoni tal-kreditu għandu jneħħi
 l-inċentiv għall-ħruġ ta’ klassifikazzjonijiet favorevoli
 fuq dak l-emittent. Barra minn hekk, ir-rekwiżit għar-rotazzjoni
 tal-aġenziji tal-klassifikazzjoni tal-kreditu bħala prattika tas-suq
 normali u regolari għandha wkoll tindirizza b’mod effettiv l-effett
 lock-in, fejn emittent ma jibdilx l-aġenzija tal-klassifikazzjoni
 tal-kreditu ladarba dan iħasseb lill-investituri fir-rigward
 tal-affidabbiltà kreditizja tal-emittent. Fl-aħħar nett, ir-rotazzjoni
 tal-aġenziji tal-klassifikazzjoni tal-kreditu għandu jkollha effetti
 pożittivi fuq is-suq tal-klassifikazzjoni għax tiffaċilita
 d-dħul ġdid ta’ parteċipanti fis-suq u toffri lill-aġenziji
 tal-klassifikazzjoni tal-kreditu eżistenti l-opportunità li jestendu
 n-negozju tagħhom lejn oqsma ġodda.
 (8)
 Rotazzjoni regolari tal-aġenziji
 tal-klassifikazzjoni tal-kreditu li joħorġu klassifikazzjonijiet ta’
 kreditu fuq l-emittent jew l-istrumenti tad-dejn tiegħu għandha
 ġġib iktar diversità fl-evalwazzjoni tal-affidabbiltà kreditizja
 tal-emittent li jagħżel u jħallas dik l-aġenzija
 tal-klassifikazzjoni tal-kreditu. Fehmiet, perspettivi u metodoloġiji
 multipli u differenti applikati mill-aġenziji tal-klassifikazzjoni
 tal-kreditu għandhom jipproduċu iktar klassifikazzjonijiet
 tal-kreditu diversi u fl-aħħar mill-aħħar itejbu
 l-valutazzjoni tal-affidabbiltà kreditizja tal-emittenti. Sabiex din
 id-diversità jkollha rwol u biex tiġi evitata l-kompjaċenza kemm
 tal-emittent u kemm tal-aġenziji tal-klassifikazzjoni tal-kreditu, it-tul
 taż-żmien massimu tar-relazzjoni ta’ negozju bejn l-aġenzija
 tal-klassifikazzjoni tal-kreditu u l-emittent li jħallas irid jiġi
 ristrett għal livell li jiggarantixxi daqqa t’għajn friska u regolari
 lejn l-affidabbiltà kreditizja tal-emittenti. Għalhekk, perjodu ta’ tliet
 snin għandu jkun xieraq, meta jiġi kkunsidrat ukoll il-bżonn li
 jkun hemm ċerta kontinwità fil-klassifikazzjonijiet tal-kreditu. Ir-riskju
 ta’ kunflitt ta’ interess jiżdied f’sitwazzjonijiet fejn l-aġenzija
 tal-klassifikazzjoni tal-kreditu toħroġ ta’ spiss
 klassifikazzjonijiet tal-kreditu fuq strumenti tad-dejn tal-istess emittent fi
 żmien qasir. F’dawk il-każijiet, it-tul taż-żnien massimu
 tar-relazzjoni ta’ negozju għandu jkun iqsar biex jiggarantixxi
 riżultati simili. Għalhekk, ir-relazzjoni ta’ negozju għandha
 tieqaf wara li klassifikazzjoni tal-kreditu tkun ikklassifikat għaxar
 strumenti tad-dejn tal-istess emittent. Madankollu, sabiex l-impożizzjoni
 ta’ piż sproporzjonat fuq l-emittenti u l-aġenziji tal-klassifikazzjoni
 tal-kreditu tiġi evitata, ma għandu jiġi impost l-ebda
 rekwiżit biex tinbidel aġenzija tal-klassifikazzjoni tal-kreditu
 fl-ewwel 12-il xahar tar-relazzjoni ta’ negozju. Fejn emittent jordna aktar
 minn aġenzija waħda tal-klassifikazzjoni tal-kreditu, sew jekk minħabba
 li bħala emittent ta’ strumenti finanzjarji strutturati huwa jkun obbligat
 li jagħmel dan, jew fuq bażi volontarja, għandha tkun
 suffiċjenti li l-perjodi stretti ta’ rotazzjoni japplikaw biss għal
 waħda mill-aġenziji tal-klassifikazzjoni tal-kreditu. Iżda, anki
 f’dan il-każ, ir-relazzjoni kummerċjali bejn l-emittent u
 l-aġenziji addizzjonali tal-klassifikazzjoni tal-kreditu ma għandhomx
 jaqbżu l-perjodu ta’ sitt xhur.
 (9)
 Ir-regola li titlob ir-rotazzjoni ta’ aġenziji
 tal-klassifikazzjoni tal-kreditu teħtieġ tiġi msaħħa
 b’mod kredibbli sabiex tkun sinifikanti. Ir-regola ta’ rotazzjoni ma
 tilħaqx l-għanijiet tagħha jekk l-aġenzija
 tal-klassifikazzjoni tal-kreditu li toħroġ mix-xena titħalla
 tipprovdi għal darb’oħra servizzi ta’ klassifikazzjoni lill-istess emittent
 fi żmien qasir wisq. Għalhekk, huwa importanti li jiġi provdut
 perjodu xieraq ta’ żmien li matulu aġenzija tal-klassifikazzjoni
 tal-kreditu bħal din ma tingħatax mandat mill-istess emittent biex
 tipprovdi servizzi ta’ klassifikazzjoni. Dak il-perjodu għandu jkun twil
 biżżejjed biex iħalli ’l-aġenzija tal-klassifikazzjoni
 tal-kreditu li tidħol fix-xena tipprovdi b’mod effettiv is-servizzi ta’
 klassifikazzjoni tagħha lill-emittent, sabiex tiżgura li l-emittent
 jiġi espost verament għal skrutinju ġdid b’approċċ
 differenti u biex tiżgura li l- klassifikazzjonijiet tal-kreditu
 maħruġa mill-aġenzija tal-klassifikazzjoni tal-kreditu
 l-ġdida jipprovdu kontinwità suffiċjenti. Dak il-perjodu għandu
 jagħti lok li l-emittent ma jserraħx fuq arranġamenti komdi ma’
 żewġ aġenziji tal-klassifikazzjoni tal-kreditu biss li
 jissostitwixxu lil xulxin fuq bażi kontinwa, għax dan jista’ jwassal
 biex titħalla t-theddida tal-familjarità. Għalhekk, ġeneralment,
 għandu jkun issettjat għal erba’ snin il-perjodu li matulu ma għandhiex
 tipprovdi servizzi ta’ klassifikazzjoni lill-emittent dik l-aġenzija
 tal-klassifikazzjoni tal-kreditu li toħroġ mix-xena.
 (10)
 It-tibdil tal-aġenzija tal-klassifikazzjoni
 tal-kreditu inevitabbilment iżżid ir-riskju li l-għarfien dwar
 l-entità klassifikata akkwistat mill-aġenzija tal-klassifikazzjoni li
 toħroġ mix-xena jintilef. Bħala riżultat, l-aġenzija
 tal-klassifikazzjoni tal-kreditu li tidħol fix-xena jkollha tagħmel
 sforzi konsiderevoli biex takkwista l-għarfien meħtieġ biex
 twettaq il-ħidma tagħha. Madankollu, għandha tiġi
 żgurata tranżizzjoni bla intoppi billi jiġi stabbilit
 rekwiżit fuq l-aġenzija tal-klassifikazzjoni tal-kreditu li
 toħroġ mix-xena biex l-informazzjoni rilevanti dwar l-entità jew strumenti
 klassifikati tiġi trasferita lill-aġenzija tal-klassifikazzjoni
 tal-kreditu li tidħol fix-xena.
 (11)
 L-eżiġenza li l-emittenti jbiddlu
 regolarment l-aġenzija tal-klassifikazzjoni tal-kreditu li huma jqabbdu
 biex toħroġ il-klassifikazzjonijiet tal-kreditu hija proporzjonata
 mal-għan li jrid jintlaħaq. Dan ir-rekwiżit japplika biss
 għal ċerti istituzzjonijiet regolati (aġenziji
 tal-klassifikazzjoni tal-kreditu reġistrati) li jipprovdu servizz li
 jaffettwa l-interess tal-pubbliku (klassifikazzjonijiet tal-kreditu li
 jistgħu jintużaw għal skopijiet regolatorji) taħt
 ċerti kondizzjonijiet (il-mudell ‘l-emittent iħallas’).
 Il-privileġġ li jkollha s-servizzi tagħha rikonoxxuti bħala
 li jaqdu rwol importanti fir-regolament tas-suq tas-servizzi finanzjarji u li
 tkun approvata biex twettaq din il-funzjoni jġib miegħu
 l-ħtieġa li jkunu rrispettati ċerti obbligi biex jiggarantixxu
 l-indipendenza u l-perċezzjoni tal-indipendenza fiċ-ċirkustanzi
 kollha. Aġenzija tal-klassifikazzjoni tal-kreditu li tinżamm milli
 tipprovdi servizzi ta’ klassifikazzjoni tal-kreditu lil xi emittent partikulari
 xorta tkun titħalla tipprovdi klassifikazzjonijiet tal-kreditu lil
 emittenti oħrajn. F’kuntest ta’ suq fejn ir-regola tar-rotazzjoni tapplika
 għall-atturi kollha, se jkun hemm opportunitajiet ta’ negozju minħabba
 li l-emittenti kollha jkollhom bżonn ibiddlu l-aġenzija
 tal-klassifikazzjoni tal-kreditu. Barra minn hekk, l-aġenziji
 tal-klassifikazzjoni tal-kreditu dejjem jistgħu joħorġu
 klassifikazzjonijiet tal-kreditu mhux solleċitata lill-istess emittent,
 waqt li jikkapitalizzaw fuq l-esperjenza tagħhom. Klassifikazzjonijiet
 mhux solleċitati mhumiex marbutin mal-mudell ‘l-emittent iħallas’u
 għahekk huma affettwati inqas minn kunflitti ta’ interess li jista’ jkun
 hemm. Għall-emittenti, it-tul massimu taż-żmien f’relazzjoni
 ta‘negozju ma’ aġenzija tal-klassifikazzjoni tal-kreditu jew ir-regolament
 dwar l-impieg ta’ iktar minn aġenzija waħda tal-klassifikazzjoni
 tal-kreditu jirrappreżenta wkoll restrizzjoni fuq il-libertà tagħhom
 li jmexxu n-negozju tagħhom stess. Madankollu, din ir-restrizzjoni hija
 meħtieġa għal raġunijiet ta’ interess pubbliku meta
 wieħed iqis l-interferenza tal-mudell ‘l-emittent iħallas’fuq
 l-indipendenza meħtieġa tal-aġenziji tal-klassifikazzjoni
 tal-kreditu biex jiżguraw klassifikazzjonijiet tal-kreditu indipendenti li
 jistgħu jintużaw minn investituri għal skopijiet regolatorji.
 Fl-istess ħin, dawn ir-restrizzjonijiet ma jmorrux lil hinn minn dak li hu
 meħtieġ u għandu jidher aktar bħala element li jkattar
 l-affidabbiltà kreditizja tal-emittent lejn partijiet oħrajn, u
 fl-aħħar mill-aħħar lejn is-suq.
 (12)
 Waħda mill-ispeċifiċitajiet ta’
 klassifikazzjonijiet sovrani hi li l-mudell ‘l-emittent iħallas’
 ġeneralment ma japplikax. Minflok, il-biċċa l-kbira
 tal-klassifikazzjonijiet jinħadmu bħala klassifikazzjonijiet mhux
 solleċitati, billi jipprovdu l-bażi, kemm solleċitata u kemm
 mhix tal-istituzzjonijiet finanzjarji tal-pajjiż ikkonċernat.
 Għalhekk, mhux meħtieġ li tiġi mitluba r-rotazzjoni
 tal-aġenziji tal-klassifikazzjoni tal-kreditu li joħorġu
 klassifikazzjonijiet sovrani.
 (13)
 L-indipendenza ta’ aġenzija
 tal-klassifikazzjoni tal-kreditu vis-à-vis entità klassifikata tiġi
 affettwata wkoll minn kunflitti ta’ interess li jista’ jkun hemm bejn kwalunkwe
 azzjonist sinifikanti tagħha u l-entità klassifikata: Azzjonist ta’
 aġenzija tal-klassifikazzjoni tal-kreditu tista’ tkun membru ta’ bord
 amministrattiv jew superviżorju ta’ entità klassifikata jew xi parti terza
 relatata. Ir-regoli tar-Regolament (KE) Nru 1060/2009 indirizzaw
 sitwazzjoni ta’ dan it-tip biss fir-rigward tal-kunflitti ta’ interess
 ikkawżati minn analisti li jikklassifikaw, persuni li japprovaw
 il-klassifikazzjonijiet tal-kreditu jew impjegati oħrajn tal-aġenzija
 tal-klassifikazzjoni tal-kreditu. Madankollu, ir-Regolament baqa’ sieket
 fir-rigward ta’ kunflitti potenzjali li jista’ jkun hemm ikawżati minn
 azzjonisti jew membri ta’ aġenziji tal-klassifikazzjoni tal-kreditu.
 Bil-għan li titjieb il-perċezzjoni tal-indipendenza tal-aġenziji
 tal-klassifikazzjoni tal-kreditu vis-à-vis l-entitajiet klassifikati, huwa
 xieraq li jiġu estiżi r-regoli eżistenti li japplikaw
 għall-kunflitti ta’ interess ikkawżati mill-impjegati
 tal-aġenziji tal-klassifikazzjoni tal-kreditu wkoll għal dawk
 ikkawżati mill-azzjonisti jew membri li għandhom pożizzjoni
 sinifikanti fl-aġenzija tal-klassifikazzjoni tal-kreditu. Għalhekk,
 l-aġenzija tal-klassifikazzjoni tal-kreditu għandha tastjeni milli
 toħroġ klassifikazzjonijiet tal-kreditu, jew għandha
 tiżvela li l-klassifikazzjoni tal-kreditu tista’ tiġi affettwata,
 fejn azzjonist jew membru li jkollhom 10 % tad-drittijiet tal-vot ta’ dik
 l-aġenzija jkun ukoll membru tal-bord amministrattiv jew superviżorju
 tal-entità klassifikata jew ikun investa fl-entità klassifikata. Barra minn
 hekk, fejn azzjonist jew membru jkun f’qagħda li jinfluwenza b’mod sinifikanti
 l-attività tan-negozju tal-aġenzija tal-klassifikazzjoni tal-kreditu, dik
 il-persuna ma għandhiex tipprovdi servizzi ta’ konsultazzjoni lill-entità
 klassifikata jew parti terza relatata fir-rigward tal-istruttura korporattiva
 jew legali tagħha, l-assi, l-obbligazzjonijiet jew l-attivitajiet
 tagħha.
 (14)
 Ir-regoli fuq l-indipendenza u l-prevenzjoni
 tal-kunflitti ta’ interess jistgħu jsiru ineffettivi jekk l-aġenziji
 tal-klassifikazzjoni tal-kreditu ma jkunux indipendenti minn xulxin. Għadd
 ġmielu ta’ aġenziji tal-klassifikazzjoni tal-kreditu, mhux konnessi
 la mal-aġenzija tal-klassifikazzjoni tal-kreditu li toħroġ
 mix-xena f’każ ta’ rotazzjoni u lanqas mal-aġenzija
 tal-klassifikazzjoni tal-kreditu li tipprovdi servizzi ta’ klassifikazzjoni
 tal-kreditu b’mod parallel lill-istess emittent, huwa meħtieġ biex
 dawk ir-regoli jiġu applikati b’mod fattibbli. Fin-nuqqas ta’
 għażla suffiċjenti ta’ aġenziji tal-klassifikazzjoni
 tal-kreditu għall-emittent fis-suq kurrenti, l-implimentazzjoni ta’ dawn
 ir-regoli li għandhom l-għan li jtejbu l-kundizzjonijiet ta’
 indipendenza tirriskja li ma tibqax effettiva. Għalhekk, huwa xieraq li
 tintalab separazzjoni stretta bejn l-aġenzija tal-klassifikazzjoni
 tal-kreditu li toħroġ mix-xena minn dik li tidħol fiha
 f’każ ta’ rotazzjoni kif ukoll taż-żewġ aġenziji
 tal-klassifikazzjoni tal-kreditu li jipprovdu servizzi ta’ klassifikazzjoni
 b’mod parallel mal-istess emittent. L-aġenziji tal-klassifikazzjoni
 tal-kreditu kkonċernati ma għandhomx ikunu marbuta ma’ xulxin permezz
 tal-kontroll, billi jagħmlu parti mill-istess grupp ta’ aġenziji
 tal-klassifikazzjoni tal-kreditu, billi jkunu azzjonisti jew membri jew ikunu
 jistgħu jeżerċitaw id-drittijiet tal-vot fi kwalunkwe
 aġenzija oħra jew billi jkunu jistgħu jaħtru membri fuq
 il-bordijiet tal-amministrazzjoni, ġestjoni jew superviżjoni ta’
 kwalunkwe waħda mill-aġenziji tal-klassifikazzjoni tal-kreditu
 l-oħra.
 (15)
 Il-perċezzjoni tal-indipendenza
 tal-aġenziji tal-klassifikazzjoni tal-kreditu tkun affettwata
 partikularment jekk l-istess azzjonisti jew membri jkunu qed jinvestu
 f’aġenziji tal-klassifikazzjoni tal-kreditu differenti li ma jappartjenux
 għall-istess grupp ta’ aġenziji tal-klassifikazzjoni tal-kreditu,
 għallinqas jekk dan l-investiment jilħaq ċertu daqs li jista’
 jippermetti lil dawn l-azzjonisti jew membri jeżerċitaw ċerta
 influwenza fuq in-negozju tal-aġenzija. Għalhekk, sabiex tiġi
 żgurata l-indipendenza (u l-perċezzjoni tal-indipendenza)
 tal-aġenziji tal-klassifikazzjoni tal-kreditu, huwa xieraq li jkun hemm
 regoli iktar stretti fir-rigward tar-relazzjonijiet bejn aġenziji
 tal-klassifikazzjoni tal-kreditu u l-azzjonisti tagħhom. Għal din
 ir-raġuni, ebda persuna ma għandha simultanjament ikollha
 parteċipazzjoni ta’ 5 % jew aktar f’aktar minn aġenzuja
 waħda tal-klassifikazzjoni tal-kreditu, sakemm l-aġenziji
 kkonċernati jkunu jappartjenu għall-istess grupp.
 (16)
 L-għan li biex tiġi żgurata
 indipendenza suffiċjenti tal-aġenziji tal-klassifikazzjoni
 tal-kreditu jimplika li l-investituri ma għandux ikollhom investimenti
 simultanji ta’ 5 % jew aktar f’aktar minn aġenzija waħda
 tal-kreditu. Id-Direttiva 2004/109/KE tal-Parlament Ewropew u tal-Kunsill tal-15 ta’ Diċembru 2004
 dwar l-armonizzazzjoni tar-rekwiżiti ta’ trasparenza f’dak li għandu
 x’jaqsam ma’ informazzjoni dwar emittenti li t-titoli tagħhom huma ammessi
 għall-kummerċ[17] tesiġi li dawk
 il-persuni li jikkontrollaw 5 % tad-drittijiet tal-vot fir-riżultati
 ta’ kumpanija kkwotata fil-Borża għandhom jiżvelawha
 fil-pubbliku, minħabba, inter alia, l-interess
 għall-investituri biex ikunu jafu dwar tibdiliet fl-istruttura
 tal-votazzjoni ta’ kumpanija tali. Ħamsa fil-mija (5 %) tad-drittijiet
 tal-voti huma meqjusa għalhekk bħala sehem kbir li kapaċi
 jinfluwenza l-istruttura tal-votazzjoni f’kumpanija. Huwa għalhekk xieraq
 li jintuża l-livell tal-5 % għall-finijiet li jkun ristrett
 investiment simultanju f’aktar minn aġenzija waħda
 tal-klassifikazzjoni tal-kreditu. Din il-miżura ma titstax titqies
 bħala sproporzjonata meta jitqies li l-aġenziji tal-klassifikazzjoni
 tal-kreditu reġistrati kollha fl-Unjoni huma kumpaniji li mhumiex elenkati
 fil-Borża u għalhekk mhumiex suġġetti għar-regoli
 proċedurali u ta’ trasparenza li japplikaw għall-kumpaniji elenkati
 fl-UE. Spiss kumpaniji mhux elenkati huma mmexxija minn protokolli jew ftehim
 tal-azzjonisti u n-numru ta’ azzjonisti jew membri huwa normalment baxx.
 Għalhekk, anki pożizzjoni minuri f’aġenzija tal-klassifikazzjoni
 tal-kreditu li mhix elenkata tista’ tkun ta’ influwenza. Madankollu, sabiex
 jiġi żgurat li investimenti purament ekonomiċi f’aġenziji
 tal-klassifikazzjoni tal-kreditu għadhom possibbli, din il-limitazzjoni
 ta’ investimenti simultanji f’iktar minn aġenzija tal-klassifikazzjoni
 tal-kreditu waħda ma għandhiex tiġi estiża
 għall-investimenti li jsiru permezz ta’ skemi ta’ investiment kollettivi
 ġestiti minn partijiet terzi indipendenti mill-investitur u mhux
 suġġetti għall-influwenza tiegħu jew tagħha.
 (17)
 Ir-regoli l-ġodda li jillimitaw it-tul
 tar-relazzjoni tan-negozju bejn emittent u l-aġenzija tal-klassifikazzjoni
 tal-kreditu jagħti tifsila ġdida sinifikanti lis-suq ta’
 klassifikazzjoni tal-kreditu fl-Unjoni, li llum għadu fil-parti l-kbira
 tiegħu kkonċentrat. Ikun hemm opportunitajiet ġodda ta’ suq
 għal aġenziji tal-klassifikazzjoni tal-kreditu żgħar jew
 ta’ daqs medju, li jkollhom bżonn jiżviluppaw biex jieħdu
 f’idejhom dawk l-impenji fl-ewwel snin wara d-dħul fis-seħħ
 tar-regoli l-ġodda. Huwa probabbli li dawk l-iżviluppi jġibu
 diversità ġdida fis-suq. Madankollu, l-għanijiet u l-effettività
 tar-regoli l-ġodda jkunu fil-biċċa l-kbira fil-periklu jekk, matul
 dawk is-snin tal-bidu, aġenziji tal-klassifikazzjoni tal-kreditu kbar u
 stabbiliti jżommu lill-kompetituri tagħhom milli jiżviluppaw
 alternattivi kredibbli billi jakkwistawhom. Iktar konsolidazzjoni fis-suq
 tal-klassifikazzjoni tal-kreditu mmexxija minn atturi kbar u stabbiliti
 tirriżulta fi tnaqqis tan-numru ta’ aġenziji tal-klassifikazzjoni
 tal-kreditu reġistrati u disponibbli, u b’hekk jinħolqu
 diffikultajiet ta’ għażla għall-emittenti fil-mument li fih
 jeħtieġu jaħtru regolarment xi aġenzija ġdida
 tal-klassifikazzjoni tal-kreditu waħda jew iktar u jiġi mfixkel
 il-funzjonament bla intoppi tar-regoli l-ġodda. Iktar importanti minn
 hekk, il-konsolidazzjoni mmexxija minn aġenziji tal-klassifikazzjoni
 tal-kreditu kbar u stabbiliti tostakola b’mod partikolaril-iżvilupp ta’
 iktar diversità fis-suq.
 (18)
 L-effettività tar-regoli fuq l-indipendenza u
 l-prevenzjoni tal-kunflitt ta’ interess li jesiġu li l-aġenziji
 tal-klassifikazzjoni tal-kreditu ma għandhomx jipprovdu għal perjodu
 twil ta’ żmien servizzi ta’ klassifikazzjoni tal-kreditu lill-istess
 emittent tista’ tkun imminata jekk l-aġenziji tal-klassifikazzjoni
 tal-kreditu jitħallew isiru direttament jew indirettament azzjonisti jew
 membri ta’ aġenziji tal-klassifikazzjoni tal-kreditu oħra.
 (19)
 Huwa importanti jiġi żgurat li l-modifiki
 fil-metodoloġiji tal-klassifikazzjoni ma jirriżultawx
 f’metodoloġiji inqas rigorużi. Għal dak il-għan,
 l-emittenti, l-investituri u partijiet interessati oħrajn għandu
 jkollhom l-opportunità li jikkummentaw dwar kwalunkwe tibdil intenzjonat
 fil-metodoloġiji tal-klassifikazzjoni. Dan jgħinhom jifhmu
 r-raġunijiet wara l-metodoloġiji l-ġodda u t-tibdil li jkun sar.
 Il-kummenti provduti mill-emittenti u l-investituri dwar l-abbozz ta’
 metodoloġiji jistgħu jkunu ta’ kontribut siewi għall-aġenziji
 tal-klassifikazzjoni tal-kreditu fid-definizzjoni tal-metodoloġiji. Barra
 minn hekk, l-AETS għandha tivverifika u tikkonferma l-konformità ta’
 metodoloġiji ta’ klassifikazzjoni ġodda mal-Artikolu 8(3)
 tar-Regolament (KE) Nru 1060/2009 u l-istandard regolatorju tekniku
 rilevanti qabel ma l-metodoloġiji jiġu applikati fil-prattika. L-AETS
 għandha tivverifika li l-metodoloġiji proposti huma rigorużi,
 sistematiċi, kontinwi u soġġetti għal validazzjoni bbażata
 fuq l-esperjenza storika, fosthom il-back-testing. Iżda dan
 il-proċess tal-verifika ma għandux jagħti lill-AETS kull poter
 li tiġġudika kemm tkun xierqa l-metodoloġija proposta jew
 il-kontenut tal-klassifikazzjonijiet tal-kreditu wara l-applikazzjoni
 tal-metodoloġiji.
 (20)
 Minħabba l-kumplessità ta’ strumenti ta'
 finanzjament strutturatta' finanzjament strutturat, l-aġenziji
 tal-klassifikazzjoni tal-kreditu mhux dejjem irnexxielhom jiżguraw kwalità
 għolja ta’ klassifikazzjonijiet tal-kreditu maħruġa fuq
 strumenti bħal dawn. Dan wassal għal telf ta’ kunfidenza tas-suq
 f’dan it-tip ta’ klassifikazzjoni tal-kreditu. Sabiex terġa’ tikseb
 il-kunfidenza jkun xieraq li l-emittenti jew il-partijiet terzi tagħhom
 jintalbu jinvolvu żewġ aġenziji tal-klassifikazzjoni tal-kreditu
 differenti biex jipprovdu klassifikazzjoni tal-kreditu fuq strumenti ta'
 finanzjament strutturatta' finanzjament strutturat, li jistgħu jwasslu
 għal valutazzjonijiet differenti u kontra xulxin. Dan inaqqas ukoll
 id-dipendenza żejda fuq klassifikazzjoni tal-kreditu waħda.
 (21)
 Id-Direttiva xxxx/xx/UE tal-Parlament Ewropew u
 tal-Kunsill ta’ [...] dwar l-aċċess għall-attività
 tal-istituzzjonijiet tal-kreditu u s-superviżjoni prudenzjali
 tal-istituzzjonijiet tal-kreditu u l-kumpaniji ta’ investiment[18]
 introduċiet dispożizzjoni li titlob li ’l-banek u ’l-kumpaniji
 tal-investiment jivvalutaw ir-riskju tal-kreditu ta’ entitajiet u strumenti
 finanzjarji li fihom jinvestu huma stess u mhux sempliċiment
 jistrieħu f’dan ir-rigward fuq klassifikazzjonijiet esterni. Din ir-regola
 għandha tiġi estiża għal kumpaniji finanzjarji regolati
 taħt il-liġi tal-Unjoni, inklużi l-ġesturi tal-investiment.
 L-Istati Membri ma għandhomx ikunu intitolati li jimponu regoli li
 jippermettu dipendenza iktar stretta ta’ dawn l-investituri fuq
 il-klassifikazzjonijiet esterni.
 (22)
 Barra minn hekk, il-possibiltajiet tal-investituri
 li jagħmlu valutazzjoni infurmata tal-affidabbiltà kreditizja ta’
 strumenti ta' finanzjament strutturat jitjiebu jekk l-investituri jiġu
 pprovduti b’informazzjoni suffiċjenti dwar dawn l-istrumenti. Dan inaqqas
 id-dipendenza tal-investituri fuq il-klassifikazzjoni tal-kreditu. Barra minn
 hekk, hemm il-probabbiltà li l-iżvelar ta’ informazzjoni rilevanti dwar
 strumenti ta' finanzjament strutturat jsaħħaħ il-kompetizzjoni
 bejn l-aġenziji tal-klassifikazzjoni tal-kreditu, għax jista’ jwassal
 għal żieda fin-numru ta’ klassifikazzjonijiet mhux solleċitati.
 (23)
 L-investituri, l-emittenti u partijiet interessati
 oħrajn għandu jkollhom aċċess għal informazzjoni
 aġġornata dwar il-klassifikazzjoni fuq paġna elettronika
 ċentrali. Indiċi Ewropew tal-Klassifikazzjoni (EURIX) stabbilit
 mill-AETS għandu jippermetti lill-investituri biex faċilment iqabblu
 l-klassifikazzjonijiet kollha li jeżistu fir-rigward ta’ entità
 speċifika klassifikata u jipprovdihom bi klassifikazzjonijiet medji. Biex l-investituri
 jkunu jistgħu jqabblu l-klassifikazzjonijiet fuq l-istess entità
 maħruġa minn aġenziji tal-klassifikazzjoni tal-kreditu
 differenti huwa meħtieġ li l-aġenziji tal-klassifikazzjoni
 tal-kreditu jużaw skala ta’ klassifikazzjoni armonizzata, żviluppata
 mill-AETS u adottata mill-Kummissjoni bġala standard tekniku regolatorju.
 L-użu tal-iskala tal-klassifikazzjoni armonizzata għandha tkun
 mandatorja biss għall-pubblikazzjoni tal-klassifikazzjonijiet fuq
 il-webpage tal-EURIX filwaqt li l-aġenziji tal-klassifikazzjoni
 tal-kreditu għandhom ikunu ħielsa li jużaw l-iskali tagħhom
 ta’ klassifikazzjoni meta jippubblikaw il-klassifikazzjonijiet fuq il-websajts
 tagħhom stess. L-użu mandatorji ta’ skala tal-klassifikazzjoni armonizzata
 ma għandux ikollhom effett armonizzat fuq il-metodoloġiji u
 l-proċessi tal-aġenziji tal-klassifikazzjoni tal-kreditu, iżda
 għandu jkun limitat biex ir-riżultat tal-klassifikazzjoni jkun jista’
 jitqabbel. Huwa importanti li l-webpage tal-EURIX turi, b’żieda
 mal-indiċi tal-klassifikazzjoni aggregat, il-klassifikazzjonijiet kollha
 disponibbli skont l-instrument biex l-investituri jkunu jistgħu
 jikkonsidraw il-varjetà sħiħa tal-opinjonijiet qabel ma jieħdu
 d-deċiżjoni tagħhom ta’ investiment. L-indiċi
 tal-klassifikazzjoni aggregat jista’ jgħin lill-investituri biex jiksbu
 l-ewwel indikazzjoni tal-kreditizja ta’ entità. Il-EURIX għandu jgħin
 aġenziji tal-klassifikazzjoni tal-kreditu ġodda u iżgħar
 biex jiksbu l-viżibbiltà. L-Indiċi Ewropew tal-Klassifikazzjoni
 jikkomplimenta l-informazzjoni dwar dejta storika ta’ prestazzjoni li trid
 tiġi ppubblikata minn aġenziji tal-klassifikazzjoni tal-kreditu
 fir-repożitorju ċentrali tal-AETS. Il-Parlament Ewropew
 appoġġa l-istabbiliment ta’ Indiċi Ewropew tal-Klassifikazzjoni
 bħal dan fir-riżoluzzjoni tiegħu dwar l-aġenziji
 tal-klassifikazzjoni tal-kreditu tat-8 ta’ Ġunju 2011[19].
 (24)
 Klassifikazzjonijiet tal-kreditu, kemm jekk
 maħruġa għal skopijiet regolatorji jew le, għandhom impatt
 sinifikanti fuq deċiżjonijiet ta’ investiment. Għalhekk,
 l-aġenziji tal-klassifikazzjoni tal-kreditu għandhom responsabbiltà
 importanti lejn l-investituri billi jiżguraw li dawn jikkonformaw
 mar-regoli tar-Regolament (KE) Nru 1060/2009 sabiex il-klassifikazzjonijiet
 tagħhom ikunu indipendenti, oġġettivi u ta’ kwalità adegwata.
 Madankollu, fin-nuqqas ta’ relazzjoni kuntrattwali bejn l-aġenzija
 tal-klassifikazzjoni tal-kreditu u l-investitur, l-investituri mhumiex dejjem
 f’qagħda li jinforzaw ir-responsabbiltà tal-aġenzija lejhom.
 Għalhekk, huwa importanti li jkun hemm provvediment għal dritt
 adegwat ta’ rimedju għall-investituri li qagħdu fuq klassifikazzjoni
 tal-kreditu maħruġa bi ksur tar-regoli tar-Regolament (KE) Nru 1060/2009.
 L-investitur għandu jkun kapaċi jżomm lill-aġenzija
 tal-klassifikazzjoni tal-kreditu responsabbli għal kwalunkwe ħsara
 kkawżata minn ksur ta’ dak ir-Regolament li kellu impatt fuq
 ir-riżultat tal-klassifikazzjoni. Ksur li ma għandux impatt fuq
 ir-riżultat tal-klassifikazzjoni, bħall-ksur ta’ obbligi ta’
 trasparenza, ma għandux iqanqal talbiet I għal riżarċiment
 minħabba responsabbiltà ċivili.
 (25)
 L-aġenziji tal-klassifikazzjoni tal-kreditu
 għandhom jinżamu responsabbli biss jekk jiksru intenzjonalment jew
 minħabba negliġenza sejra kwalunkwe obbligu impost fuqhom
 mir-Regolament (KE) Nru 1060/2009. Dan l-istandard ta’ tort ifisser li
 l-aġenziji tal-klassifikazzjoni tal-kreditu ma għandhomx
 jaffaċċjaw talbiet għal riżarċiment jekk jittraskuraw l-obbligi
 individwali taħt ir-Regolament mingħajr ma jinjoraw d-dmirijiet
 tagħhom b’mod serju. Dan l-istandard ta’ tort huwa xieraq għax
 l-attività tal-klassifikazzjoni tal-kreditu tinvolvi ċertu ammont ta’
 valutazzjoni ta’ fatturi ekonomiċi kumplessi u l-applikazzjoni ta’
 metodoloġiji differenti tista’ twassal għal riżultati ta’
 klassifikazzjonijiet differenti, li l-ebda waħda minnhom ma tista’ tkun
 kwalifikata bħala inkorretta.
 (26)
 Huwa importanti li l-investituri jiġu
 pprovduti bid-dritt effettiv għal rimedju kontra l-aġenziji
 tal-klassifikazzjoni tal-kreditu. Billi l-investituri ma għandhomx
 għarfien mill-qrib tal-proċeduri interni fi ħdan l-aġenziji
 tal-klassifikazzjoni tal-kreditu revoka parzjali tal-oneru tal-prova fir-rigward
 tal-eżistenza ta’ xi ksur u l-impatt tal-ksur fuq ir-riżultati
 tal-klassifikazzjonijiet jidher li jkun xieraq jekk l-investitur ikollu
 każ raġonevoli favur l-eżistenza ta’ ksur bħal dan.
 Madankollu, l-oneru tal-prova fir-rigward tal-eżistenza ta’ xi dannu u
 l-kawżalità tal-ksur għad-dannu, ladarba t-tnejn huma eqreb l-isfera
 tal-investitur, għandu jkun kollu kemm hu fuq l-investitur.
 (27)
 Fir-rigward ta’ kwistjonijiet li jikkonċernaw
 ir-responsabbiltà ċivili ta’ aġenzija tal-klassifikazzjoni
 tal-kreditu u li mhumiex koperti b’dan ir-regolament, kwistjonijiet bħal
 dawn għandhom ikunu rregolati mil-liġi nazzjonali applikabbli
 determinata mir-regoli rilevanti tal-Liġi Privata Internazzjonali.
 Il-qorti kompetenti li tiddeċiedi dwar talba għar-riżarċiment
 minħabba responsabbiltà ċivili miġjuba minn investitur
 għandha tkun determinata mir-regoli rilevanti tal-Ġurisdizzjoni
 Internazzjonali.
 (28)
 Il-fatt li investituri istituzzjonali inklużi
 ġesturi tal-investiment huma obbligati jwettqu l-valutazzjoni tagħhom
 stess tal-affidabbiltà kreditizja tal-assi ma għandux iwaqqaf il-qrati
 milli jsibu li l-ksur ta’ dan ir-Regolament minn aġenzija
 tal-klassifikazzjoni tal-kreditu kkawża dannu lill-investitur li
 għalih dik l-aġenzija tal-klassifikazzjoni tal-kreditu hija
 responsabbli. Waqt illi dan ir-Regolament se jtejjeb il-possibbiltajiet
 tal-investituri biex jagħmlu valutazzjoni tar-riskju tagħhom stess se
 jkompli jkollhom iktar aċċess limitat għall-informazzjoni
 mill-aġenziji tal-kreditu nfushom. Barra minn hekk, partikularment investituri
 iżgħar spiss se jkun jonqoshom il-kapaċità għal
 reviżjoni kritika ta’ klassifikazzjoni esterna provduta minn aġenzija
 tal-klassifikazzjoni tal-kreditu.
 (29)
 Sabiex ikomplu jittaffew il-kunflitti ta’ interess
 u tiġi faċilitata l-kompetizzjoni ġusta fis-suq
 tal-klassifikazzjoni tal-kreditu, huwa importanti jiġi żgurat li
 t-tariffi ċċarġjati mill-aġenziji tal-klassifikazzjoni
 tal-kreditu lill-klijenti ma jkunux diskriminatorji. Id-differenzi fit-tariffi
 ċċarġjati għall-istess tip ta’ servizz għandu jkun
 ġustifikabbli biss minn differenza fil-kost attwali biex ikun provdut dan
 is-servizz lil klijenti differenti. Barra minn hekk, it-tariffi
 ċċarġjati għal servizzi ta’ klassifikazzjoni lil xi
 emittent speċifiku ma għandhomx jiddependu fuq ir-riżultati tax-xogħol
 li jkun sar jew fuq il-provvediment ta’ servizzi relatati (anċillari).
 Barra minn hekk, sabiex tkun tista’ sseħħ is-superviżjoni
 effettiva ta’ dawk ir-regoli, l-aġenziji tal-klassifikazzjoni tal-kreditu
 għandha tiżvela lill-AETS it-tariffi riċevuti minn kull
 wieħed mill-klijenti tagħhom kif ukoll il-politika ġenerali dwar
 il-prezz li jitolbu.
 (30)
 Sabiex ikun hemm kontribuzzjoni
 għall-ħruġ ta’ klassifikazzjonijiet sovrani kredibbli u
 aġġornati u biex jiġi faċilitat il-fehim tal-utenti, huwa
 importanti li l-klassifikazzjonijiet jiġu riveduti regolarment. Huwa
 importanti wkoll li jiżdiedu t-trasparenza dwar ix-xogħol ta’
 riċerka mwettaq, il-persunal allokat għat-tħejjija
 tal-klassifikazzjonijiet u s-suppożizzjonijiet sottostanti wara
 l-klassifikazzjonijiet tal-kreditu magħmula mill-aġenziji
 tal-klassifikazzjoni tal-kreditu relatati mad-dejn sovran.
 (31)
 Ir-regoli kurrenti diġà jipprovdu għal
 klassifikazzjonijiet li jridu jitħabbru lill-entità klassifikata 12-il
 siegħa qabel il-pubblikazzjoni tagħhom. Sabiex jiġi evitat li
 din in-notifika ssir barra l-ħinijiet tax-xogħol u sabiex l-entità
 klassifikata jitħallielha biżżejjed ħin biex tivverifika
 l-korrettezza tad-dejta li fuqha msejsa l-klassifikazzjoni, għandu
 jiġi ċċarat li l-entità klassifikata għandha tiġi
 notifikata jum sħiħ ta’ ħidma qabel il-pubblikazzjoni
 tal-klassifikazzjoni jew ta’ prospett ta’ klassifikazzjoni.
 (32)
 Fid-dawl tal-ispeċifiċitajiet ta’
 klassifikazzjonijiet sovrani u sabiex jitnaqqas ir-riskju tal-volatilità, huwa
 xieraq li l-aġenziji tal-klassifikazzjoni tal-kreditu jintalbu jippubblikaw
 biss dawn il-klassifikazzjonijiet wara l-għeluq tan-negozju tal-postijiet
 tal-kummerċ stabbiliti fl-Unjoni u talanqas siegħa qabel ma
 jiftħu.
 (33)
 Standards tekniċi fis-servizzi finanzjarji
 għandhom jiżguraw protezzjoni adegwata tad-depożituri, l-investituri
 u l-konsumaturi fl-Unjoni kollha. Bħala korp b’kompetenza
 speċjalizzata, ikun effiċjenti u xieraq li l-AETS tiġi fdata
 bl-elaborazzjoni tal-abbozz ta’ standards tekniċi regolatorji u ta’
 implimentazzjoni li ma jinvolvux għażliet ta’ politika, biex jitressqu
 quddiem il-Kummissjoni.
 (34)
 Il-Kummissjoni għandha tadotta l-abbozz
 tal-istandards tekniċi regolatorji żviluppati mill-AETS li
 jirrigwardaw il-kontenut tal-fajl tal-handover meta aġenzija
 tal-klassifikazzjoni tal-kreditu tiġi sostitwita minn aġenzija
 tal-klassifikazzjoni tal-kreditu oħra, il-kontenut, il-frekwenza u
 l-preżentazzjoni tal-informazzjoni pprovduti mill-emittenti fuq strumenti
 ta' finanzjament strutturat, l-armonizzazzjoni tal-iskala ta’ klassifikazzjoni
 standard li jridu jintużaw mill-aġenziji
 tal-klassifikazzjoni tal-kreditu, il-preżentazzjoni tal-informazzjoni,
 inklużi l-istruttura, il-format, il-metodu u ż-żmien
 tar-rappurtar, li l-aġenziji tal-klassifikazzjoni tal-kreditu
 għandhom jiżvelaw lill-AETS b’relazzjoni mal-EURIX u l-kontenut u
 l-format tar-rappurtar perjodiku fuq it-tariffi ċċarġjati
 mill-aġenziji tal-klassifikazzjoni tal-kreditu għall-iskopijiet ta’
 superviżjoni kontinwa mill-AETS. Il-Kummissjoni għandha tadotta dawk
 l-istandards permezz ta’ atti delegati skont l-Artikolu 290
 tat-Trattat u skont l-Artikoli minn 10 sa 14 tar-Regolament (UE) Nru 1095/2010.
 (35)
 Ir-Regolament (UE) Nru 1060/2009 jippermetti
 li l-klassifikazzjonijiet maħruġa f'pajjiżi terzi jintużaw
 għal skopijiet regolatorji fil-każ li dawn jinħarġu minn
 aġenziji tal-klassifikazzjoni tal-kreditu skont l-Artikolu 5 jew li
 jkunu approvati minn aġenziji tal-klassifikazzjoni tal-kreditu stabbiliti
 fl-Unjoni skont l-Artikolu 4 (3) ta' dak ir-Regolament.
 Iċ-ċertifikazzjoni tirrikjedi li l-Kummissjoni tkun adotatt
 deċiżjoni ta' ekwivalenza fir-rigward tar-reġim regolatorju
 tal-pajjiż terz għal aġenziji tal-klassifkazzjoni tal-kreditu u
 l-approvazzjoni tirrikjedi li l-mġiba tal-aġenzija
 tal-klassifikazzjoni tal-kreditu tal-pajjiż terz tissodisfa
 r-rekwiżiti li huma tal-anqas stretti daqs ir-regoli relevanti tal-UE.
 Uħud mid-dispożizzjonijiet introdotti minn dan ir-Regolament ma
 għandhomx japplikaw għall-valutazzjoni dwar l-ekwivalenza u dwar
 l-approvazzjoni: Dan huwa l-każ għal dawk id-dispożizzjonijiet
 li jistabbilixxu biss obbligi fuq l-emittenti iżda mhux fuq
 l-aġenziji tal-klassifikazzjoni tal-kreditu. Barra minn hekk, l-artikoli
 relatati mal-istruttura tas-suq tal-klassifikazzjoni fi ħdan l-UE aktar
 milli mal-istabbiliment tar-regoli ta' mġiba għall-aġenziji
 tal-klassifikazzjoni tal-kreditu ma għandhomx jitqiesu f'dan il-kuntest.
 Sabiex il-pajjiżi terzi jingħataw biżżejjed żmien biex
 jaġġoranw l-oqfsa regolatorji tagħhom fir-rigward
 tad-dispożizzjonijiet sostantivi ġodda li fadal, dawn
 tal-aħħar għandhom japplikaw biss għall-iskop
 tal-valutazzjonijiet tal-ekwivalenza u tal-approvazzjoni b'seħħ mill-1 ta' Ġunju 2014.
 Huwa ta' importanza f'dan ir-rigward li jitfakkar li reġim regolatorju ta'
 pajjiż terz ma għandux regoli identiċi bħal dawk stipulati
 f'dan ir-Regolament. Kif diġà stipulat fir-Regolament Nru 1060/2009,
 sabiex reġim jitqies ekwivalenti jew strett daqs ir-reġim regolatorju
 tal-UE għandu jkun biżżejjed li pajjiż terz jikseb l-istess
 oġġettivi u l-effetti fil-prattika.
 (36)
 Ladarba l-għanijiet ta’ dan ir-Regolament,
 jiġifieri t-tisħiħ tal-indipendenza tal-aġenziji
 tal-klassifikazzjoni tal-kreditu, il-promozzjoni ta’ proċessi u
 metodoloġiji tal-klassifikazzjoni tal-kreditu b’saħħithom,
 it-teħfif tar-riskji assoċjati ma’ klassifikazzjonijiet sovrani,
 it-tnaqqis tar-riskju ta’ dipendenza żejda fuq il-klassifikazzjonijiet
 tal-kreditu minn parteċipanti tas-suq, u l-assigurazzjoni ta’ dritt
 għar-rimedju lill-investituri, ma jistgħux jintlaħqu b’mod
 suffiċjenti f’livell ta’ Stat Membru u għalhekk jistgħu,
 minħabba l-istruttura pan-Ewropea u l-impatt tal-attivitajiet
 tal-klassifikazzjoni tal-kreditu li jridu jiġu moniterjati, jinkisbu
 aħjar f’livell tal-Unjoni, l-Unjoni tista’ taddotta miżuri skont
 il-prinċipju tas-sussidjarjetà kif stabbilit fl-Artikolu 5
 tat-Trattat dwar l-Unjoni Ewropea. Skont il-prinċipju tal-proporzjonalità,
 kif stabbilit f’dak l-Artikolu, dan ir-Regolament ma jmurx lil hinn minn dak li
 hu meħtieġ sabiex jinkisbu dawk l-għanijiet.
 (37)
 Għalhekk, ir-Regolament (KE) Nru 1060/2009
 għandu jiġi emendat skont dan,
 ADDOTTAW DAN IR-REGOLAMENT:
 Artikolu 1
 Emendi għar-Regolament (KE) Nru 1060/2009
 Ir-Regolament (KE) Nru 1060/2009 huwa
 emendat kif ġej:
 (1) L-Artikolu 1 jinbidel b’li
 ġej:
 “Artikolu 1
 Suġġett
 Dan ir-Regolament jintroduċi
 approċċ regolatorju komuni sabiex itejjeb l-integrità,
 it-trasparenza, ir-responsabbiltà, il-governanza tajba u l-affidabbiltà ta’
 attivitajiet tal-klassifikazzjoni tal-kreditu, li jikkontribwixxi
 għall-kwalità tal-klassifikazzjonijiet tal-kreditu maħruġa
 fl-Unjoni, u b’hekk jikkontribwixxi għall-funzjonament bla intoppi tas-suq
 intern filwaqt illi jinkiseb livell għoli ta’ protezzjoni
 għall-konsumatur u għall-investitur. Jistabbilixxi kundizzjonijiet
 għall-ħruġ ta’ klassifikazzjonijiet tal-kreditu u regoli dwar
 l-organizzazzjoni u l-imġiba tal-aġenziji tal-klassifikazzjoni
 tal-kreditu, inklużi l-azzjonisti u l-membri tagħhom,
 għall-promozzjoni tal-indipendenza tal-aġenziji tal-klassifikazzjoni
 tal-kreditu, biex jiġu evitati l-kunflitti ta’ interess u għat-titjib
 tal-protezzjoni tal-konsumatur u l-investitur.
 Dan ir-Regolament jistabbilixxi wkoll obbligi
 għall-emittenti, oriġinaturi u sponsers stabbiliti fl-Unjoni
 fir-rigward tal-istrumenti ta' finanzjament strutturat.”
 (2) fl-ewwel paragrafu
 tal-Artikolu 2, “Komunità” tinbidel bi "Unjoni";
 (3) L-Artikolu 3(1) huwa emendat
 kif ġej:
 (a) fil-punt (g), “Komunità” tinbidel bi
 "Unjoni";
 (b) fil-punt (m), “Komunità” tinbidel bi
 "Unjoni";
 (c) il-punti li ġejjin huma
 miżjuda:
 '(s) “emittent” tfisser emittent kif definit
 fil-punt (h) tal-Artikolu 2(1) tad-Direttiva 2003/71/KE;
 (t) “oriġinatur” tfisser
 oriġinatur kif definit fil-punt (41) tal-Artikolu 4
 tad-Direttiva 2006/48/KE;
 (u) “sponser” tfisser sponser kif definit
 fil-punt (42) tal-Artikolu 4 tad-Direttiva 2006/48/KE;
 (v) “klassifikazzjoni sovrana” tfisser:
 (i) klassifikazzjoni tal-kreditu fejn
 l-entità klassifikata hija Stat jew awtorità reġjonali jew lokali ta’
 Stat,
 (ii) klassifikazzjoni tal-kreditu fejn
 l-emittent tal-dejn jew tal-obbligu finanzjarju, titolu ta’ dejn jew strument
 finanzjarju ieħor huwa Stat jew awtorità reġjonali jew lokali ta’
 Stat;
 (w) “prospetti ta’ klassifikazzjoni” tfisser
 opinjoni fir-rigward tad-direzzjoni probabbli li se tieħu
 l-klassifikazzjoni tal-kreditu fi żmien qasir jew medju.';
 (4) L-Artikolu 4 huwa emendat kif
 ġej:
 (a) fit-tieni subparagrafu tal-paragrafu 1,
 “Komunità” tinbidel bi "Unjoni";
 (b) fil-paragrafu 2, “Komunità” tinbidel bi
 "Unjoni";
 (c) il-paragrafu 3 huwa emendat kif ġej;
 (i) fis-sentenza tal-bidu, “Komunità”
 tinbidel bi "Unjoni";
 (ii) il-punt (b) jinbidel b'dan li ġej:
 'l-aġenzija tal-klassifikazzjoni tal-kreditu
 vverifikat u hija kapaċi li turi fuq bażi kontinwa lill-Awtorità
 Superviżorja Ewropea (l-Awtorità Ewropea tat-Titoli u s-Swieqi) stabbilita
 bir-Regolament (UE) Nru 1095/1060 tal-Parlament Ewropew u tal-Kunsill (*)
 (AETS), li l-mġiba tal-attivitajiet tal-klassifkazzjoni tal-kreditu minn
 aġenzija tal-klassifikazzjoni tal-kreditu ta' pajjiż terz
 jirriżulta fil-ħruġ ta' klassifikazzjoni tal-kreditu li
 għandha tiġi approvata jissodisfa r-rekwiżiti li huma tal-anqas
 stretti daqs ir-rekwiżiti stabbiliti fl-Artikoli 6 sa 12,
 bl-eċċezzjoni tal-Artikoli 6a, 8a, 8b u 11a.
 (*) ĠU L 331, 15.12.2010, p.84.';
 (d) fil-paragrafu 4,
 "Komunità" tinbidel bi "Unjoni";
 (5) L-Artikolu 5 huwa emendat kif
 ġej.
 (a) fil-paragrafu 1, “Komunità” tinbidel
 bi "Unjoni";
 (b) fil-paragrafu 6, il-punt (b)
 tat-tieni subparagrafu jinbidel b'dan li ġej:
 '(b) l-aġenziji tal-klassifikazzjoni
 tal-kreditu f'dak il-pajjiż terz huma soġġetti għal regoli
 vinkolanti li huma ekwivalenti għal dawk stabbiliti fl-Artikoli 6 sa 12
 u fl-Anness I, bl-eċċezzjoni tal-Artikoli 6a, 8a, 8b u 11a;
 u';
 (c) il-paragrafu 8 jinbidel b’li
 ġej:
 'L-Artikoli 20, 23b u 24 għandhom japplikaw
 għal aġenziji tal-klassifikazzjoni tal-kreditu ċertifikati u
 għal klassifikazzjonijiet tal-kreditu maħruġa minnhom.';
 (6) Jiddaħħlu l-Artikoli 5a u 5b
 li ġejjin:
 ''Artikolu 5a
 Dipendenza żejda fuq klassifikazzjonijiet
 tal-kreditu minn istituzzjonijiet finanzjarji
 Istituzzjonijiet tal-kreditu, ditti
 tal-investiment u impriżi tar-riassigurazzjoni, istituzzjonijiet
 għall-provvedimenti ta’ wara l-irtirar mill-impieg, kumpaniji ta’
 ġestjoni u investiment, ġesturi ta’ fondi ta’ investimenti
 alternattivi u kontrapartijiet ċentrali kif definiti fir-Regolament (UE)
 Nru xx/201x tal-Parlament Ewropew u tal-Kunsill ta’ xx xxx 201x dwar
 derivattivi tal-OTC, kontrapartijiet ċentrali u
 repożitorji tal-kummerċ[20] għandhom
 jagħmlu l-valutazzjoni tar-riskju tal-kreditu tagħhom stess u ma
 għandhomx jistrieħu biss jew jistrieħu mekkanikament fuq
 klassifikazzjonijiet tal-kreditu għall-valutazzjoni tal-affidabbiltà
 kreditizja ta’ entità jew strument finanzjarju. L-awtoritajiet kompetenti
 responsabbli tas-superviżjoni ta’ dawn l-impriżi għandhom
 jiċċekkjaw mill-qrib l-adegwatezza tal-proċessi ta’ valutazzjoni
 tal-kreditu tal-impriżi.
 Artikolu 5b
 Id-dipendenza fuq
 il-klassifikazzjonijiet tal-kreditu mill-Awtoritajiet Superviżorji Ewropej
 u l-Bord Ewropew dwar ir-Riskju Sistemiku
 L-Awtorità Superviżorja
 Ewropea (L-Awtorità Bankarja Ewropea) stabbilita bir-Regolament (UE) Nru 1093/2010
 tal-Parlament Ewropew u tal-Kunsill (*) (EBA), l-Awtorità Superviżorja
 Ewropea (Awtorità Ewropea tal-Assigurazzjoni u l-Pensjonijiet tax-Xogħol)
 stabbilita bir-Regolament (UE) Nru 1094/2010 tal-Parlament Ewropew u
 tal-Kunsill (**) (l-AEAPX/EIOPA) u l-AETS ma għandhomx jirreferu
 għall-klassifikazzjonijiet tal-kreditu fil-linjigwida,
 rakkomandazzjonijiet u abbozzi ta’ standards tekniċi tagħhom, fejn
 referenzi bħal dawn għandhom il-potenzjal li jqanqlu dipendenza mekkanika
 fuq klassifikazzjonijiet tal-kreditu minn awtoritajiet kompetenti jew
 parteċipanti tas-suq finanzjarju. Skont dan, u sa mhux iktar tard mill-31
 ta’ Diċembru 2013, l-ABE, l-AEAPX u l-AETS għandhom jirrevedu u
 jneħħu fejn hu xieraq ir-referenzi kollha
 għall-klassifikazzjonijiet tal-kreditu f’linjigiwda u
 r-rakkommandazzjonijiet eżistenti.
 Il-Bord Ewropew dwar ir-Riskju
 Sistemiku (BERS/ESRB) stabbilit bir-Regolament (UE) Nru 1092/2010
 tal-Parlament Ewropew u tal-Kunsill tal-24 ta’ Novembru 2010 dwar
 is-sorveljanza makroprudenzjali tal-Unjoni Ewropea fuq is-sistema finanzjarja u
 li jistabbilixxi Bord Ewropew dwar ir-Riskju Sistemiku (***) ma għandux
 jirreferi għall-klassifikazzjonijiet tal-kreditu fit-twissijiet u
 r-rakkomandazzjonijiet tiegħu fejn referenzi bħal dawn għandhom
 il-potenzjal li jqanqlu dipendenza mekkanika fuq il-klassifikazzjonijiet
 tal-kreditu.
 * ĠU L , , p. .
 ** ĠU L 331, 15.12.2010,
 p. 48.
 *** ĠU
 L 331, 15.12.2010, p. 1.';
 (7) L-Artikolu 6(1) jinbidel b’li
 ġej:
 '1. Aġenzija tal-klassifikazzjoni
 tal-kreditu għandha tieħu l-passi neċessarji kollha biex
 tiżgura li l-ħruġ ta’ klassifikazzjoni tal-kreditu jew prospetti
 ta’ klassifikazzjonima ma tkunx affettwata minn kwalunkwe kunflitt ta’ interess
 eżistenti jew potenzjali jew relazzjoni ta’ negozju li tinvolvi l-aġenzija
 tal-klassifikazzjoni tal-kreditu li toħroġ il-klassifikazzjoni
 tal-kreditu jew il-prospett tal-klassifikazzjoni, lill-maniġers,
 l-analisti tal-klassifikazzjoni, l-impjegati tagħha jew lil kwalunkwe
 persuna naturali oħra tagħha li s-servizzi tagħhom huma
 għad-dispożizzjoni jew taħt il-kontroll tal-aġenzija
 tal-klassifikazzjoni tal-kreditu,jew kwalunkwe persuna marbuta direttament jew
 indirettament magħha b’kontroll.';
 (8) Jiddaħħlu l-Artikol 6a
 u 6b li ġejjin:
 'Artikolu 6a
 Kunflitti ta’ interess li jikkonċernaw
 l-investimenti f’aġenziji tal-klassifikazzjoni tal-kreditu
 1. Azzjonist jew membru ta’ aġenzija
 tal-klassifikazzjoni tal-kreditu li huwa d-detentur
 ta' isħma ta' mill-anqas 5 % tal-kapital jew tad-drittijiet tal-vot
 f'dik l-aġenzija ma għandux
 (a) ikollu 5 % jew aktar mill-kapital ta’ kwalunkwe aġenzija tal-klassifikazzjoni
 tal-kreditu oħra. Din il-projbizzjoni ma tapplikax għal pussess fi
 skemi kollettivi diversifikati, inklużi fondi ġestiti bħal fondi
 għall-pensjoni jew assigurazzjoni tal-ħajja, sakemm il-pussess fi
 skemi diversifikati u kollettivi ta’ investiment ma jpoġġux/lilu jew
 lilha f’qagħda ta’ influwenza sinifikanti fuq l-attivitajiet
 tan-negozju ta’ dawk l-iskemi;
 (b) ikollu d-dritt jew is-setgħa
 jeżerċita 5 % jew aktar mid-drittijiet tal-vot fi kwalunkwe
 aġenzija tal-klassifikazzjoni tal-kreditu oħra;
 (c) ikollu d-dritt jew is-setgħa li
 jaħtar jew ineħħi membri tal-korp amministrattiv,
 ġestjonarju jew superviżorju ta’ kwalunkwe aġenzija
 tal-klassifikazzjoni tal-kreditu oħra;
 (d) ikun membru tal-korp amministrattiv,
 tal-maniġment jew superviżorju ta’ kwalunkwe aġenzija
 tal-klassifikazzjoni tal-kreditu oħra;
 (e) ikollu s-setgħa li jħaddem
 influwenza jew kontroll dominanti fuq kwalunkwe aġenzija
 tal-klassifikazzjoni tal-kreditu oħra.
 2. Dan l-Artikolu ma japplikax għal
 investimenti f’aġenziji tal-klassifikazzjoni tal-kreditu oħrajn li
 jappartjenu għall-istess grupp ta’ aġenziji tal-klassifikazzjoni
 tal-kreditu.
 Artikolu 6b
 It-tul ta' żmien massimu tar-relazzjoni
 kuntrattwali ma’ aġenzija tal-klassifikazzjoni tal-kreditu
 1. Fejn aġenzija tal-klassifikazzjoni
 tal-kreditu tkun daħlet f’kuntratt mal-emittent jew il-parti terza
 relatata miegħu għall-ħruġ ta’ klassifikazzjonijiet
 tal-kreditu fuq dak l-emittent, ma għandhiex toħroġ klassifikazzjonijiet
 tal-kreditu fuq dak l-emittent għal perjodu li jaqbeż it-tliet snin.
 2. Fejn aġenzija
 tal-klassifikazzjoni tal-kreditu tkun daħlet f’kuntratt ma’ emittent jew
 il-parti terza relatata miegħu għall-ħruġ ta’
 klassifikazzjonijiet tal-kreditu fuq l-istrumenti tad-dejn ta’ dak l-emittent,
 għandu japplika dan li ġej:
 (a) meta dawk il- klassifikazzjonijiet
 tal-kreditu joħorġu f’perjodu li jaqbeż perjodu inizjali ta’
 tnax-il xahar imma iqsar minn tliet snin, l-aġenzija
 tal-klassifikazzjoni tal-kreditu ma għandhiex toħroġ iktar
 klassifikazzjonijiet tal-kreditu fuq dawk l-istrumenti tad-dejn mill-mument li
 fih ikunu ġew klassifikati għaxar strumenti ta’ dejn;
 (b) meta tal-anqas għaxar
 klassifikazzjoni tal-kreditu jkunu ħarġu fil-perjodu inizjali ta’ tnax-il
 xahar, dik l-aġenzija tal-klassifikazzjoni
 tal-kreditu ma għandhiex toħroġ iktar klassifikazzjonijiet
 tal-kreditu fuq dawk l-istrumenti tad-dejn wara tmiem dak il-perjodu;
 (c) meta joħorġu inqas minn
 għaxar klassifikazzjoni, l-aġenzijatal-
 klassifikazzjoni tal-kreditu ma għandhiex toħroġ iktar
 klassifikazzjonijiet tal-kreditu fuq dawk l-istrumenti tad-dejn mill-mument li
 jgħaddu 3 snin.
 3. Fil-każ li emittenti ikun daħal
 f'kuntratt fir-rigward l-istess kwistjoni ma' aktar minn aġenzija
 tal-klassifikazzjoni tal-kreditu waħda, il-limitazzjonijiet stipulati
 fil-paragrafi 1 u 2 għandhom japplikaw biss għal waħda minn
 dawn l-aġenziji. Madankollu, l-ebda waħda minn dawn l-aġenziji
 għandu jkollhom relazzjoni kuntrattwali mal-emittent li taqbeż
 il-perjodu ta' sitt snin.
 4. L-aġenzija tal-klassifikazzjoni
 tal-kreditu msemmija fil-paragarafi 1 sa 3 ma għandhiex tidħol
 f’kuntratt mal-emittent jew mal-partijiet terzi relatati miegħu
 għall-ħruġ ta’ klassfikazzjonijiet tal-kreditu fuq l-emittent
 jew l-istrumenti tad-dejn tiegħu għal perjodu ta’ erba’ snin
 mit-tmiem tat-tul massimu tar-relazzjoni kuntrattwali msemmija fil-paragrafi 1
 sa 3.
 L-ewwel subparagrafu għandu japplika wkoll
 għal:
 (a) aġenzija
 tal-klassifikazzjoni tal-kreditu li tappartjeni għall-istess grupp ta’
 aġenziji tal-klassifikazzjoni tal-kreditu bħall-aġenzija
 tal-klassifikazzjoni tal-kreditu msemmija fil-paragrafi 1 u 2;
 (b) aġenzija
 tal-klassifikazzjoni tal-kreditu li hija azzjonista jew membru ta’
 aġenzija tal-klassifikazzjoni tal-kreditu msemmija fil-paragrafi 1 u 2;
 (c) aġenzija
 tal-klassifikazzjoni tal-kreditu fejn l-aġenzija tal-klassifikazzjoni
 tal-kreditu msemmija fil-paragrafu 1 u 2 hija azzjonista jew membru.
 5. Il-paragrafi 1 sa 4
 ma għandhomx japplikaw għal klassifikazzjonijiet sovrani.
 6. Fejn wara t-tmiem tat-tul massimu
 tar-relazzjoni kuntrattwali, skont ir-regoli fil-paragrafi 1 u 2, aġenzija
 tal-klassifikazzjoni tal-kreditu tiġi sostitwita minn aġenzija
 tal-klassifikazzjoni tal-kreditu oħra, l-aġenzija
 tal-klassifikazzjoni tal-kreditu li toħroġ mix-xena għandha
 tipprovdi lill-aġenzija ttal-klassifikazzjoni tal-kreditu li tidħol
 flokha b’fajl ta’ handover. Dan il-fajl għandu jinkludi
 informazzjoni rilevanti rigward l-entità klassifikata u l-istrumenti tad-dejn
 klassifikati kif inhu raġonevolment meħtieġ biex tiġi
 żgurata l-komparabbiltà mal-klassifikazzjonijiet imwettqa
 mill-aġenzija tal-klassifikazzjoni tal-kreditu li toħroġ
 mix-xena.
 L-aġenzija tal-klassifikazzjoni li
 toħroġ mix-xena għandha tkun kapaċi turi lill-AETS li din
 l-informazzjoni ġiet provduta lill-aġenzija tal-klassifikazzjoni
 tal-kreditu li tidħol flokha.
 7. L-AETS għandha tiżviluppa abbozz ta’
 standards tekniċi regolatorji biex tispeċifika r-rekwiżiti
 tekniċi fuq il-kontenut tal-fajl ta’ handover imsemmi fil-paragrafu
 5.
 L-AETS għandha tressaq dawk l-abbozzi ta’
 standards tekniċi regolatorji lill-Kummissjoni sal-1 ta’ Jannar 2013.
 Is-setgħa hija delegata lill-Kummissjoni biex
 tadotta l-istandards tekniċi regolatorji msemmija f’dan il-paragrafu skont
 il-proċedura stabbilita fl-Artikolu minn 10 sa 14 tar-Regolament (UE)
 Nru 1095/2010.
 (9) L-Artikolu 7(5) jinbidel kif
 ġej:
 '5. Evalwazzjoni tal-kumpens u
 tal-prestazzjoni tal-analisti tal-klassifikazzjoni u l-persuni li japprovaw
 il-klassifikazzjonijiet tal-kreditu jew il-prospetti tal-klassifikazzjoni ma
 għandhomx ikunu jiddependu fuq l-ammont ta’ dħul li l-aġenzija tal-klassifikazzjoni tal-kreditu jkollha
 mill-entitajiet klassifikati jew il-partijiet terzi relatati.';
 (10) L-Artikolu 8 huwa emendat kif
 ġej:
 (a) il-paragrafu 2 jinbidel b’li
 ġej:
 '2. Aġenzija
 tal-klassifikazzjoni tal-kreditu għandha taddotta, timplimenta u
 ssaħħaħ miżuri adegwati biex tiżgura li
 l-klassifikazzjonijiet tal-kreditu u l-prospetti tal-klassifikazzjoni li
 toħroġ ikunu bbażati fuq analiżi bir-reqqa
 tal-informazzjoni kollha disponibbli għaliha u li hija rilevanti
 għall-analiżi tagħha skont il-metodoloġiji
 tal-klassifikazzjoni applikabbli. Għandha taddotta l-miżuri
 meħtieġa kollha ħalli l-informazzjoni li tuża fl-assenjazzjoni
 tal-klassifikazzjonijiet tal-kreditu u tal-prospetti tal-klassifikazzjoni tkun
 ta’ kwalità suffiċjenti u minn sorsi affidabbli.';
 (b) f’paragrafu 5, jiżdied it-tieni
 subparagrafu:
 'Klassifikazzjonijiet sovrani għandhom
 jiġu riveduti minn talanqas kull sitt xhur.';
 (c) jiddaħħal il-paragrafu 5a kif
 ġej:
 '5a. Aġenzija
 tal-klassifikazzjoni tal-kreditu li għandha l-ħsieb tibdel jew
 tuża xi metodoloġiji ġodda ta’ klassifikazzjoni, mudelli jew
 suppożizzjonijiet ewlenin ta’ klassifikazzjoni għandha tippubblika
 t-tibdil propost jew il-metodoloġiji ġodda proposti fuq is-sit
 elettroniku tagħha u tistieden lill-azzjonisti jissottomettu l-kummenti
 għal perjodu ta’ żmien mhux inqas minn xahar, flimkien ma’
 spjegazzjoni dettaljata tar-raġunijiet għal u l-implikazzjonijiet
 tat-tibdil propost jew tal-metodoloġiji ġodda proposti.
 Wara li jiskadi l-perjodu ta’
 konsultazzjoni msemmi fl-ewwel subparagrafu, l-aġenzija
 tal-klassifikazzjoni tal-kreditu għandha tinnotifika lill-AETS bit-tibdil
 maħsub jew bil-metodoloġiji ġodda proposti.';
 (d) paragrafu 6 huwa emendat kif ġej:
 (i) is-sentenza tal-bidu tinbidel kif
 ġej:
 '6. Meta l-metodoloġiji, mudelli jew
 suppożizzjonijiet ewlenin użati f’attivitajiet ta’ klassifikazzjoni
 tal-kreditu jinbidlu wara d-deċiżjoni tal-AETS msemmija
 fil-paragrafu 3 tal-Artikolu 22a, aġenzija tal-klassifikazzjoni
 tal-kreditu għandha:';
 (ii) jiddaħħal il-punt (aa) li
 ġej:
 '(aa) tippubblika minnufih fuq is-sit
 elettroniku tagħha l-metodoloġiji ġodda bi spjegazzjoni
 dettaljata dwarhom;';
 (e) jiżdied il-paragrafu 7 li ġej:
 '7. Fejn aġenzija tal-klassifikazzjoni
 tal-kreditussir konxja ta’ żbalji fil-metodoloġiji tagħha jew
 fl-applikazzjoni tagħhom hija għandha minnufih:
 (a) tinnotifika dawk l-iżbalji lill-AETS
 kif ukoll lill-entitajiet klassifikati kollha affettwati;
 (b) tippubblika dawk l-iżbalji fuq
 is-sit elettroniku tagħha;
 (c) tikkoreġi dawk l-iżbalji
 fil-metodoloġiji; u
 (d) tapplika l-miżuri msemmija fil-punti
 (a) sa (c) tal-paragrafu 6.';
 (11) jiddaħlu l-Artikoli 8a u 8b li
 ġejjin:
 'Artikolu 8a
 Informazzjoni dwar strumenti ta' finanzjament
 strutturat
 1. L-emittent, l-oriġinatur u l-isponser ta’
 strument finanzjarju strutturat stabbilit fl-Unjoni għandhom jiżvelaw
 lill-pubbliku, skont il-paragrafu 4, l-informazzjoni fuq il-kwalità tal-kreditu
 u l-prestazzjoni tal-assi individwali sottostanti tal-istrument finanzjarju
 strutturat, l-istruttura tat-tranżazzjoni tat-titolizzazzjoni,
 il-ħruġ u dħul ta’ flus u kwalunkwe valur kollaterali li jsostni
 espożizzjoni tat-titolizzazzjoni kif ukoll kwalunkwe informazzjoni
 meħtieġa biex isiru testijiet ta’ stress komprensivi u li tista’
 toqgħod fuqhom fuq id-dħul u ħruġ ta’ flus u valuri
 kollaterali li jappoġġaw l-espożizzjonijiet sottostanti.
 2. L-obbligu li tiġi żvelata
 l-informazzjoni skont il-paragrafu 1 ma għandux jiġi estiż
 għall-provvediment ta’ din l-informazzjoni li tikser
 id-dispożizzjonijiet statutorji li jiddeterminaw l-protezzjoni
 tal-kunfidenzjalità tas-sorsi ta’ informazzjoni jew l-ipproċessar
 tad-dejta personali.
 3. L-AETS għandha tiżviluppa abbozz ta’
 standards regolatorji tekniċi biex tispeċifika:
 (a) l-informazzjoni li l-persuni msemmija
 fil-paragrafu 1 għandhom jiżvelaw sabiex jikkonformaw mal-obbligu li
 jirriżulta mill-paragrafu 1;
 (b) il-frekwenza li biha din l-informazzjoni
 għandha tiġi aġġornata;
 (c) il-preżentazzjoni tal-informazzjoni
 permezz ta’ mudell standardizzat apposta għall-iżvelar.
 L-AETS għandha tressaq dawk l-abbozzi ta’
 standards tekniċi regolatorji lill-Kummissjoni sal-1 ta’ Jannar 2013.
 Is-setgħa hija delegata lill-Kummissjoni biex
 taddotta l-istandards tekniċi regolatorji msemmija fl-ewwel subparagrafu
 skont il-proċedura stabbilita fl-Artikoli 10 sa 14 tar-Regolament (UE) Nru
 1095/2010.
 4. L-AETS għandha tiftaħ paġna
 elettronika għall-pubblikazzjoni tal-informazzjoni dwar strumenti ta'
 finanzjament strutturat skont il-paragrafu 1.
 Artikolu 8b
 Żewġ klassifikazzjonijiet tal-kreditu
 ta’ strumenti ta' finanzjament strutturat
 1. Fejn emittent jew parti terza relatata
 għandu l-ħsieb jissolleċita klassifikazzjoni tal-kreditu ta’
 strument finanzjarju strutturat, għandu jitqabbdutalanqas żewġ
 aġenziji tal-klassifikazzjoni tal-kreditu. Kull aġenzija
 tal-klassifikazzjoni tal-kreditu għandha tipprovdi l-klassifikazzjoni
 tal-kreditu indipendenti tagħha stess.
 2. L-aġenziji
 tal-klassifikazzjoni tal-kreditu mibgħuta minn emittent jew il-partijiet
 terzi relatati miegħu msemmija fil-paragrafu 1 għandha tikkonforma
 mal-kundizzjonijiet li ġejjin:
 (a) l-aġenziji
 tal-klassifikazzjoni tal-kreditu ma għandhomx jappartjenu
 għall-istess grupp ta’ aġenziji tal-klassifikazzjoni tal-kreditu;
 (b) l-ebda waħda
 mill-aġenziji tal-klassifikazzjoni tal-kreditu ma għandha tkun
 azzjonista jew membru ta’ kwalunkwe aġenzija tal-klassifikazzjoni
 tal-kreditu oħra;
 (c) l-ebda waħda
 mill-aġenziji tal-klassifikazzjoni tal-kreditu ma għandu jkollha
 d-dritt jew is-setgħa li teżerċita d-drittijiet tal-vot fi
 kwalunkwe aġenzija tal-klassifikazzjoni tal-kreditu oħra;
 (d) l-ebda waħda
 mill-aġenziji tal-klassifikazzjoni tal-kreditu ma għandu jkollha
 d-dritt jew is-setgħa li taħtar jew tneħħi membri tal-korp
 amministrattiv, ġestjonarju jew superviżorju ta’ kwalunkwe
 aġenzija tal-klassifikazzjoni tal-kreditu oħra;
 (e) l-ebda wieħed
 mill-membri tal-korp amministrattiv, ġestjonarju jew superviżorju
 f’aġenzija tal-klassifikazzjoni tal-kreditu mhuwa membru tal-korp
 amministrattiv, ġestjonarju jew superviżorju ta’ kwalunkwe
 aġenzija tal-klassifikazzjoni tal-kreditu oħra;
 (f) l-ebda waħda
 mill-aġenziji tal-klassifikazzjoni tal-kreditu ma għandha
 s-setgħa li teżerċita influwenza jew kontroll dominanti fuq
 kwalunkwe aġenzija tal-klassifikazzjoni tal-kreditu oħra.';
 (12) L-Artikolu 10(1) u (2) jinbidlu
 kif ġej:
 '1. Aġenzija tal-klassifikazzjoni tal-kreditu
 għandha tiżvela kwalunkwe klassifikazzjoni tal-kreditu jew prospett
 tal-klassifikazzjoni, kif ukoll kwalunkwe deċiżjoni biex twaqqaf
 klassifikazzjoni tal-kreditu, fuq bażi mhux selettiva u f’waqtha.
 Fl-eventwalità ta’ deċiżjoni biex titwaqqaf klassifikazzjoni
 tal-kreditu, l-informazzjoni żvelata għandha tinkludi raġunijiet
 sħaħ għad-deċiżjoni.
 L-ewwel subparagrafu għandu japplika wkoll
 għall-klassifikazzjonijiet tal-kreditu li jitqassmu b’abbonament.
 2. Aġenziji tal-klassifikazzjoni tal-kreditu
 għandhom jiżguraw li l-klassifikazzjonijiet tal-kreditu u l-prospetti
 tal-klassifikazzjoni huma ppreżentati u pproċessati skont
 ir-rekwiżiti stabbiliti fit-Taqsima D tal-Anness I. ';
 (13) L-Artikolu 11(2) jinbidel b’li
 ġej:
 '2. Kwalunkwe
 aġenzija tal-klassifikazzjoni tal-kreditu reġistrata u
 ċertifikata għandha tqiegħed għad-dispożizzjoni
 f’repożitorju ċentrali stabbilit mill-AETS l-informazzjoni dwar
 id-dejta storika tal-prestazzjoni tagħha inkluża l-frekwenza
 tat-tranżizzjoni tal-klassifikazzjonijiet u l-informazzjoni dwar
 il-klassifikazzjonijiet tal-kreditu maħruġa fil-passat u dwar
 it-tibdil lisarilhom. Aġenzija tal-klassifikazzjoni tal-kreditu
 għandha tipprovdi l-informazzjoni lil dak ir-repożitorju fuq formula
 standard ipprovduta mill-AETS. L-AETS għandha tagħmel dik
 l-informazzjoni aċċessibbli għall-pubbliku u għandha
 tippubblika sommarju tal-informazzjoni dwar l-iżviluppi prinċipali
 osservati fuq bażi annwali.';
 (14) Jiddaħħal l-Artikolu 11a
 li ġej:
 'Artikolu 11a
 L-Indiċi Ewropew tal-Klassifikazzjoni
 1. Kwalunkwe aġenzija tal-klassifikazzjoni
 tal-kreditu reġistrata u ċertifikata għandha, meta
 toħroġ klassifikazzjoni tal-kreditu jew prospett tal-klassifikazzjoni,
 tressaq lill-AETS informazzjoni dwar il-klassifikazzjoni, inklużi
 l-klassifikazzjoni u l-prospetti tal-istrument ikklassifikat, informazzjoni
 dwar it-tip ta’ klassifikazzjoni, it-tip ta’ azzjoni dwar il-klassifikazzjoni,
 id-data u l-ħin tal-pubblikazzjoni. Il-klassifikazzjoni mressqa
 għandha tkun ibbażata fuq l-iskala ta’ klassifikazzjoni armonizzata
 msemmija fil-punt (a) tal-Artikolu 21(4a).
 2. L-AETS għandha tistabbilixxi Indiċi
 Ewropew tal-Klassifikazzjoni li jinkludi l-klassifikazzjonijiet tal-kreditu
 kollha mressqa lill-AETS skont il-paragrafu 1 u indiċi ta’
 klassifikazzjoni aggregat għal kwalunkwe strument ta’ dejn klassifikat.
 L-indiċi u l-klassifikazzjonijiet tal-kreditu individwali għandhom
 jiġu ppubblikati fuq is-sit elettroniku tal-AETS.';
 (15) fil-paragrafu 1
 tal-Artikolu 14, "Komunità" tinbidel bi "Unjoni";
 (16) L-Artikolu 18(2) jinbidel kif
 ġej:
 "2. L-AETS għandha tikkomunika
 lill-Kummissjoni, lill-ABE, lill-AEAPX, lill-awtoritajiet kompetenti u
 lill-awtoritajiet kompetenti settorjali, kwalunkwe deċiżjoni
 taħt l-Artikoli 16, 17 jew 20."
 (17) L-Artikolu 19(1) jinbidel kif
 ġej:
 '1. AETS għandha
 tiċċarġja t-tariffi lill-aġenziji tal-klassifikazzjoni
 tal-kreditu skont dan ir-Regolament u r-regolament dwar it-tariffi msemmija
 fil-paragrafu 2. Dawk it-tariffi għandhom ikopru għalkollox
 l-ispejjeż neċessarji tal-AETS fir-rigward tar-reġistrazzjoni,
 iċ-ċertifikazzjoni u s-superviżjoni tal-aġenziji
 tal-klassifikazzjoni tal-kreditu u r-rimborż ta’ kwalunkwe spejjeż li
 l-awtoritajiet kompetenti jistgħu jġarrbu fit-twettiq tal-ħidma
 skont dan ir-Regolament, b’mod partikulari b’riżultat ta’ kwalunkwe delega
 ta’ kompiti skont l-Artikolu 30';
 (18) L-Artikolu 21 huwa emendat kif
 ġej:
 (a) paragrafu 4 huwa emendat kif ġej:
 (i) is-sentenza tal-bidu tinbidel b’li ġej:
 'L-AETS għandha
 tiżviluppa abbozz ta’ standards regolatorji u tekniċi biex
 tispeċifika:'
 (ii) punt (e) jinbidel b’li ġej:
 '(e) il-kontenut u l-format tar-rappurtar
 perjodiku tad-dejta dwar il-klassifikazzjonijiet li jrid jintalab minn aġenziji tal-klassifikazzjoni tal-kreditu
 reġistrati u ċertifikati għall-iskop ta’ superviżjoni
 kontinwa mill-AETS.'
 (iii) is-subparagrafi li ġejjin
 jiżdiedu wara l-punt (e):
 'L-AETS għandha tressaq dak l-abbozz ta’
 standards regolatorji u tekniċi lill-Kummissjoni sal-1 ta’ Jannar 2012.
 Il-Kummissjoni tiġi ddelegata s-setgħa
 biex taddotta l-istandards regolatorji tekniċi msemmija fl-ewwel
 subparagrafu skont il-proċedura stabbilita fl-Artikoli 10 sa 14
 tar-Regolament (UE) Nru 1095/2010.'
 (b) jiddaħħal il-paragrafu 4a li
 ġej:
 '4a. L-AETS għandha
 tiżviluppa abbozz ta’ standards regolatorji u tekniċi biex
 tispeċifika:
 (a) skala ta’ klassifikazzjoni standard
 armonizzata biex tiġi użata skont l-Artikolu 11a, minn
 aġenziji tal-klassifikazzjoni tal-kreditu rreġistrati u
 ċċertifikati, li se jkunu bbażati fuq il-metrika biex jitkejjel
 ir-riskju tal-kreditu u n-numru ta’ kategoriji ta’ klassifikazzjoni u tinqata’
 l-linja tal-valuri għal kull kategorija ta’ klassifikazzjoni;
 (b) il-kontenut u l-preżentazzjoni
 tal-informazzjoni, inkluża l-istruttura, il-format, il-metodu u l-ħin
 tar-rappurtar li l-aġenziji tal-klassifikazzjoni tal-kreditu għandhom
 jiżvelaw lill-AETS skont l-Artikolu 11a (1); u
 (c) il-kontenut u l-format tar-rappurtar
 perjodiku dwar it-tariffi ċċarġjati mill-aġenziji tal-klassifikazzjoni
 tal-kreditu li jridu jintalbu mill-aġenziji tal-klassifikazzjoni
 tal-kreditu għall-iskop ta’ superviżjoni kontinwa mill-AETS.
 L-AETS għandha tressaq l-abbozz ta’ dawk
 l-istandards regolatorji u tekniċi lill-Kummissjoni sal-1 ta’ Jannar 2013.
 Il-Kummissjoni tiġi ddelegata s-setgħa
 biex taddotta l-istandards regolatorji u tekniċi msemmija fl-ewwel
 subparagrafu skont il-proċedura stabbilita fl-Artikoli 10 sa 14
 tar-Regolament (UE) Nru 1095/2010.';
 (c) subparagrafu ġdid jiġi
 miżjud mal-paragrafu 5:
 'Dak ir-rapport għandu jivvaluta
 wkollil-livelli ta’ konċentrazzjoni tas-suq, ir-riskji li jiġu minn
 konċentrazzjoni qawwija, u l-impatt fuq l-istabbiltà totali tas-settur
 finanzjarju; .';
 (19) L-Artikolu 22a huwa emendat kif
 ġej:
 (a) it-titolu tal-Artikolu jinbidel kif
 ġej:
 'Eżami
 tal-metodoloġiji ta’ klassifikazzjoni';
 (b) jiżdied il-paragrafu 3 li ġej:
 '3. L-AETS għandha
 tivverifika wkoll li kwalunkwe tibdil intenzjonat fil-metodoloġiji ta’
 klassifikazzjoni notifikati minn aġenzija tal-klassifikazzjoni tal-kreditu
 skont l-Artikolu 8(5a) jikkonforma mal-kriterji stabbiliti
 fl-Artikolu 8(3) kif speċifikat fl-istandard regolatorju tekniku
 msemmi fil-punt (d) tal-Artikolu 21(4). L-aġenzija
 tal-klassifikazzjoni tal-kreditu tista’ tapplika l-metodoloġija tal-klassifikazzjoni
 l-ġdida biss wara li l-AETS tkun ikkonfermat il-konformità
 tal-metodoloġija mal-Artikolu 8(3).
 [L-AETS għandha tibda
 tħaddem is-setgħat imsemmija fl-ewwel subparagrafu mid-data
 tad-dħul fis-seħħ tal-istandard regolatroju tekniku msemmi fil-punt
 (d) tal-Artikolu 21(4) tar-Regolament 1060/2009.]
 Fejn l-istandard regolatorju
 tekniku msemmi fil-punt (d) tal-Artikolu 21(4) mhux qiegħed
 fis-seħħ, l-AETS ma għandhiex teżerċita s-setgħa
 msemmija fl-ewwel subparagrafu.';
 (20) It-Titolu IIIa li ġej
 jiddaħħal wara l-Artikolu 35:
 'IT-TITOLU IIIa
 IR-RESPONSABBILTÀ ĊIVILI TAL-AĠENZIJI
 TAL-KLASSIFIKAZZJONI TAL-KREDITU
 Artikolu 35a
 Responsabbiltà ċivili
 1. Fejn aġenzija tal-klassifikazzjoni
 tal-kreditu tkun kisret intenzjonalment jew b’negliġenza serja kwalunkwe
 ksur tar-regolamenti elenkati fl-Anness III li jħalli impatt fuq xi
 klassifikazzjoni tal-kreditu li investitur kien qed iserraħ fuqu bix-xiri
 ta’ strument kklassifikat, tali investitur jista’ jieħu passi kontra dik
 l-aġenzija tal-klassifikazzjoni tal-kreditu għal kwalunkwe dannu li
 jkun sofra.
 2. Ksur għandu jitqies li jkollu impatt fuq
 klassifikazzjoni tal-kreditu jekk il-klassifikazzjoni tal-kreditu li tkun
 ħarġet mill-aġenzija tal-klassifikazzjoni tal-kreditu tkun
 differenti mill-klassifikazzjoni li tinħareġ kieku l-aġenzija
 tal-klassifikazzjoni tal-kreditu ma tkunx wettqet dak il-ksur.
 3. Aġenzija tal-klassifikazzjoni tal-kreditu
 taġixxi b’negliġenza serja jekk titraskura gravement id-dmirijiet
 imposti fuqha minn dan ir-Regolament.
 4. Fejn investitur jistabbilixxi l-fatti li
 minnhom jista’ jiġi konkluż li aġenzija tal-klassifikazzjoni
 tal-kreditu wettqet kwalunkwe wieħed mill-ksur elenkat fl-Anness III,
 l-aġenzija tal-klassifikazzjoni tal-kreditu jkollha tagħti evidenza
 li ma wettqitx dak il-ksur jew li dak il-ksur ma kellux impatt fuq
 il-klassifikazzjoni tal-kreditu maħruġa.
 5. Ir-responsabbiltà ċivili msemmija
 fil-paragrafu 1 ma għandhiex tkun eskluża jew limitata minn qabel
 b’xi ftehim. Kwalunkwe klawżola fi ftehim bħal dan li teskludi jew
 tillimita minn qabel ir-responsabbiltà ċivili tiġi meqjusa nulla u
 bla ebda effett legali.';
 (21) L-Artikolu 36a huwa emendat kif
 ġej:
 (a) fil-paragrafu 2, il-punti (a) sa (e)
 jinbidlu b’li ġej:
 '(a) għall-ksur imsemmi fil-punti minn 1
 sa 5, minn 11 sa 15, 19, 20, 23, minn 26a sa 26d, 28, 30, 32, 33, 35, 41, 43, 50
 u 51 tat-Taqsima I tal-Anness III, il-multi għandhom jammontaw għal
 mill-inqas EUR 500 000 u ma għandhomx jaqbżu EUR 750 000;
 (b) għall-ksur imsemmi fil-punti 6 sa 8,
 16 sa 18, 21, 22, 24, 25, 27, 29, 31, 34, 37 sa 40, 42, 45 sa 49a, 52 u 54 ta’
 Taqsima I tal-Anness III, il-multi għandhom jammontaw għal mill-inqas
 EUR 300 000 u ma għandhomx jaqbżu EUR 450 000;
 (c) għall-ksur imsemmi fil-punti 9, 10, 26,
 26e, 36, 44 u 53 ta’ Taqsima I tal-Anness III, il-multi għandhom jammontaw
 għal mill-inqas EUR 100 000 u ma għandhomx jaqbżu EUR 200 000;
 (d) għall-ksur imsemmi fil-punti 1, 6, 7
 u 8 u 9 tat-Taqsima II tal-Anness III, il-multi għandhom
 jammontaw għal mill-inqas EUR 50 000 u ma għandhomx jaqbżu
 EUR 150 000;
 (e) għall-ksur imsemmi fil-punti 2, 3a, 3b,
 4, 4a and 5 tat-Taqsima II tal-Anness III, il-multi għandhom
 jammontaw għal mill-inqas EUR 25 000 u ma għandhomx
 jaqbżu EUR 75 000;';
 (b) fil-paragrafu 2, il-punti (g) u (h)
 jinbidlu b’li ġej:
 '(g) għall-ksur imsemmi fil-punti 1 sa 3a
 u 11 ta’ Taqsima III tal-Anness III, il-multi għandhom jammontaw għal
 mill-inqas EUR 150 000 u ma għandhomx jaqbżu EUR 300 000;
 (h) għall-ksur imsemmi fil-punti 4, 4a, 4b,
 4c, 6, 8 u 10 ta’ Taqsima III tal-Anness III, il-multi għandhom jammontaw
 għal mill-inqas EUR 90 000 u ma għandhomx jaqbżu EUR 200 000;';
 (22) fl-Artikolu 38a, paragrafu 1
 jinbidel b’li ġej:
 '1. Is-setgħa li taddotta atti delegati
 msemmija fit-tielet subparagrafu tal-Artikolu 5(6), l-Artikolu 19(2),
 l-Artikolu 23e(7) u l-Artikolu 37 għandha tingħata
 lill-Kummissjoni għal perjodu ta’ erba’ snin mill-1 ta’ Ġunju 2011.
 Il-Kummissjoni għandha tfassal rapport fir-rigward tas-setgħa
 delegata mhux iktar tard minn sitt xhur qabel tmiem il-perjodu ta’ erba’ snin.
 Id-delega tas-setgħa għandha tiġi estiża awtomatikament
 għal perjodi ta’ żmien tal-istess tul, sakemm il-Parlament Ewropew
 jew il-Kunsill jirrevokawha skont l-Artikolu 38b.';
 (23) fl-Artikolu 38b, il-paragrafu 1
 jinbidel b’li ġej:
 '1. Id-delega tas-setgħa msemmija fit-tielet
 subparagrafu tal-Artikolu 5(6), l-Artikolu 19(2), l-Artikolu 23e(7) u
 l-Artikolu 37 tista’ tiġi rrevokata fi kwalunkwe ħin
 mill-Parlament Ewropew jew mill-Kunsill.';
 (24) L-Artikolu 39 huwa emendat kif
 ġej:
 (a) il-paragrafu 1 jinbidel b’li ġej:
 'Sas-7 ta’ Diċembru 2012,
 il-Kummissjoni għandha tagħmel valutazzjoni tal-applikazzjoni ta’ dan
 ir-Regolament, inkluża valutazzjoni fuq id-dipendenza
 tal-klassifikazzjonijiet tal-kreditu fl-Unjoni, l-impatt fuq il-livell ta’
 konċentrazzjoni fis-suq tal-klassifikazzjoni tal-kreditu, il-kost u
 l-benefiċċji tal-impatti tar-Regolament u tal-adegwatezza
 tar-remunerazzjoni tal-aġenzija tal-klassifikazzjoni tal-kreditu
 mill-entità klassifikata (fuq il-mudell ‘l-emittent iħallas’), u tressaq
 rapport fuq dan lill-Parlament Ewropew u lill-Kunsill';
 (b) jiżdied il-paragrafu 4 li
 ġej:
 '4. Sal-1 ta’ Lulju 2015,
 il-Kummissjoni għandha tivvaluta s-sitwazzjoni fis-suq
 tal-klassifikazzjoni tal-kreditu, b’mod partikolari d-disponibbiltà ta’
 għażla suffiċjenti sabiex tikkonforma mar-rekwiżiti
 stabbiliti fl-Artikoli 6b u 8b. Ir-reviżjoni għandha wkoll tivvaluta
 l-ħtieġa għall-estensjoni tal-ambitu tal-obbligi
 fl-Artikolu 8a biex jinkludi prodotti finanzjarji oħra, inklużi
 bonds koperti';
 (25L-Anness I huwa emendat skont l-Anness I
 għal dan ir-Regolament;
 (26) L-Anness II huwa emendat skont
 l-Anness II għal dan ir-Regolament;
 (27) L-Anness III huwa emendat skont
 l-Anness III għal dan ir-Regolament.
 Artikolu 2
 Dħul fis-seħħ
 Dan ir-Regolament għandu jidħol
 fis-seħħ fil-jum tal-pubblikazzjoni tiegħu f’Il-Ġurnal
 Uffiċjali tal-Unjoni Ewropea.
 Madankollu,
 il-punti (7), (9), (10), (12), (13) u (25) tal-Artikolu 1 ta’ dan ir-Regolament
 għandhom japplikaw mill-1 ta’ Ġunju 2014 għall-iskopijiet
 tal-valutazzjoni msemmija fl-Artikolu 4(3)(b) u fil-punt (b) tat-tieni subparagrafu
 tal-Artikolu 5(6) tar-Regolament (KE) Nru 1060/2009
 dwar jekk ir-rekwiżiti tal-pajjiżi terzi humiex talanqas stretti daqs
 ir-rekwiżiti stabbiliti fl-Artikoli 6 sa 12 ta’ dak ir-Regolament.
 Il-punt (8) tal-Artikolu 1 ta’ dan
 ir-Regolament f’relazzjoni mal--Artikolu 6a(1)(a) tar-Regolament (KE)
 Nru 1060/2009 għandu japplika minn [sena (1) wara
 d-dħul fis-seħħ ta’ dan ir-Regolament] fir-rigward ta' kwalunkwe
 azzjonist jew membru ta’ aġenzija tal-klassifikazzjoni tal-krediut li fil-15 ta' Novembru 2011 kien
 id-detentur ta' ishma ta' 5 % jew aktar mill-kapital ta' aktar minn
 aġenzija tal-klassifikazzjoni tal-kreditu waħda.
 Dan ir-Regolament għandu jorbot
 fl-intier tiegħu u japplika direttament fl-istati Membri kollha.
 Magħmul fi Brussell,
 Għall-Parlament Ewropew Għall-Kunsill
 Il-President Il-President
 ANNESS I
 Anness I għar-Regolament (KE) 1060/2009
 huwa emendat kif ġej:
 (1) Taqsima B hija emendata kif
 ġej:
 (a) il-punt 1 jinbidel b’li ġej:
 '1. Aġenzija tal-klassifikazzjoni
 tal-kreditu għandha tidentifika, telimina jew tiġġestixxi u
 tiżvela, b’mod ċar u prominenti, kwalunkwe kunflitt ta’ interess
 potenzjali jew attwali li jista’ jaffettwa l-analiżi u l-ġudizzji
 tal-analisti tal-klassifikazzjoni tagħha, l-impjegati, jew kwalunkwe
 persuna naturali oħra li s-servizzi tagħha huma disponibbli jew
 taħt il-kontroll tal-aġenzija tal-klassifikazzjoni tal-kreditu u li
 huma direttament involuti f’attivitajiet ta’ klassifikazzjoni tal-kreditu u
 persuni li japprovaw il-klassifikazzjonijiet tal-kreditu u l-prospetti
 tal-klassifikazzjoni. ';
 (b) il-punt 3 huwa emendat kif ġej:
 (i) is-sentenza tal-bidu tal-ewwel
 subparagrafu tinbidel b’li ġej:
 '3. Aġenzija tal-klassifikazzjoni
 tal-kreditu ma għandhiex toħroġ klassifikazzjoni tal-kreditu jew
 prospett ta’ klassifikazzjoni fi kwalunkwe waħda miċ-ċirkustanzi
 li ġejjin, jew, fil-każ ta’ klassifikazzjoni tal-kreditu jew prospett
 tal-klassifikazzjoni eżistenti, għandha tiżvela minnufih fejn
 il-klassifikazzjoni tal-kreditu jew il-prospett tal-klassifikazzjoni jiġu
 affettwati b’li ġej:'
 (ii) il-punt (aa) li ġej
 jiddaħħal wara l-punt (a):
 '(aa) azzjonista jew membru ta’ aġenzija
 tal-klassifikazzjoni tal-kreditu li għandu, direttament jew indirettament,
 10 % jew iktar mill-kapital jew id-drittijiet tal-vot ta’ dik
 l-aġenzija tal-klassifikazzjoni tal-kreditu jew inkella li jkun
 f’qagħda li jeżerċita influwenza sinifikanti fuq l-attivitajiet
 tan-negozju tal-aġenzija tal-klassifikazzjoni tal-kreditu, għandu
 s-sieda direttament jew indirettament ta’ strumenti finanzjarji tal-entità
 klassifikata jew parti terza relatata jew li għandu xi interess f’sjieda
 oħra diretta jew indiretta f’dik l-entità jew parti, barra l-pussess fi
 skemi kollettivi u diversifikati ta’ investiment, inklużi l-fondi
 ġestiti bħall-fondi għall-pensjoni jew l-assigurazzjoni
 tal-ħajja, li ma jpoġġuhx f’qagħda li jeżerċita
 influwenza sinifikanti fuq l-attivitajiet ta’ negozju tal-iskema;';
 (iii) il-punt (ba) li ġej
 jiddaħħal wara l-punt (b):
 '(ba) il-klassifikazzjoni tal-kreditu
 tinħareġ fir-rigward ta’ entità klassifikata jew parti terza relatata
 li direttament jew indirettament għandha 10 % jew aktar mill-kapital
 jew id-drittijeit tal-vot ta’ dik l-aġenzija tal-klassifikazzjoni
 tal-kreditu;';
 (iv) il-punt (ca) li ġej
 jiddaħħal wara l-punt (c):
 '(ca) azzjonist jew membru ta’ aġenzija
 tal-klassifikazzjoni tal-kreditu li għandu, direttament jew indirettament,
 10 % jew aktar mill-kapital jew id-drittijiet tal-vot ta’ dik
 l-aġenzija tal-klassifikazzjoni tal-kreditu jew inkella li jkun
 f’qagħda li jeżerċita influwenza sinifikanti fuq l-attivitajiet
 tan-negozju tal-aġenzija tal-klassifikazzjoni tal-kreditu, huwa membru
 tal-bord amministrattiv jew superviżorju tal-entità klassifikata jew ta’
 parti terza relatata;';
 (v) it-tieni subparagrafu jinbidel b’li
 ġej:
 'Aġenzija tal-klassifikazzjoni tal-kreditu
 għandha wkoll tivvaluta minnufih jekk hemmx raġunijiet
 għall-klassifikazzjoni mill-ġdid jew għall-irtirar
 tal-klassifikazzjoni tal-kreditu jew il-prospett tal-klassifikazzjoni eżistenti.';
 (c) jiddaħħal il-punt 3a li
 ġej:
 '3a. Aġenzija tal-klassifikazzjoni
 tal-kreditu għandha tiżgura li l-ispejjeż
 iċċarġjati lill-klijenti tagħha għall-provvediment ta’
 servizzi ta’ klassifikazzjoni u oħrajn anċillari mhumiex
 diskriminatorji u jkunu bbażati fuq spejjeż attwali. Tariffi
 ċċarġjati għal servizzi ta’ klassifikazzjoni ma
 għandhomx jiddependu fuq il-livell tla-klassifikazzjoni tal-kreditu
 maħruġa mill-aġenzija tal-klassifikazzjoni tal-kreditu jew fuq
 kwalunkwe riżultat ieħor tal-ħidma mwettqa.';
 (d) fil-punt 4, l-ewwel subparagrafu jinbidel
 b’li ġej:
 '4. L-ebda aġenzija
 tal-klassifikazzjoni tal-kreditu jew kwalunkwe persuna li għandha,
 direttament jew indirettament, mill-inqas 5% mill-kapital jew
 id-drittijiet tal-vot tal-aġenzija tal-klassifikazzjoni tal-kreditu jew inkella
 tinsab f’qagħda li tinfluwenza b’mod sinifikanti l-attivitajiet ta’
 negozju tal-aġenzija tal-klassifikazzjoni tal-kreditu ma għandha
 tipprovdi servizzi ta’ konsultazzjoni lill-entità klassifikata jew parti terza
 relatata fir-rigward tal-istruttura korporattiva jew legali, l-assi,
 ir-responsabbiltajiet, jew l-attivitajiet ta’ dik l-entità klassifikata jew
 parti terza relatata.';
 (e) il-punt 7 jiġi emendat kif ġej:
 (i) il-punt (a) jinbidel b’li ġej:
 '(a) għal kull klassifikazzjoni
 tal-kreditu u deċiżjoni għal prospett ta’ klassifikazzjoni,
 l-identità tal-analisti li jikklassifikaw u li qed jieħdu sehem
 fid-determinazzjoni tal-klassifikazzjoni tal-kreditu jew tal-prospett ta’
 klassifikazzjoni, l-identità tal-persuni li jkunu approvaw il-klassifikazzjoni
 tal-kreditu jew il-prospett tal-klassifikazzjoni, l-informazzjoni dwar jekk
 il-klassifikazzjoni tal-kreditu kinitx solleċitata jew le, u d-data li
 fiha ttieħdet l-azzjoni ta’ klassifikazzjoni tal-kreditu;';
 (ii) il-punt (d) jinbidel b’li ġej:
 '(d) ir-rekords li jiddokumentaw
 il-proċeduri u l-metodoloġiji stabbiliti użati
 mill-aġenzija tal-klassifikazzjoni tal-kreditu biex jiġu determinati
 l-klassifikazzjonijiet tal-kreditu u l-prospetti tal-klassifikazzjoni;';
 (iii) il-punt (e) jinbidel b’li ġej:
 '(e) ir-rekords u l-fajlijiet interni,
 inklużi l-informazzjoni li mhix pubblika u l-karti ta’ ħidma,
 użati bħala bażi ta’ kwalunkwe klassifikazzjoni tal-kreditu u
 deċiżjoni għal prospett ta’ klassifikazzjoni meħuda;';
 (2) Taqsima C hija emendata kif
 ġej:
 (a) fil-punt 2, is-sentenza tal-bidu tinbidel
 b’li ġej:
 '2. L-ebda persuna msemmija fil-punt 1 ma
 għandha tieħu sehem fi jew inkella tinfluwenza d-determinazzjoni ta’
 klassifikazzjoni tal-kreditu jew prospett ta’ klassifikazzjoni ta’ kwalunkwe
 entità klassifikata partikulari jekk dik il-persuna:';
 (b) fil-punt 3, il-punt (b) jinbidel b’li
 ġej:
 '(b) ma tiżvela ebda informazzjoni dwar
 il-klassifikazzjonijiet tal-kreditu, klassifikazzjonijiet tal-kreditu jew
 prospetti tal-klassifikazzjoni futuri possibbli tal-aġenzija tal-klassifikazzjoni
 tal-kreditu, ħlief lil entità klassifikata jew il-parti terza relatata
 magħha;';
 (c) il-punt 7 jinbidel b’li ġej:
 '7. Persuna msemmija fil-punt 1 ma
 għandhiex tieħu pożizzjoni ewlenija fil-ġestjoni mal-entità
 klassifikata jew il-parti terza relatata magħha fi żmien sitt xhur
 mill-klassifikazzjoni tal-kreditu jew tal-prospett tal-klassifikazzjoni.'
 (d) il-punt 8 jinbidel b’li ġej:
 '8. Għall-iskopijiet tal-Artikolu 7(4):
 (a) l-aġenziji tal-klassifikazzjoni
 tal-kreditu għandhom jiżguraw li l-analisti tal-klassifikazzjoni
 ewlenin ma għandhomx ikunu involuti f’attivitajiet ta’ klassifikazzjoni
 tal-kreditu relatati mal-istess entità jew il-partijiet terzi relatati
 magħha għal perjodu li jaqbeż l-erba’ snin;
 (b) l-aġenziji tal-klassifikazzjoni tal-kreditu
 ħlief dawk mibgħuta minn emittent jew il-parti terza relatata
 miegħu u l-aġenziji tal-klassifikazzjoni
 tal-kreditu kollha li joħorġu klassifikazzjonijiet sovrani
 għandhom jiżguraw li:
 (i) l-analisti tal-klassifikazzjoni ma
 għandhomx ikunu involuti f’attivitajiet ta’ klassifikazzjoni tal-kreditu
 relatati mal-istess entità klassifikata jew il-partijiet terzi relatati
 tagħha għal perjodu li jaqbeż il-ħames snin;
 (ii) il-persuni li japprovaw
 il-klassifikazzjonijiet tal-kreditu ma għandhomx ikunu involuti
 f’attivitajiet ta’ klassifikazzjoni tal-kreditu relatati mal-istess entità
 klassifikata jew il-partijiet terzi relatati magħha għal perjodu li
 jaqbeż is-seba’ snin.
 Il-persuni msemmija fil-punti (a) u (b) tal-ewwel
 subparagrafu ma għandhomx ikunu involuti f’attivitajiet ta’
 klassifikazzjoni tal-kreditu relatati mal-entità klassifikata jew mal-parijiet
 terzi relatati magħha msemmija f’dawk il-punti fi żmien sentejn
 mit-tmiem il-perjodi stabbiliti f’dawk il-punti.';
 (3) it-titlu ta’ Taqsima D tinbidel b’li
 ġej:
 'Regoli dwar il-preżentazzjoni
 tal-klassifikazzjonijiet tal-kreditu u prospetti ta’ klassifikazzjoni';
 (4) Parti I tat-Taqsima D hija emendata
 kif ġej:
 (a) il-punt 1 jinbidel b’li ġej:
 '1. Aġenzija tal-klassifikazzjoni
 tal-kreditu għandha tiżgura li kwalunkwe klassifikazzjoni tal-kreditu
 u prospett tal-klassifikazzjoni ssemmi b’mod ċar u prominenti l-isem u
 l-kariga tal-analist ewlieni tal-klassifikazzjoni f’attività ta’
 klassifikazzjoni tal-kreditu partikolari kif ukoll l-isem u l-pożizzjoni
 tal-persuna primarjament responsabbli għall-approvazzjoni
 tal-klassifikazzjoni tal-kreditu jew tal-prospett tal-klassifikazzjoni.';
 (b) il-punt 2 huwa emendat kif ġej:
 (i) il-punt (a) jinbidel b’li ġej:
 '(a) is-sorsi sostanzjalment materjali
 kollha, inklużi l-entità klassifikata jew, fejn hu xieraq, parti terza
 relatata li ntużaw fit-tħejjija ta’ klassifikazzjoni tal-kreditu jew
 ta’ prospett tal-klassifikazzjoni huma indikati flimkien b’indikazzjoni li turi
 jekk il-klassifikazzjoni tal-kreditu jew il-prospett tal-klassifikazzjoni
 ġewx żvelati lil dik l-entità klassifikata jew il-parti terza
 relatata magħha u emendati wara dak l-iżvelar qabel ma
 jinħarġu;';
 (ii) il-punti (d) u (e) jinbidlu b’li
 ġej:
 '(d) id-data li fiha l-klassifikazzjoni
 tal-kreditu ġiet rilaxxata għall-ewwel darba għad-distribuzzjoni
 u meta ġiet aġġornata l-aħħar inklużi kwalunkwe
 prospetti ta’ klassifikazzjoni hija indikata b’mod ċar u prominenti;
 (e) l-informazzjoni tingħata dwar jekk
 il-klassifikazzjoni tal-kreditu tikkonċerna strument finanzjarju
 maħruġ ġdid u jekk l-aġenzija tal-klassifikazzjoni
 tal-kreditu hix qed tikklassifika l-istrument finanzjarju għall-ewwel
 darba; u';
 (iii) jiżdied il-punt (f) illi ġej:
 '(f) fil-każ ta’ prospett ta’
 klassifikazzjoni, jiġi pprovdut orizzont taż-żmien li matulu
 hija mistennija bidla tal-klassifikazzjoni tal-kreditu.';
 (c) jiddaħħal il-punt 2a li
 ġej:
 '2a. Aġenzija tal-klassifikazzjoni
 tal-kreditu għandha takkompanja l-iżvelar tal-metodoloġiji,
 mudelli u suppożizzjonijiet ewlenin ta’ klassifikazzjoni bi gwida li
 tispjega l-assunzjonijiet, il-parametri, il-limiti u l-inċertezzi li
 jdawru l-mudelli u l-metodoloġiji ta’ klassifikazzjoni użati
 fil-klassifikazzjonijiet tal-kreditu, inklużi simulazzjonijiet ta’ xenarji
 stressanti li tidħol għalihom l-aġenzija meta tistabbilixxi
 l-klassifikazzjonijiet, l-informazzjoni dwar il-klassifikazzjoni tal-kreditu
 fuq l-analiżi tad-dħul u l-ħruġ ta’ flus li tkun wettqet
 jew li tkun qed tiddependi fuqha u, fejn hu applikabbli, indikazzjoni ta’
 kwalunkwe tibdil mistenni fil-klassifikazzjoni tal-kreditu. Gwida bħal din
 għandha tkun ċara u li tiftiehem malajr.';
 (d) il-punt 3 jinbidel b’li ġej:
 '3. L-aġenzija tal-klassifikazzjoni
 tal-kreditu għandha tinforma lill-entità klassifikata waqt il-ħin
 tax-xogħol tal-entità klassifikata u mill-inqas jum sħiħ ta’
 ħidma qabel il-pubblikazzjoni tal-klassifikazzjoni tal-kreditu jew
 tal-prospett ta’ klassifikazzjoni. Din l-informazzjoni għandha tinkludi
 r-raġunijiet prinċipali li fuqhom wieħed ikun ibbaża
 l-klassifikazzjoni jew il-prospett sabiex tingħata opportunità lill-entità
 ħalli tiġbed l-attenzjoni tal-aġenzija tal-klassifikazzjoni
 tal-kreditu għal kwalunkwe żball fattwali.';
 (e) l-ewwel subparagrafu tal-punt 4 jinbidel
 b’li ġej:
 '4. Aġenzija tal-klassifikazzjoni
 tal-kreditu għandha ssemmi b’mod ċar u prominenti meta tiżvela
 l-klassifikazzjonijiet tal-kreditu jew il-prospetti tal-klassifikazzjoni
 kwalunkwe attributi u limitazzjonijiet tal-klassifikazzjoni tal-kreditu jew
 tal-prospett tal-klassifikazzjoni. B’mod partikolari, meta tiżvela kwalunkwe
 klassifikazzjoni tal-kreditu jew prospett tal-klassifikazzjoni, aġenzija
 tal-klassifikazzjoni tal-kreditu għandha ssemmi b’mod prominenti jekk
 tqisx li l-kwalità tal-informazzjoni disponibbli fuq l-entità klassifikata hix
 sodisfaċenti u safejn tkun ivverifikat l-informazzjoni li ġiet
 provduta lilha mill-entità klassifikata jew parti terza relatata magħha.
 Jekk klassifikazzjoni tal-kreditu jew prospett tinvolvi tip ta’ entità jew
 strument finanzjarju li għalih id-dejta storika tkun limitata,
 l-aġenzija tal-klassifikazzjoni tal-kreditu għandha tikkjarifika dawn
 il-limitazzjonijiet f’post prominenti.';
 (f) l-ewwel subparagrafu tal-punt 5 jinbidel
 b’li ġej:
 '5. Meta tħabbar klassifikazzjoni
 tal-kreditu jew prospett ta’ klassifikazzjoni, aġenzija tal-klassifikazzjoni
 tal-kreditu għandha tispjega fl-istqarrijiet tal-istampa jew fir-rapporti
 tagħha l-elementi ewlenin sottostanti għall-klassifikazzjoni
 tal-kreditu jew għall-prospett ta’ klassifikazzjoni.';
 (g) jiżdied il-punt 6 li ġej:
 '6. Aġenzija tal-klassifikazzjoni
 tal-kreditu għandha tiżvela fuq is-sit elettroniku tagħha, fuq
 bażi kontinwa, l-informazzjoni dwar l-entitajiet jew strumenti tad-dejn
 kollha miġjuba quddiemha għar-reviżjoni inizjali tagħhom
 jew għall-klassifikazzjoni preliminari. Dan l-iżvelar għandu
 jsir kemm jekk l-emittenti jikkuntrattaw mal-aġenzija tal-klassifikazzjoni
 tal-kreditu għal klassifikazzjoni aħħarija u kemm jekk le.';
 (5) Jitħassru l-punti 3 u 4
 tal-Parti II tat-Taqsima D;
 (6) fit-Taqsima D, tiżdied il-Parti
 III li ġejja:
 'III. Obbligi addizzjonali relatati
 mal-klassifikazzjonijiet sovrani
 1. Fejn aġenzija tal-klassifikazzjoni
 tal-kreditu toħroġ klassifikazzjoni tal-kreditu jew prospett ta’
 klassifikazzjoni relatat, għandha takkumpanja l-klassifikazzjoni jew
 il-prospett ta’ klassifikazzjoni b’rapport ta’ riċerka dettalajat li
 jispjega s-suppożizzjonijiet, il-parametri, il-limiti u l-inċertezzi
 kollha u kwalunkwe element ieħor ikkunsidrat fid-determinazzjoni ta’ sik
 il-klassifikazzjoni jew prospett. Dak ir-rapport għandu jkun ċar u
 jiftiehem faċilment.
 2. Rapport ta’ riċerka li jakkumpanja xi
 tibdil meta mqabbel ma’ klassifikazzjoni sovrana jew prospett ta’
 klassifikazzjoni relatat preċedenti għandu jinkludi l-elementi li
 ġejjin:
 (a) Evalwazzjoni dettaljata tat-tibdil
 tas-suppożizzjoni kwantitattiva li tiġġustifika
 r-raġunijiet għall-bidla fil-klassifikazzjoni u l-piż relattiv
 tagħhom. L-evalwazzjoni dettaljata għandha tinkludi deskizzjoni
 tal-elementi li ġejjin: id-dħul per capita, it-tkabbir tal-PGD,
 l-inflazzjoni, il-bilanċ fiskali, il-bilanċ estern, id-dejn estern,
 indikatur għall-iżvilupp ekonomiku, indikatur tal-kontumaċja u
 kwalunkwe fattur rilevanti ieħor ikkunsidrat. Dan għandu jkun
 ikkumplimentat mal-piż relattiv ta’ kull fattur;
 (b) Evalwazzjoni dettaljata tat-tibdil tas-suppożizzjoni
 kwalitattiva li tiġġustifika r-raġunijiet għat-tibdil
 fil-klassifikazzjoni u l-piż relattiv tagħhom;
 (c) Deskrizzjoni dettaljata tar-riskji,
 il-limiti u l-inċertezzi relatati mat-tibdil fil-klassifikazzjoni; u
 (d) Sommarju tal-minuti tal-laqgħa
 tal-kumitat tal-klassifikazzjoni li ddeċieda t-tibdil
 fil-klassifikazzjoni.
 3. Fejn aġenzija tal-klassifikazzjoni
 tal-kreditu toħroġ klassifikazzjonijiet sovrani jew prospetti ta’
 klassifikazzjoni relatati, għandha tippubblika dawn il-klassifikazzjonijiet
 jew prospetti biss wara l-għeluq tan-negozju ta’ postijiet ta’
 kummerċ stabbiliti fl-Unjoni u mill-inqas siegħa qabel il-ftuħ
 tagħhom. Il-Punt 3 tat-Taqsima D.I. jibqa’ mhux affettwat.';
 (7) Il-PartiI tat-Taqsima E hija
 emendata kif ġej:
 (a) il-punt 3 jinbidel b’li ġej:
 '3. Il-politika tal-aġenzija
 tal-klassifikazzjoni tal-kreditu li tirrigwarda l-pubblikazzjoni
 tal-klassifikazzjonijiet tal-kreditu u komunikazzjonijiet relatati oħrajn
 inklużi l-prospetti ta’ klassifikazzjoni;';
 (b) il-punt 6 jinbidel b’li ġej:
 '6. Kwalunkwe modifika materjali
 għas-sistemi, riżorsi jew proċeduri tagħha;
 (8) l-ewwel subparagrafu tal-punt 2
 tal-Parti II tat-Taqsima E hija emendata kif ġej:
 (a) il-punt (a) jinbidel b’li ġej:
 '(a) lista ta’ tariffi li jiġi
 ċċarġjat kull klijent għall-klassifikazzjoni individwali u
 kwalunke servizzi anċillari;';
 (b) jiddaħħal il-punt (aa) li
 ġej:
 '(aa) il-politika tal-prezzijiet tagħha,
 inklużi l-istrutturi tat-tariffi u l-kriterji tal-ipprezzar relatati
 mal-klassifikazzjonijiet għal kategorijit ta’ assi differenti;';
 (9) Il-Parti III tat-Taqsima E
 hija emendata kif ġej:
 (a) il-punt 3 jinbidel b’li ġej:
 '3. Statistiċi dwar l-allokazzjoni
 tal-persunal tagħha għal klassifikazzjonijiet ġodda tal-kreditu,
 reviżjonijiet ta’ klassifikazzjoni tal-kreditu, metodoloġija jew
 mudel ta’ evalwazzjoni l u ġestjoni maġġuri, u dwar
 l-allokazzjoni tal-persunal għall-attivitajiet ta’ klassifikazzjoni
 fir-rigward ta’ klassijiet ta’ assi differenti (korporattivi – finanzi
 strutturati - sovrani);';
 (b) il-punt 7 jinbidel b’li ġej:
 '7. Informazzjoni finanzjarja dwar id-dħul
 tal-aġenzija tal-klassifikazzjoni tal-kreditu, inkluż il-qligħ
 totali, diviż f’tariffi minn klassifikazzjonijiet tal-kreditu u servizzi
 anċillari b’deskrizzjoni komprensiva ta’ kull waħda, inkluż id-dħul
 iġġenerat minn servizzi anaċillari provduti lill-klijenti ta’
 servizzi ta’ klassifikazzjoni u l-allokazzjoni tat-tariffi għal
 klassifikazzjonijiet ta’ kategoiji differenti ta’ assi. L-informazzjoni fuq
 il-qligħ totali għandha tinkludi wkoll allokazzjoni ġeografika
 ta’ dak il-qligħ għal dħul iġġenerat fl-Unjoni u
 fid-dinja kollha;'.
 ANNESS II
 Fil-punt 1 tal-Anness II għar-Regolament
 (KE) 1060/2009, "Komunità" tinbidel bi "Unjoni".
 ANNESS III
 Anness III għar-Regolament (KE) 1060/2009
 huwa emendat kif ġej:
 (1) Il-PartiI huwa emendat kif ġej:
 (a) il-punti 19, 20 u 21 jinbidlu b’li
 ġej:
 '19. L-aġenzija tal-klassifikazzjoni
 tal-kreditu tikser l-Artikolu 6(2), flimkien mal-punt 1 tat-Taqsima B
 tal-Anness I, billi ma tidentifikax, ma teliminax jew ma tiġġestix u
 ma tiżvelax b’mod ċar u prominenti, kwalunkwe kunflitt ta’ interess
 attwali jew potenzjali li jista’ jinfluwenza l-analiżi jew
 il-ġudizzji tal-analisiti ta’ klassifikazzjoni, tal-impjegati jew
 kwalunkwe persuna naturali oħra li s-servizzi tagħha huma
 għad-dispożizzjoni jew taħt il-kontroll tal-aġenzija
 tal-klassifikazzjoni tal-kreditu u li huma involuti direttament
 fil-ħruġ ta’ klassifikazzjoni tal-kreditu jew persuni li japprovaw
 il-klassifikazzjonijiet tal-kreditu u l-prospetti ta’ klassifikazzjoni.
 20. L-aġenzija tal-klassifikazzjoni
 tal-kreditu tikser l-Artikolu 6(2), flimkien mal-ewwel paragrafu tal-punt 3
 tat-Taqsima B tal-Anness I, billi toħroġ klassifikazzjoni tal-kreditu
 jew prospett tal-klassifikazzjoni fi kwalunkwe waħda
 miċ-ċirkustanzi stabbiliti fl-ewwel paragrafu ta’ dak il-punt jew,
 fil-każ ta’ klassifikazzjoni tal-kreditu eżistenti, billi ma
 tiżvelax minnufih li l-klassifikazzjoni tal-kreditu jew il-potenzjal ta’
 klassifikazzjoni huwa affetwat potenzjalment minn dawk iċ-ċirkustanzi.
 21. L-aġenzija tal-klassifikazzjoni
 tal-kreditu tikser l-Artikolu 6(2), flimkien mat-tieni paragrafu tal-punt 3
 tat-Taqsima B tal-Anness I, billi ma tevalwax minnufih jekk hemmx
 raġunijiet għall-klassifikazzjoni mill-ġdid jew
 għall-irtirar ta’ klassifikazzjoni tal-kreditu jew prospett ta’
 klassifikazzjoni eżistenti.';
 (b) jiddaħħlu l-punti minn 26a sa 26f
 ġodda li ġejjin:
 '26a. L-aġenzija tal-klassifikazzjoni
 tal-kreditu li daħlet f’kuntratt ma’ emittent jew il-parti terza relatata
 miegħu għall-ħruġ ta’ klassifikazzjonijiet tal-kreditu fuq
 l-emittenti tikser l-Artikolu 6b(1) billi toħroġ klassifikazzjonijiet
 tal-kreditu fuq dan l-emittent għal perjodu li jaqbeż it-tliet snin.
 26b. L-aġenzija tal-klassifikazzjoni
 tal-kreditu li daħlet f’kuntratt ma’ emittent jew il-parti terza relatata
 miegħu għall-ħruġ ta’ klassifikazzjonijiet tal-kreditu fuq
 l-istrumenti tad-dejn tal-emittent tikser l-Artikolu 6b(2) billi
 toħroġ klassifikazzjonijiet tal-kreditu fuq mill-inqas għaxar
 strumenti tad-dejn tal-istess emittent matul perjodu li jaqbeż 12-il xahar
 jew bil-ħruġ ta’ klassifikazzjonijiet tal-kreditu fuq l-istrumenti
 tad-dejn tal-emittent għal perjodu li jaqbeż it-3 snin.
 26c. L-aġenzija tal-klassifikazzjoni
 tal-kreditu li tkun daħlet f'kuntratt ma' emittent b'mod parallel ma'
 tal-anqas aġenzija tal-klassifikazzjoni tal-kreditu oħra waħda
 tikser l-Artikolu 6b(3) billi jkollha relazzjoni kuntrattwali mal-emittent
 għal perjodu li jaqbeż sitt snin.
 26d. L-aġenzija tal-klassifikazzjoni
 tal-kreditu li daħlet f’kuntratt ma’ emittent jew il-parti terza relatata
 miegħu għall-ħruġ ta’ klassifikazzjonijiet tal-kreditu fuq
 l-emittent jew l-istrumenti tad-dejn tiegħu tikser l-Artikolu 6b(4) billi
 ma tirrispettax il-projbizzjoni għall-ħruġ ta’
 klassifikazzjonijiet tal-kreditu fuq l-emittent jew l-istrumenti tad-dejn
 tiegħu għal perjodu ta’ erba’ snin mit-tmiem tal-perjodu massimu
 tar-relazzjoni kuntrattwali msemmija fil-paragrafi 1 sa 3 tal-Artikolu 6b.
 26e. L-aġenzija tal-klassifikazzjoni
 tal-kreditu li daħlet f’kuntratt ma’ emittent jew parti terza relatata
 miegħu għall-ħruġ ta’ klassifikazzjonijiet tal-kreditu fuq
 l-emittent jew l-istrumenti tad-dejn tiegħu tikser l-Artikolu 6b(6) billi
 fi tmiem tal-perjodu massimu tar-relazzjoni kuntrattwali mal-emittent jew parti
 terza relatata miegħu ma tħallix fajl ta’ handover disponibbli
 bl-informazzjoni mitluba lill-aġenzija tal-klassifikazzjoni tal-kreditu li
 tidħol fix-xena kkuntrattata mill-emittent jew parti terza relatata
 miegħu sabiex toħroġ klassifikazzjonijiet tal-kreditu fuq dan
 l-emittent jew l-istrumenti tad-dejn tiegħu.
 ';
 (c) il-punt 33 jinbidel b’li ġej:
 'L-aġenzija tal-klassifikazzjoni tal-kreditu
 tikser l-Artikolu 7(3), flimkien mal-punt 2 tat-Taqsima C tal-Anness I,
 billi ma tiżgurax li persuna msemmija fil-punt 1 ta’ dik it-Taqsima
 ma tiħux sehem fi jew inkella tinfluwenza d-determinazzjoni ta’
 klassifikazzjoni tal-kreditu jew prospett tal-klassifikazzjoni kif stabbilit
 fil-punt 2 ta’ dik it-Taqimsa.';
 (d) il-punt 36 jinbidel b’li ġej:
 '36. L-aġenzija tal-klassifikazzjoni tal-kreditu
 tikser l-Artikolu 7(3), flimkien mal-punt 7 tat-Taqsima C tal-Anness I,
 billi ma tiżgurax li persuna msemmija fil-punt 1 ta’ dik it-Taqsima
 ma tiħux pożizzjoni ewlenija fil-ġestjoni ta’ dik l-entità
 klassifikata jew il-parti terza relatata magħha fi żmien sitt xhur
 tal-klassifikazzjoni tal-kreditu jew tal-prospett tal-klassifikazzjoni.';
 (e) il-punti 38, 39 u 40 jinbidlu b’li
 ġej:
 '38. L-aġenzija tal-klassifikazzjoni
 tal-kreditu tikser l-Artikolu 7(4), flimkien mal-punt (i) tal-punt (b)
 tal-ewwel paragrafu tal-punt 8 tat-Taqsima C tal-Anness I, billi ma
 tiżgurax li, fejn tipprovdi klassifikazzjonijiet tal-kreditu mhux
 solleċitati, analist tal-klassifikazzjoni ma jkunx involut fl-attivitajiet
 tal-klassifikazzjoni tal-kreditu relatati mal-istess entità klassifikata jew
 il-partijiet terzi relatati magħha għal perjodu li jaqbeż
 il-ħames snin.
 39. L-aġenzija tal-klassifikazzjoni
 tal-kreditu tkun qed tikser l-Article 7(4), flimkien mal-punt (ii) tal-punt (b)
 tal-ewwel paragrafu ta’ punt 8 tat-taqsima C tal-anness I, billi meta tipprovdi
 l-klassifikazzjonijiet tal-kreditu mingħajr solleċitazzjoni ma
 taċċertax li persuna involuta fl-approvazzjoni
 tal-klassifikazzjonijiet tal-kreditu ma tkunx involuta wkoll f’attivitajiet ta’
 klassifikazzjoni tal-kreditu relatati mal-istess entità klassifikata jew ma’
 partijiet terzi relatati magħha għal perjodu li jaqbeż is-seba’
 snin.
 40. L-aġenzija tal-klassifikazzjoni
 tal-kreditu tikser l-Artikolu 7(4), flimkien mat-tieni paragrafu tal-punt 8
 tat-Taqsima C tal-Anness I, billi ma tiżgurax li persuna msemmija
 fil-punti (a) u (b) tal-ewwel paragrafu ta’ dak il-punt mhix involuta
 f’attivitajiet ta’ klassifikazzjoni tal-kreditu relatati mal-entità
 kalssifikata jew il-partijiet terzi relatati msemmija f’dawk il-punti fi
 żmien sentejn ta’ tmiem tal-perjodi stabbiliti f’dawk il-punti.';
 (f) il-punt 42 jinbidel b’li ġej:
 'L-aġenzija tal-klassifikazzjoni tal-kreditu
 tikser l-Artikolu 8(2) billi ma taddottax, miżuri adegwati ta’
 implimentazzjoni jew ta’ tisħiħ biex tiżgura li l-klassifikazzjonijiet
 tal-kreditu u l-prospetti tal-klassifikazzjoni li toħroġ jkunu
 bbażati fuq analiżi bir-reqqa tal-informazzjoni kollha disponibbli
 għaliha u li tkun rilevanti għall-analiżi tagħha skont
 il-metodoloġiji ta’ klassifikazzjoni tagħha.';
 (g) il-punt 46 jinbidel b’li ġej:
 'L-aġenzija tal-klassifikazzjoni tal-kreditu
 tikser l-ewwel sentenza tal-ewwel subparagrafu tal-Artikolu 8(5) billi ma
 timmoniterjax il-klassifikazzjonijiet tal-kreditu tagħha ħlief
 il-klassifiakzzjonijiet sovrani jew billi ma tirrevedix il-klassifikazzjonijiet
 tal-kreditu tagħha ħlief il-klassifikazzjonijiet sovrani jew
 il-metodoloġiji fuq bażi kontinwa u mill-inqas kull sena.'
 (h) jiddaħħal il-punt 46a li
 ġej:
 '46a. L-aġenzija tal-klassifikazzjoni
 tal-kreditu jikser it-tieni subparagrafu tal-Artikolu 8(5) flimkien mal-ewwel
 sentenza tal-ewwel subparagrafu tal-Artikolu 8(5) billi ma timmoniterjax
 il-klassifikazzjonijiet sovrani tagħha jew billi ma tirrevedix
 il-klassifikazzjonijiet sovrani fuq bażi kontinwa u mill-inqas kull sitt (6)
 xhur.';
 (i) jiddaħħal il-punt 49a li
 ġej:
 '49a. L-aġenzija tal-klassifikazzjoni
 tal-kreditu tikser il-punt (c) tal-Artikolu 8(7) flimkien mal-punt (c)
 tal-Artikolu 8(6) billi ma tikklassifikax mill-ġdid klassifikazzjoni
 tal-kreditu fejn l-iżbalji fil-metodoloġiji jew fl-applikazzjoni
 tagħhom affettwaw il-ħruġ ta’ dik il-klassifikazzjoni
 tal-kreditu.';
 (2) Il-PartiII hija emendata kif
 ġej:
 (a) jiddaħħlu l-punti 3a u 3b li
 ġejjin:
 '3a. L-aġenzija tal-klassifikazzjoni
 tal-kreditu tikser it-tieni subparagrafu tal-Artikolu 8(5a) billi ma
 tinnotofikax lill-AETS dwar it-tibdil maħsub fil-metodoloġiji
 tal-klassifikazzjoni, fil-mudelli jew fis-suppożizzjonijiet ewlenin jew
 dwar il-metodoloġiji, mudelli jew suppożizzjonijiet ewlenin
 ġodda proposti.
 3b. L-aġenzija tal-klassifikazzjoni
 tal-kreditu tikser il-punt (a) tal-Artikolu 8(7) billi ma tinnotifikax
 lill-AETS dwar l-iżbalji skoperti fil-metodoloġiji tagħha jew
 fl-applikazzjoni tagħhom.';
 (b) jiddaħħal il-punt 4a li
 ġej:
 '4a. L-aġenzija tal-klassifikazzjoni
 tal-kreditu tikser l-Artikolu 11a(1) billi ma tpoġġix l-informazzjoni
 mitluba disponibbli jew billi ma tipprovdix dik l-informazzjoni fil-format
 mitlub kif imsemmi f’dak il-paragrafu.';
 (3) Il-Parti III, hija emendata kif
 ġej:
 (a) jiddaħħal il-punt 3a li
 ġej:
 '3a. L-aġenzija tal-klassifikazzjoni
 tal-kreditu tikser l-ewwel subparagrafu tal-Artikolu 8(5a) billi ma
 tippubblikax fuq is-sit elettroniku tagħha t-tibdil propost
 fil-metodoloġiji, fil-mudelli jew fis-suppożizzjonijiet ewlenin
 tal-klassifikazzjoni jew il-proposti ġodda ta’ metodoloġiji, mudelli
 jew suppożizzjonijiet ewlenin tal-klassifikazzjoni flimkien ma’
 spjegazzjoni dettaljata tar-raġunijiet għal u l-implikazzjonijiet
 tat-tibdil propost. ';
 (b) jiddaħħlu l-punti 4a, 4b u 4c
 li ġejjin:
 '4a. L-aġenzija tal-klassifikazzjoni
 tal-kreditu tikser il-punt (aa) tal-Artikolu 8(6), fejn taħseb biex
 tuża metodoloġiji ġodda, billi ma tippubblikax minnufih
 il-metodoloġiji l-ġodda flimkien ma’ spjegazzjoni dettaljata dwarhom
 fuq is-sit elettroniku tagħha.
 4b. L-aġenzija tal-klassifikazzjoni
 tal-kreditu tikser il-punt (a) tal-Artikolu 8(7) billi ma tinnotifikax
 żbalji skoperti fil-metodoloġiji tagħha jew fl-applikazzjoni
 tagħhom lill-entitajiet klassifikati affetwati.
 4c. L-aġenzija tal-klassifikazzjoni
 tal-kreditu tikser il-punt (b) tal-Artikolu 8(7) billi ma tippubblikax
 l-iżbalji skoperti fil-metodoloġiji tagħha jew fl-applikazzjoni
 tagħhom fuq is-sit elettroniku tagħha.';
 (c) il-punti 6 u 7 jinbidlu b’li ġej:
 '6. L-aġenzija tal-klassifikazzjoni
 tal-kreditu tikser l-Artikolu 10(2), flimkien mal-punt 1 jew 2, 2a, l-ewwel
 paragrafu tal- punt 4 jew il-punti 5 jew 6, tal-Parti I tat-Taqsima D
 tal-Anness I, jew Partijiet II jew III tat-Taqsima D tal-Anness I, billi ma
 tipprovdix l-informazzjoni kif mitluba minn dawk id-dispożizzjonijiet meta
 tippreżenta klassifikazzjoni tal-kreditu jew prospett
 tal-klassifikazzjoni.
 7. L-aġenzija tal-klassifikazzjoni
 tal-kreditu tikser l-Artikolu 10(2), flimkien mal-punt 3 tal-Parti I
 tat-taqsima D tal-Anness I, billi ma tinfurmax lill-entità klassifikata matul
 il-ħinijiet tax-xogħol tal-entità klassifikata u talanqas jum
 sħiħ ta’ ħidma qabel il-pubblikazzjoni tal-klassifikazzjoni tal-kreditu
 jew tal-prospett tal-klassifikazzjoni.
 [1] Ir-Regolament (KE) Nru 1060/2009 tal-Parlament
 Ewropew u tal-Kunsill tas-16 ta’ Settembru 2009 dwar
 l-aġenziji ta’ klassifikazzjoni tal-kreditu, ĠU L 302, 17.11.2009.
 [2] Ir-Regolament (UE) Nru 513/2011 tal-Parlament
 Ewropew u tal-Kunsill tal-11 ta' Mejju 2011 li jemenda
 r-Regolament (KE) Nru 1060/2009 dwar aġenziji li jiggradaw il-kreditu
 [l-aġenziji tal-klassifikazzjoni tal-kreditu], ĠU L 145, 31.5.2011.
 [3] COM(2010) 301 finali.
 [4] Disponibbli fuq http://ec.europa.eu/internal_market/consultations/2010/cra_en.htm.
 [5] http://www.europarl.europa.eu/oeil/FindByProcnum.do?lang=en&procnum=INI/2010/2302.
 [6] http://www.financialstabilityboard.org/publications/r_101027.pdf.
 [7] Proposta mill-Kummissjoni tal-20 ta' Lulju 2011
 għal Direttiva tal-Parlament Ewropew u tal-Kunsill dwar l-aċċess
 għall-attività tal-istituzzjonijiet ta' kreditu u s-superviżjoni
 prudenzjali tal-istituzzjonijiet ta’ kreditu u tad-ditti tal-investiment u li
 temenda d-Direttiva 2002/87/KE tal-Parlament Ewropew u tal-Kunsill dwar
 is-superviżjoni supplementari ta' istituzzjonijiet ta' kreditu,
 impriżi ta' assigurazzjoni u ditti tal-investiment f'konglomerat
 finanzjarju, COM(2011) 453 finali. Ara l-punt (b) tal-Artikolu 77.
 [8] Proposta mill-Kummissjoni tal-15 ta' Novembru 2011
 għal Direttiva tal-Parlament Ewropew u tal-Kunsill li temenda d-Direttiva 2009/65/KE
 dwar il-koordinazzjoni tal-liġijiet, ir-regolamenti u
 d-dispożizzjonijiet amministrattivi relatati mal-impriżi għal
 investiment kollettiv f'titoli trasferibbli (UCITS) u d-Direttiva 2011/61/UE
 dwar Maniġers ta’ Fondi ta’ Investiment Alternattiv fir-rigward
 tad-dipendenza eċċessiva fuq il-klassifikazzjonijiet tal-kreditu,
 COM(2011) xxx finali.
 [9] "Cliff effects" huma azzjonijiet f’daqqa li jiskattaw
 wara tnaqqis fil-grad tal-klassifikazzjoni skont limitu speċifiku, fejn
 it-tnaqqis fil-grad ta’ titolu wieħed jista’ jkollu effett sproporzjonat
 ta' nżul kontaġjuż.
 [10] ĠU L 302, 17.11.2009, p. 32.
 [11] “1. L-AETS għandha tiċċarġja tariffi
 lill-aġenziji tal-klassifikazzjoni
 tal-kreditu skont dan ir-Regolament u r-regolament dwar it-tariffi imsemmi
 fil-paragrafu.
 2. Dawk it-tariffi għandhom ikopru għal
 kollox l-ispejjeż neċessarji tal-AETS rigward ir-reġistrazzjoni u
 s-superviżjoni ta’ aġenziji tal-klassifikazzjoni tal-kreditu u r-rimborż ta’ kwalunkwe spiża
 li l-awtoritajiet kompetenti jistgħu jġarrbu
 fit-twettiq tax-xogħol skont dan ir-Regolament, b’mod partikulari
 bħala riżultat ta’ kull delegata’ kompiti skont l-Artikolu 30.”
 [12] ĠU C , , p. .
 [13] ĠU C , , p. .
 [14] ĠU L 302, 17.11.2009, p. 1.
 [15] ĠU L 145, 31.5.2011, p. 30.
 [16] 2010/2302/INI.
 [17] ĠU L 390, 31.12.2004, p. 38.
 [18] ĠU C , , p. .
 [19] 2010/2302(INI).
 [20] ĠU L ... , p.